অনুশাসনঃ — বিকাশপেডিয়া\nমূল পৃষ্ঠা / শিক্ষা / শিক্ষাৰ উৎকৃষ্ট অনুশীলন / শিক্ষা-তত্ব অধ্যয়ন, যতীন বৰুৱা / অনুশাসনঃ\nশিক্ষাত সঘনে উচ্চাৰিত আৰু আলোচিত বিষয় হৈছে অনুশাসন ব্যৱস্থা। পুৰণি কালৰ শিক্ষাক এক অনুশাসন ব্যৱস্থা স্বৰূপেই সাধাৰণভাৱে জনা গৈছিল। শিক্ষকৰ কটকটীয়া শিক্ষা অনুশাসনে চঞ্চল মনৰ শিশুৰ ভাব-চিন্তা আৰু আচৰণ নিয়ন্ত্ৰণ আৰু সমাজমুখী কৰি তোলে- এনে এক ধাৰণা পোষণ কৰা হৈছিল। মাক-দেউতাকে এই উদ্দেশ্যেৰেই শিশুক স্কুললৈ পঠাইছিল। সেই সময়ত ছাত্ৰক দমন আৰু নিয়ন্ত্ৰণ কৰা স্কুলৰ এক ব্যৱস্থা স্বৰূপেই অনুশাসনক জনা গৈছিল। অৱশ্যে পূৰ্বৰ এই ধাৰণাৰ বৰ্তমান সলনি হৈছে। ছাত্ৰক শিক্ষাদানৰ এক নিশ্চিত ব্যৱস্থা স্বৰূপে অনুশাসনক জনা যায় যদিও ইয়াৰ শৈক্ষিক তাৎপৰ্য আৰু প্ৰভাৱ সম্বন্ধে বহল অধ্যয়নৰ থল আছে। অনুশাসন সম্বন্ধে বৰ্তমান শিক্ষাবিদসকলৰ দৃষ্টিভংগীৰ লগত পৰিচিত হ’ব নোৱাৰিলে শিক্ষকে নিজ ভূমিকাৰ সম্যক উপলব্ধি কৰি উঠিব নোৱাৰে। অনুশাসন হৈছে শিক্ষাদান আৰু গ্ৰহণৰ লাই-খুটা। ইয়াৰ নতুন আৰু উন্নত ধাৰণাই বৰ্তমান শিক্ষা বিষয়ৰ নীতি আৰু পদ্ধতি অধিক সমৃদ্ধ কৰি তুলিছে। এই অধ্যায়ত ইয়াৰ বিভিন্ন দিশৰ লগত সেয়েহে কিছু বহলভাৱে পৰিচিত হোৱাৰ চেষ্টা কৰা হৈছে।\nশিক্ষাৰ লগত অনুশাসনৰ শব্দগত অৰ্থৰ নিবিড় সম্পৰ্ক থকা দেখা যায়। শিক্ষা সম্বন্ধীয় বিভিন্নদিশৰ অৰ্থ বুজাবলৈ ‘অনুশাসন’ শব্দৰ প্ৰয়োগ কৰা হয়। সচৰাচৰ এই কথা সাধাৰণভাৱে অনুভৱ কৰা হয় যে শিক্ষকৰ অনুশাসন ব্যৱস্থাৰ যোগেদিহে ছাত্ৰই শিক্ষা আহৰণ কৰি উঠিব পাৰে। শিক্ষা আহৰণৰ বেলিকা ছাত্ৰৰ ওপৰত পৰা শিক্ষকৰ প্ৰভাৱক সেয়েহে অনুশাসনৰ প্ৰভাৱ বুলি কোৱা হয়। শিক্ষাবিদ ৰচে (Ross) আঙুলিয়াই দিয়ে ‘Discipline’ আৰু ‘Disciple’ অৰ্থাৎ ‘অনুশাসন’ আৰু ‘শিষ্য’ একেজাতীয় শব্দ। (Discipline and disciple are cognate words)। শিষ্যত্বৰ মনোভাব হ’লেহে ছাত্ৰৰ বাবে শিক্ষাগ্ৰহণ আৰু অনুশাসন ৰক্ষা কৰি চলাটো সম্ভৱ হৈ উঠিব পাৰে। শিষ্যৰ মনত গুৰু বা শিক্ষকৰ প্ৰতি বিনয় আৰু আত্মসমৰ্পণৰ ভাব অতি প্ৰয়োজন। ইয়াৰ যোগেদিহে ছাত্ৰৰ মনত গুৰুৰ প্ৰতি শ্ৰেষ্ঠত্বৰ ভাব আহি পৰিব পাৰে আৰু তাৰ ফলত আনুগত্য আৰু অনুশাসনৰ মনোভাব জাগি উঠিব পাৰে। ভাৰতৰ পুৰণি বৈদিক শিক্ষা-ব্যৱস্থাতো এনে এক মনোভাব স্পষ্টভাৱে পাব পৰা যায়। এই প্ৰসংগত উল্লেখযোগ্য যে ইংৰাজী শব্দ ‘Discipline’-ৰ উৎপত্তিত এনে এক ভাবৰ পৰাই হৈছে। ই লেটিন ভাষাৰ ‘Disciplina’ শব্দৰ পৰা উৎপত্তি হৈছে, যাৰ অৰ্থ হৈছে ‘Disciple’ বা শিষ্য। সেয়েহে গুৰুৰ প্ৰতি শিষ্যৰ মনত প্ৰয়োজন হোৱা বিনয় আৰু আত্মসমৰ্পণৰ অৱস্থাই হৈছে অনুশাসন।\nবৰ্তমান অনুশাসন সম্বন্ধে সৰ্বসাধাৰণ লোকে প্ৰয়োগ কৰা আন কেতবোৰ অৰ্থও এইখিনিতেই আমাৰ বিবেচনাযোগ্য। সৈনিক বিষয়াই নিজৰ অধীনস্থ লোকৰ পৰা যি বিনম্ৰতা আৰু তৎপৰতা লাভ কৰে তাকো অনুশাসন বুলি জনা যায়। ছাত্ৰসকলৰ মনত স্মৃতি, কল্পনা, চিন্তা, যুক্তি, বিচাৰ-শক্তি আদি বৌদ্ধিক ক্ষমতাসমূহ বিকশাই তুলিবৰ বাবে পাঠ্যক্ৰমত অন্তৰ্ভুক্ত কৰা বিষয়সমূহকো অনুশাসন বুলি কোৱা হয়। ছাত্ৰৰ মানসিক শক্তিসমূহ ইয়াৰ যোগেদি উন্নত, বিকশিত আৰু অধিক শৃংখলাবদ্ধ কৰি তোলা এই কাৰ্যক মানসিক অনুশাসন কাৰ্য বুলি জনা যায়। ছাত্ৰৰ সজ চৰিত্ৰ গঠনৰ বাবে আৰু সমাজৰ গ্ৰহণযোগ্য নীতি-নিয়মৰ অনুগামী কৰি তুলিবৰ বাবে যি নৈতিক আৰু ধৰ্মীয় শিক্ষাৰ ব্যৱস্থা কৰা হয় তাকে নৈতিক অনুশাসন বোলা হয়। ইয়াৰ উপৰি চৰকাৰ বা প্ৰশাসন যন্ত্ৰৰ কোনো উচ্চ-পদস্থ বিষয়াই সমাজৰ সৰ্বসাধাৰণ লোকৰ আইন-শৃংখলা ৰক্ষা কৰিবৰ বাবে যি শাসন ক্ষমতা লাভ কৰে তাক অনুশাসন ক্ষমতা বুলি জনা যায়। সেয়েহে ক’ব পাৰি যে অনুশাসন শব্দ ভিন ভিন প্ৰসংগত বৰ্তমান বিভিন্ন অৰ্থত প্ৰয়োগ কৰা হয়। আমাৰ আলোচ্য এই অধ্যায়ত শিক্ষাৰ ক্ষেত্ৰত ইয়াৰ অৰ্থ আৰু তাৎপৰ্য ব্যাখ্যা দিবলৈহে মাথোন চেষ্টা কৰা হৈছে।\nবাহ্যিক আৰু আভ্যন্তৰীণ অনুশাসনঃ\nঅনুশাসন সম্বন্ধে ইয়াৰ অৰ্থৰ শব্দগত বিশ্লেষণৰ পৰা বিবেচনা কৰিলে দুটা বহল দিশ পাব পাৰি। সি হৈছে বাহ্যিক আৰু আভ্যন্তৰীণ অনুশাসন। ইয়াক দৈহিক আৰু মানসিক দিশ স্বৰূপেও বিবেচনা কৰিব পাৰি। সৰ্বসাধাৰণ লোকৰ ধাৰণাই অনুশাসনক এক বাহ্যিক শক্তি স্বৰূপেই মুখ্যভাৱে বিবেচনা কৰে। অৱশ্যে শিক্ষা প্ৰসংগত ইয়াৰ মানসিক দিশটোৰ প্ৰতিহে প্ৰাধান্য দিয়া হয়। এই দুবিধ অনুশাসনৰ স্বৰূপ আলোচনা কৰাটো প্ৰয়োজন। বাহ্যিকভাৱে সীমিত অৰ্থত অনুশাসন বুলিলে ব্যক্তিৰ বাহ্যিক ক্ৰিয়া-আচৰণ আইন-শৃংখলাৰ দ্বাৰা নিয়ন্ত্ৰণ আৰু পৰিচালনা কৰাটোকেই বুজায়। এনে অনুশাসন ৰক্ষা কৰিবৰ বাবে প্ৰশাসনৰ উচ্চ-পদস্থ বিষয়াৰ হাতত কেতবোৰ বিশেষ ক্ষমতা প্ৰদান কৰা হয়। তাৰ যোগেদি তেওঁ অধীনস্থ লোকৰ চলন-ফুৰণ, আচাৰ-আচৰণ আদি বাহ্যিক ক্ৰিয়াকলাপ নিয়ন্ত্ৰণ আৰু পৰিচালনা কৰে। কোনো লোকে প্ৰচলিত আইন-শৃংখলা অমান্য বা উলংঘা কৰিলে তেওঁৰ ওপৰত অনুশাসনমূলক ব্যৱস্থা গ্ৰহণৰ ক্ষমতা তেওঁৰ হাতত থাকে। অনুশাসনৰ এই অৰ্থত ব্যক্তিৰ কেৱল বাহ্যিক আচৰণ তৎকালীনভাৱে নিয়ন্ত্ৰণ কৰাটোকেই বিশেষভাৱে বুজোৱা হয়। ইয়াৰ পৰিণাম হয় দ্ৰুত, কিন্তু ই হয় কৃত্ৰিম আৰু ক্ষণস্থায়ী বিধৰ। কাৰণ এনে ব্যৱস্থাই ব্যক্তিৰ মন আকৰ্ষণ কৰি ইচ্ছাশক্তি আৰু অন্তৰাত্মা জগাই তুলিব নোৱাৰে। ই একান্ত বাহ্যিক আৰু দৈহিক যন্ত্ৰচালিত আচৰণ।\nশৈক্ষিক দৃষ্টিকোণৰ পৰা ব্যক্তিমনৰ আভ্যন্তৰীণ অনুশাসনহে বিবেচনাযোগ্য। এই দৃষ্টিকোণৰ পৰা কোৱা হয় যে অনুশাসন হৈছে ব্যক্তিমনৰ ভাব-অনুভূতি, মানসিক প্ৰস্তুতি আৰু আত্মনিয়ন্ত্ৰণ তথা আত্মপৰিচালনাৰ এক আভ্যন্তৰীণ অৱস্থা। ইয়াৰ বাবে বাহ্যিক নিয়ন্ত্ৰণৰ পৰিৱৰ্তে মনৰ আগ্ৰহ, ইচ্ছাশক্তি আৰু স্বতঃপ্ৰণোদিত কেতবোৰ মানসিক অৱস্থাৰ প্ৰয়োজন। ব্যক্তিয়ে নিজ ক্ৰিয়া-আচৰণ নিজস্বভাৱে পৰিচালনা কৰিবৰ বাবে মুক্ত, স্বাধীন আৰু স্বতঃস্ফূৰ্ত অৱস্থাৰ প্ৰয়োজন। ইয়াত কোনো বাহ্যিক প্ৰভাৱ, প্ৰভুত্ব অথবা বাধ্য-বাধকতাৰ ভাব নাথাকে। ব্যক্তিৰ আচৰণ কোনো বাহ্যশক্তি বা প্ৰভাৱৰ দ্বাৰা পৰিচালিত হোৱাৰ পৰিৱৰ্তে নিজ বিবেক আৰু বিচাৰ-বিবেচনাৰ দ্বাৰা স্বতঃপ্ৰণোদিতভাৱে পৰিচালিত হয়। বিশ্বাস কৰা হয় যে ব্যক্তিৰ নিজ বিবেকেই হৈছে ভাল-বেয়া আৰু উচিত-অনুচিত ক্ৰিয়া-আচৰণৰ প্ৰকৃত বিচাৰক। কোনো বাধ্য-বাধকতা অথবা শাস্তিৰ ভয় প্ৰদৰ্শনৰ দ্বাৰা প্ৰভাৱিত নহৈ স্বতঃপ্ৰণোদিত আৰু পৰিচালিত হোৱা আচৰণেই হৈছে আভ্যন্তৰীণ অনুশাসন। ইয়াৰ প্ৰভাৱ তৎকালীন নহৈ সময়সাপেক্ষ হৈ উঠে। কাৰণ ব্যক্তিমনৰ আত্মপ্ৰস্তুতিৰ বাবে ইয়াত কিছু সময়ৰ প্ৰয়োজন হয়। ইয়াৰ উপৰি এইবিধ অনুশাসনৰ প্ৰভাৱ হয় স্থায়ী আৰু ব্যক্তিৰ জীৱনত সুদূৰপ্ৰসাৰী বিধৰ হয়। আভ্যন্তৰীণ অনুশাসনৰ দ্বাৰা আত্মনিয়ন্ত্ৰিত আৰু পৰিচালিত ব্যক্তিয়ে তেওঁৰ জীৱনৰ সকলো পৰিস্থিতিতে নিজ বিবেকৰ দ্বাৰা পৰিচালিত হয়।\nঅনুশাসন আৰু আদেশ বা অনুদেশঃ\nসাধাৰণভাৱে প্ৰয়োগ কৰিবলৈ যাওতে অনুশাসন আৰু আদেশ বা অনুদেশৰ মাজত থকা পাৰ্থক্যৰ প্ৰতি বিশেষ সচেতন হোৱা নাযায়। দুয়োটা শব্দকেই প্ৰায় একে অৰ্থত প্ৰয়োগ কৰা হয়। অৱশ্যে ইয়াৰ মাজত থকা অৰ্থৰ পাৰ্থক্য শৈক্ষিক দৃষ্টিকোণৰ পৰা তাৎপৰ্যপূৰ্ণ। আমাৰ সামাজিক জীৱনতো এই দুয়োটা শব্দৰ প্ৰয়োগ সাৱধানে কৰিব লগা হয়।\nআদেশ বা অনুদেশ হৈছে এবিধ বাহ্যিক প্ৰভাৱ, যি আমাৰ দৈহিক ক্ৰিয়া-আচৰণ নিয়ন্ত্ৰণ আৰু পৰিচালনা কৰিব পাৰে। ইয়াৰ উদ্দেশ্য হৈছে বৰ্তমানমুখী আৰু ইয়াৰ প্ৰভাৱ হৈছে তৎকালীন আৰু ক্ষণস্থায়ী বিধৰ। কৰ্তৃত্বশীল আৰু ক্ষমতাশীল ব্যক্তিয়ে আদেশ জাৰি কৰাৰ লগে লগে তেওঁৰ অনুগত লোকে আইন ভংগ আৰু শাস্তি-বিধানৰ ভয়ত তৎকালেই তাক কাৰ্যকৰী কৰে। ইয়াত কৰ্তৃপক্ষৰ প্ৰতি অধীনতা, বাধ্য-বাধকতা আৰু নিয়ম ভংগৰ এক ভয় ভাবে ব্যক্তিৰ বাহ্যিক আচৰণ প্ৰভাৱিত আৰু পৰিচালিত কৰে। ফলত এনে অৱস্থাই মানুহৰ মনত আত্মোপলব্ধি আৰু আত্ম-অনুশাসনৰ ভাব জগাই তুলিব নোৱাৰে। নিজ মন আৰু আচৰণ যন্ত্ৰচালিত আৰু বিবেকহীনভাৱে পৰিচালিত কৰে। সেইবাবে ইয়াৰ প্ৰভাৱ হয় বাহ্যিক আৰু ক্ষণস্থায়ী বিধৰ।\nঅনুশাসনক এনে বাহ্যিক তথা যান্ত্ৰিক দৃষ্টিৰে বিবেচনা কৰিব নোৱাৰি। ই হৈছে ব্যক্তিৰ মানসিক আৰু আত্মিক দিশৰ এক আভ্যন্তৰীণ প্ৰভাৱ। এই প্ৰভাৱৰ পৰিণতি হয় ধীৰ-স্থিৰ আৰু মন্থৰ গতিৰ, কিন্তু নিশ্চিতভাৱে স্থায়ী আৰু সুদূৰপ্ৰসাৰী বিধৰ। ইয়াৰ উদ্দেশ্য তৎকালীন আৰু বৰ্তমানমুখী নহৈ ভৱিষ্যৎমুখী আৰু সংস্কাৰ-সাধনমুখী হৈ উঠে। এই অনুশাসনৰ দ্বাৰা প্ৰভাৱিত ক্ৰিয়া-আচৰণ হয় ইচ্ছাকৃত, স্বতঃপ্ৰণোদিত আৰু আত্ম-আৰোপিত বিধৰ। নিজ বিবেকৰ দ্বাৰা পৰিচালিত হোৱা বাবে ব্যক্তিয়ে স্বেচ্ছাই আত্ম-সংশোধনৰ পথ গ্ৰহণ কৰে। এনে অৱস্থাত ব্যক্তিৰ ওপৰত আদেশ-অনুদেশৰ বাহ্যিক প্ৰভাৱৰ প্ৰয়োজন নাইকিয়া হৈ পৰে। তেওঁ নিজেই স্বয়ংচালিত আৰু আত্মনিয়ন্ত্ৰিত হৈ উঠে। এনে এটা মানসিক অৱস্থাই হৈছে প্ৰকৃত অৰ্থত অনুশাসন বা আত্মানুশাসন।\nওপৰত কৰা আলোচনাৰ সাৰাংশ স্বৰূপে আদেশ আৰু অনুশাসনৰ মাজত থকা মূল ব্যৱধানকেইটা সংক্ষেপে উল্লেখ কৰা হৈছে।\nv আদেশ হৈছে দৈহিক আচৰণৰ পৰিৱৰ্তন সম্বন্ধীয় আৰু অনুশাসন হৈছে মন আৰু বিবেকৰ আবেদন সম্বন্ধীয় বিষয়।\nv আদেশৰ পৰিণতি হৈছে তৎকালীন, কিন্তু অনুশাসনৰ পৰিণতি হৈছে ব্যক্তিৰ বাবে সুদূৰপ্ৰসাৰী বিধৰ।\nv আদেশে অতি শীঘ্ৰে ব্যক্তিয়ে আনুগত্য প্ৰকাশ কৰাটো বিচাৰে, আনহাতে অনুশাসনে তেনে আদেশৰ অপ্ৰয়োজনীয়তা প্ৰতিপন্ন কৰি তোলে।\nv আদেশ হৈছে প্ৰশাসনৰ ফলস্বৰূপ, আনহাতে অনুশাসন হৈছে ব্যক্তিৰ আত্মশাসনৰ প্ৰস্তুতি স্বৰূপ।\nv আদেশ হৈছে ব্যক্তিৰ বাবে বাধ্যতামূলক, আনহাতে অনুশাসন হৈছে আত্মোপলব্ধিমূলক যত বাধ্য-বাধকতাৰ ভাব নাথাকে।\nআদেশ বা অনুদেশ সম্পৰ্ণ অপ্ৰয়োজনীয়নে ?\nব্যক্তিৰ ওপৰত পৰা ইয়াৰ প্ৰভাৱৰ প্ৰতি লক্ষ্য কৰি স্বাভাৱিকতেই আমাৰ মনত প্ৰশ্ন হয়- আদেশ বা অনুদেশ আমাৰ বাবে কোনো প্ৰয়োজন নাই বুলি বিবেচনা কৰিব পাৰিনে ? এই প্ৰসংগত মন কৰিবলগীয়া যে আমাৰ মূল লক্ষ্য-উদ্দেশ্য হৈছে ব্যক্তিৰ মনত অনুশাসন আৰু আত্মোপলব্ধিৰ ভাব জগাই তোলাটোহে। শিক্ষাত অনুশাসনৰ তাৎপৰ্যও হৈছে এইখিনিতেই। কিন্তু সেয়ে হ’লেও এই কথা মনত ৰখা উচিত যে অনুশাসন ৰক্ষাৰ বাবে আদেশ হৈছে এক উপায় বা অৱলম্বন স্বৰূপ। অনুশাসনহীন আৰু উশৃংখল অৱস্থা এটাক নিয়ন্ত্ৰণলৈ অনাৰ প্ৰথম আৰু গুৰুত্বপূৰ্ণ পদক্ষেপ হৈছে আদেশৰ দৈহিক প্ৰভাৱ প্ৰয়োগ কৰা। এই আদেশে তৎকালীনভাৱে উশৃংখলতা বন্ধ কৰি শান্তি স্থাপন কৰে। ইয়াৰ অভাৱত ব্যক্তি আৰু সমষ্টিৰ মাজত নিয়ন্ত্ৰণহীনতা, বিশৃংখলতা আৰু অৰাজকতাই দেখা দিয়ে। এনে এটা অৱস্থা নিয়ন্ত্ৰিত কৰিব নোৱাৰিলে অনুশাসনৰ আভ্যন্তৰীণ ব্যৱস্থা সৃষ্টি কৰিব পৰা নাযায়। সেইবাবে ক’ব পাৰি যে অনুশাসনৰ স্বাৰ্থতেই ইয়াৰ প্ৰথম পদক্ষেপ স্বৰূপে আদেশ প্ৰয়োগৰ প্ৰয়োজন। আদেশৰ যোগেদিহে উশৃংখলতা বন্ধ কৰি অনুশাসনৰ প্ৰয়োজনীয় পৰিস্থিতি আৰু পৰিৱেশ ৰচনা কৰিব পাৰি।\nস্বাধীনতা আৰু অনুশাসনঃ\nঅনুশাসনৰ লগত স্বাধীনতাৰ সম্বন্ধ বিশ্লেষণে আমাৰ মনত অনুশাসনৰ অৰ্থ অধিক স্পষ্ট কৰি তুলিব পাৰে। সাধাৰণ দৃষ্টিত স্বাধীনতা অনুশাসনৰ এটা বিপৰীত অৱস্থা যেনহে অনুমান হয়। স্বাধীনতা মানে বন্ধনমুক্ত অৱস্থা এটাকেই বুজাবলৈ বিচৰা হয়। স্বাধীন লোকে নিজ ইচ্ছা আৰু আগ্ৰহ অনুসৰি অবাধে সকলো কাম কৰিব পাৰে। তেওঁৰ ওপৰত আনৰ প্ৰভাৱ, প্ৰভুত্ব অথবা শাসন চলিব নোৱাৰে। আনৰ আজ্ঞাধীন নহৈ নিজ ইচ্ছাৰ দ্বাৰা পৰিচালিত হোৱা জনকেই সাধাৰণতে স্বাধীন বুলি কোৱা হয়। আনহাতে অনুশাসনাধীন লোকৰ ইচ্ছা-আগ্ৰহ আদি এনে মুকলি মনেৰে আৰু অবাধ গতিত পূৰণ কৰাটো আশা কৰিব নোৱাৰি। তেওঁ নিজৰ ইচ্ছা-আগ্ৰহ আৰু ক্ৰিয়াকলাপ নিৰ্ধাৰিত নিয়মৰ অধীনত পৰিচালিত কৰাকেই অনুশাসন স্বৰূপে জনা যায়। সেইবাবে বন্ধনৰ অৱস্থা এটাক ইচ্ছাকৃতভাৱে মানি লোৱাকেই স্বাধীন বুলি গণ্য কৰা হয়।\nঅৱশ্যে এনে বিশ্লেষণৰ দ্বাৰা দুয়োটাৰে পাৰস্পৰিক সম্বন্ধৰ প্ৰকৃত ৰূপ স্পষ্ট কৰি তুলিব পৰা নাযায়। প্ৰকৃতপক্ষে স্বাধীনতাৰ দ্বাৰা সকলো নিয়ন্ত্ৰণ আৰু অধীনতা সমূলি অস্বীকাৰ কৰাটোক নুবুজায়। নিয়ন্ত্ৰণৰ ক্ষমতা আনৰ হাতৰ পৰা নিজৰ হাতলৈ অনাটো অৰ্থাৎ স্ব-অধীন অথবা নিজেই নিজৰ অধীন হোৱা অৱস্থাকেই ই বুজায়। সেইবাবে স্বাধীন হোৱা অৱস্থাত ব্যক্তিয়ে নিজেই নিজৰ নিয়ন্ত্ৰণ বা পৰিচালনা কৰিবৰ বাবেও কেতবোৰ নীতি-নিয়ম আৰু দায়িত্ব আত্ম-আৰোপিত কৰি তাৰ অনুৱৰ্তী হৈ চলিব লাগে। এনে স্বতঃপ্ৰণোদিত দায়িত্ববোধ ভাবে এজন লোকক নিজ আচৰণ সংযত, নিয়ন্ত্ৰিত আৰু অনুশাসিত কৰি তুলিব পাৰে। ই হৈছে প্ৰকৃত অৰ্থত নিজ বিবেকৰ দ্বাৰা পৰিচালিত এক আত্ম-অনুশাসন অথবা আভ্যন্তৰীণ অনুশাসনৰ অৱস্থা। উদাহৰণস্বৰূপে ক’ব পাৰি যে এজন স্বাধীন লোকে তেওঁৰ নিজ ইচ্ছাৰে ৰাজপথত নিজৰ মটৰগাড়ী চলাই যাব পাৰে, কিন্তু তেওঁ আনৰ জীৱন আৰু নিৰাপত্তাৰ প্ৰতি দায়িত্বহীন হৈ পৰিব নোৱাৰে।\nসেয়েহে স্বাধীনতাৰ অৱস্থাই ইয়াৰ প্ৰায়োগিক অৰ্থত নিজ দায়িত্ববোধ ভাব আৰু আত্ম-অনুশাসনৰ অৱস্থা এটাকহে বুজায়, অৰাজকতা অথবা আত্ম-নিয়ন্ত্ৰণহীন অৱস্থাক নুবুজায়। সেইদৰে অনুশাসনৰ দ্বাৰাও আনৰ আজ্ঞাধীন অথবা বহতীয়া হৈ চলা অৱস্থা এটাক নুবুজায়। অনুশাসনাধীন ব্যক্তিয়ে নিজ বিচাৰ-বিবেচনা আৰু বিবেকৰ দ্বাৰা পৰিচালিত হোৱা অৱস্থা লাভ কৰে। এইক্ষেত্ৰত তেওঁৰ আত্ম-উপলব্ধি আৰু স্বাধীন চিন্তা-ভাবনা আদিক মূল্য দিয়া হয়। অনুশাসনৰ দ্বাৰা ব্যক্তিৰ আত্ম-বিলুপ্তি আৰু গোলামী মনোভাবৰ অৱস্থাক নুবুজায়। ওপৰত কৰা আলোচনাৰ পৰা এই কথা স্পষ্ট যে স্বাধীনতা আৰু অনুশাসন পৰস্পৰ বিৰোধী অৰ্থসূচক শব্দ নহয়। ইয়াৰ এটা আনটোৰ অন্তৰ্ভুক্ত আৰু অন্তৰ্নিহিত অৱস্থা মাথোন।\nশিক্ষাজগতত অনুশাসনৰ ধাৰণা সময়ৰ লগে লগে পৰিৱৰ্তন হৈ অহা দেখা যায়। এটা সময় আছিল যেতিয়া কঠোৰ শাস্তি-প্ৰদান আৰু কটকটীয়া নীতি-নিয়মৰ দ্বাৰা ছাত্ৰৰ আচৰণ নিয়ন্ত্ৰিত আৰু অৱদমিত কৰা হৈছিল। ছাত্ৰৰ বহিঃ আচৰণ এনেদৰে দমন আৰু নিয়ন্ত্ৰণৰ অৱস্থাকেই সেই সময়ত অনুশাসন বুলি কোৱা হৈছিল। এনে অৱস্থাত শিক্ষকে ছাত্ৰক অধিকভাৱে দৈহিক শাস্তি দিয়াৰ গৌৰৱ অনুভৱ কৰিছিল। ‘চেকণীৰ আগত বিদ্যা’ বা ‘rule of rod’ নীতিৰ দ্বাৰা শিক্ষা পৰিচালনা কৰা হৈছিল। চেকণীৰ প্ৰয়োগ বন্ধ কৰা মানেই ছাত্ৰক নষ্ট কৰা বুলি ভবা হৈছিল।\nঅৱশ্যে বৰ্তমানৰ শিক্ষাত অনুশাসনৰ এই পুৰণি দমনমূলক দৃষ্টিভংগীৰ বিশেষ পৰিৱৰ্তন হৈছে। দাৰ্শনিক ৰুচোকে আদি কৰি এদল শিক্ষাবিদে এই দমনমূলক অনুশাসন নীতিৰ বিৰোধিতা কৰি ছাত্ৰ-ছাত্ৰীক সম্পূৰ্ণ স্বাধীনতা আৰু দমনমুক্ততা দাবী কৰে। এই দৃষ্টিভংগীৰ পৰা কোৱা হয় যে ছাত্ৰ-ছাত্ৰীয়ে শিক্ষা-পৰিৱেশত আত্মপ্ৰকাশৰ বাবে সম্পূৰ্ণ মুক্ত আৰু আত্ম-পৰিচালনাৰ ব্যৱস্থা থাকিব লাগে। তেওঁলোকৰ মুক্ত কাৰ্যকলাপত শিক্ষক, অভিভাৱক অথবা আন কোনো লোকৰ কোনো ধৰণৰ হস্তক্ষেপ থাকিব নালাগে। আত্ম-পৰিচালনাৰ নীতি-নিয়ম, কাৰ্যপন্থা আৰু অনুশাসনৰ ব্যৱস্থা ছাত্ৰসকলে নিজেই স্থিৰ কৰি লোৱাৰ স্বাধীনতা দিব লাগে। এনে এক মুক্ত আৰু ছাত্ৰৰ আত্ম-পৰিচালনাৰ শিক্ষানীতি আৰু পদ্ধতিকেই মুক্ত-অনুশাসন বোলা হয়। ইয়াত ছাত্ৰই হৈছে শিক্ষানুষ্ঠানৰ প্ৰধান নায়ক। শিক্ষক বা শিক্ষা-কৰ্তৃপক্ষসকলে ছাত্ৰৰ স্বতঃপ্ৰণোদিত ক্ৰিয়াকলাপত কোনো ধৰণৰ হস্তক্ষেপ কৰিব নালাগে। শিক্ষাত এই পূৰ্ণ স্বাধীনতা অথবা মুক্ত-অনুশাসন প্ৰদান কৰা ধাৰণা প্ৰকৃতিবাদ দৰ্শনৰ দ্বাৰা সমৰ্থিত। চিন্তাবিদ ৰুচোৰ মতে শিশুক সমাজৰ সকলো ধৰণৰ প্ৰভাৱৰ পৰা সম্পূৰ্ণ মুক্ত কৰি এক স্বাভাৱিক প্ৰাকৃতিক পৰিৱেশত বিকাশ আৰু আত্মপ্ৰকাশৰ সুবিধা দিব লাগে। ইয়াত ভবা হয় যে প্ৰকৃতিৰ এক সুস্থ, সুন্দৰ আৰু সাৱলীল প্ৰভাৱ থাকে। এনে প্ৰভাৱৰ দ্বাৰাহে শিশু প্ৰভাৱিত, পৰিচালিত আৰু অনুশাসিত হ’ব লাগে। বিশ্বাস কৰা হয় যে শিশু স্বাভাৱিকতেই হৈছে পৱিত্ৰ আৰু নিষ্কলুষ আৰু সেইবাবে সমাজৰ কোনো ধৰণৰ কলুষতা অথবা অসুস্থ প্ৰভাৱৰ সংস্পৰ্শ লৈ শিশুক আহিবলৈ দিব নালাগে। উদাৰ প্ৰকৃতিয়েই হৈছে শিশুৰ শিক্ষা বিকাশৰ প্ৰকৃত শিক্ষক। সেইবাবে প্ৰকৃতিৰ সুস্থ, সুন্দৰ আৰু উদাৰ প্ৰভাৱৰ যোগেদিহে শিশু শিক্ষিত, বিকশিত আৰু অনুশাসিত হৈ উঠিব লাগে। দাৰ্শনিক ৰুচোৱে এই মতও প্ৰকাশ কৰে যে জন্মতে শিশু হয় পৱিত্ৰ, কিন্তু সমাজৰ সংস্পৰ্শইহে তাক কলুষিত কৰি তোলে। তেওঁ আৰু মত প্ৰকাশ কৰি কয় যে শিশুক কোনো গ্ৰন্থ বা পুথি পঢ়িবলৈও দিব নালাগে। কাৰণ মানুহৰ দ্বাৰা ৰচিত এই পুথিসমূহ সমাজৰ কলুষতাৰে ভৰা। সেইবাবে মানুহে হাতেলিখা গ্ৰন্থ অধ্যয়নৰ পৰিৱৰ্তে শিশুৱে প্ৰকৃতিৰ মুক্ত আৰু উদাৰ গ্ৰন্থৰ পৃষ্ঠাহে অধ্যয়ন কৰিব লাগে। প্ৰকৃতিবাদী দাৰ্শনিকসকলে অনুশাসন সম্বন্ধে গ্ৰহণ কৰা এই দৃষ্টিভংগীয়ে বৰ্তমান শিক্ষাবিদসকলৰ বিশেষ দৃষ্টি আকৰ্ষণ কৰিছে।\nশিক্ষাত অনুশাসন প্ৰয়োগৰ বেলিকা মুক্ত-অনুশাসনৰ ধাৰণা এক বিতৰ্কমূলক বিষয়। এনে বিতৰ্ক দাৰ্শনিক দৃষ্টিভংগীৰ ওপৰত প্ৰতিষ্ঠিত। উল্লেখযোগ্য যে শিক্ষাৰ ব্যক্তি-স্বাধীনতা এক অতি প্ৰয়োজনীয় চৰ্তবিশেষ। ইয়াৰ যোগেদিহে ব্যক্তিৰ স্বতঃস্ফূৰ্ত আত্মপ্ৰকাশ আৰু বিকাশ সম্ভৱ হৈ উঠে। সেইবাবে বৰ্তমান সকলো শিক্ষাবিদে ছাত্ৰক স্বাধীনতা প্ৰদানৰ মত প্ৰকাশ কৰে। এই কথা বৰ্তমান বিতৰ্কৰ উৰ্ধত বুলি ক’ব পাৰি। কিন্তু শিক্ষাক্ষেত্ৰত ছাত্ৰক পূৰ্ণ-স্বাধীনতা বা অবাধ স্বাধীনতা প্ৰদানৰ দৃষ্টিভংগী বিতৰ্কৰ উৰ্ধত বুলিব নোৱাৰি। ই বহুতো শিক্ষাবিদৰ বাবে গ্ৰহণযোগ্য নহয়। আশংকা কৰা হয় যে অপৰিমিত স্বাধীনতাই ছাত্ৰক অনিয়ন্ত্ৰিত আৰু অনুশাসনহীন অৱস্থা এটালৈহে ঠেলি দিব পাৰে। কাৰণ তেওঁলোক হৈছে স্বাভাৱিকতেই অনভিজ্ঞ, আত্মনিয়ন্ত্ৰণহীন আৰু প্ৰবৃত্তি পৰিচালিত। পৰনিৰ্ভৰশীলতা আৰু দায়িত্বজ্ঞানহীনতা হৈছে তেওঁলোকৰ স্বভাৱ। সেইবাবে শিশুৱে আত্মনিৰ্ভৰশীলতা আৰু আত্ম-অনুশাসনৰ এটা অৱস্থা পাবৰ বাবে শিক্ষক আৰু অভিভাৱকসকলৰ নিৰ্দেশ, উপদেশ আৰু কিছু পৰিমাণে অনুশাসনৰ প্ৰয়োজন হয়। ইয়াক অস্বীকাৰ কৰি ছাত্ৰৰ কম বয়সতে পূৰ্ণ-স্বাধীনতা আৰু আত্মনিয়ন্ত্ৰণৰ সম্পূৰ্ণ ক্ষমতা এৰি দিয়াটো নিৰাপদজনক হ’ব নোৱাৰে।\nসেয়েহে ক’ব পাৰি যে পূৰ্ণ-স্বাধীনতাতকৈ যথাসম্ভৱ প্ৰয়োজনীয় স্বাধীনতা ছাত্ৰক দিয়াটোহে অধিক যুক্তিসংগত কথা। এনে স্বাধীনতাহে ছাত্ৰৰ শিক্ষা বিকাশৰ বাবে সহায়ক হৈ উঠিব পাৰে। সেয়েহে শিক্ষাবিদসকলে মত প্ৰকাশ কৰে যে অনিয়ন্ত্ৰিত স্বাধীনতা আৰু মুক্ত-অনুশাসনৰ ক্ষমতা ছাত্ৰৰ বাবে সম্ভৱো নহয় আৰু ই বাঞ্ছনীয়ও নহয়। যেতিয়ালৈকে ছাত্ৰৰ স্বাধীনতাই গঠনাত্মকভাৱে কাম কৰে আৰু সি নিজৰ তথা আনৰ অনিষ্ট সাধন নকৰে তেতিয়ালৈকে শিক্ষকৰ নিয়ন্ত্ৰণ অথবা হস্তক্ষেপৰ প্ৰয়োজন নাই। কিন্তু যি মুহূৰ্তত তেনে মুক্ত স্বাধীনতাই বিপথগামী আৰু ধ্বংসমুখী হৈ পৰাৰ উপক্ৰম হয় তেনে অৱস্থাত শিক্ষকৰ প্ৰভাৱৰ দ্বাৰা তাক সংশোধনৰ পথলৈ আনিব লাগে।\nএইখিনিতেই মুক্ত-অনুশাসনৰ সমৰ্থনকাৰীসকলৰ দৃষ্টিভংগীৰ লগত মতৰ পাৰ্থক্য হোৱাটো লক্ষ্য কৰিব পাৰি। তেওঁলোকে বিশ্বাস কৰে যে মুক্ত অনুশাসনৰ প্ৰকৃত মূল্য এয়ে যে ছাত্ৰই এনে অৱস্থাত বিপথগামী হ’ব পাৰে, নিজৰ ভুল সংশোধন কৰিব পাৰে আৰু নিজস্বভাৱে শুদ্ধ পথ গ্ৰহণ কৰিব পাৰে। আনহাতে ইয়াৰ বিৰোধিতা কৰি কোৱা হয় যে শিশুক নিজ স্বাধীনতাৰ দ্বাৰা কৰা ভুলৰ এনে এক চৰম অৱস্থালৈ শিক্ষকে এৰি দিব নোৱাৰে। এনে অৱস্থাত শিক্ষকে নিষ্ক্ৰিয় ভূমিকা লোৱাৰ পৰিৱৰ্তে সক্ৰিয় আৰু গঠনাত্মক ভূমিকাহে গ্ৰহণ কৰিব লাগে। শিক্ষাবিদ চাৰ জন্ আদামচেও এনে দৃষ্টিভংগী সমৰ্থন কৰি কয় যে শ্ৰেণীকক্ষৰ সমূহীয়া স্বাৰ্থ হানি নোহোৱাকৈ শিক্ষকে যিমান সম্ভৱ সিমান স্বাধীনতা ছাত্ৰসকলক দিব লাগে। কিন্তু তেওঁ শেষ অৱলম্বন স্বৰূপে নিজৰ হাতত হস্তক্ষেপ আৰু নিষেধকৰণৰ ক্ষমতা সংৰক্ষিত কৰি ৰাখিব লাগে।\nসেইবাবে অনিয়ন্ত্ৰিত আৰু মুক্ত-স্বাধীনতাতকৈ নিয়ন্ত্ৰিত স্বাধীনতাহে ছাত্ৰৰ অনুশাসনৰ বাবে অধিক কাৰ্যকৰী আৰু গ্ৰহণযোগ্য বুলি বিবেচনা কৰিব পাৰি। এনে অনুশাসনৰ বেলিকা শিক্ষকে ছাত্ৰৰ বাবে বন্ধু, দাৰ্শনিক আৰু পথ-প্ৰদৰ্শক স্বৰূপে ভূমিকা গ্ৰহণ কৰিব পাৰে। এহাতে যিদৰে ছাত্ৰই অনুশাসনৰ যোগেদি আত্মপ্ৰকাশৰ সুবিধা লাভ কৰিব পাৰে সেইদৰে আনহাতে শিক্ষকে শিক্ষাক্ষেত্ৰত ছাত্ৰৰ বাবে গঠনাত্মক ভূমিকা পালন কৰিব পাৰে। এনে অনুশাসন ব্যৱস্থাত ছাত্ৰ-শিক্ষক উভয়েই নিজ নিজ ভূমিকা সন্মানজনক আৰু দায়িত্বশীলভাৱে পালন কৰিব পাৰে।\nমু্ক্ত-অনুশাসনৰ ভিত্তিত ৰুচোৰ নেতিবাচক শিক্ষাঃ\nমুক্ত-অনুশাসনৰ ধাৰণা সম্যক উপলব্ধিৰ বাবে ৰুচোৰ নেতিবাচক শিক্ষাৰ লগত পৰিচিত হোৱাটো প্ৰয়োজন। তেওঁ ‘এমিল’ নামৰ গ্ৰন্থত সমসাময়িক শিক্ষাৰ বিপৰীতে এক নেতিবাচক শিক্ষা-ব্যৱস্থা আগবঢ়ায়। এই নেতিবাচক শিক্ষাৰ দ্বাৰা ছাত্ৰক কোনো শিক্ষাকেই নিদিয়াটো নুবুজায়, অথবা তেওঁলোকক শিক্ষাৰ পৰা বিৰত কৰি এলেহুৱা কৰি ৰখাটো নুবুজায়। এই নেতিবাচক শিক্ষাৰে তেওঁ ক’বলৈ বিচাৰে যে প্ৰচলিত শিক্ষক-প্ৰধান শিক্ষা-ব্যৱস্থাৰ বিপৰীতে শিশুৰ আত্মপ্ৰকাশৰ বাবে মুক্ত অৱস্থাৰ এক নতুন দৃষ্টিভংগী শিক্ষাত গঢ় দি তুলিব লাগে। তেওঁৰ মতে ইতিবাচক শিক্ষা হৈথে এয়ে যে শিশুক অনুচিত আৰু অপ্ৰয়োজনীয়ভাৱে সমাজৰ কেতবোৰ আওপুৰণি নীতি-নিয়মৰ বান্ধোনেৰে নিয়ন্ত্ৰিত আৰু কলুষিত কৰি তোলে। তেওঁ অনুভৱ কৰে যে শিশু স্বাভাৱিকতেই সুন্দৰ আৰু পৱিত্ৰ। তাৰ প্ৰবৃত্তি, প্ৰৱণতা আৰু অনুভূতি আদিও হৈছে স্বাভাৱিক আৰু নিষ্কলুষ। সেইবাবে শিশুক তাৰ স্বাভাৱিক সৰলতা, সুন্দৰতা আৰু পৱিত্ৰতা ৰক্ষা কৰি চলিবলৈ দিব লাগে। সমাজৰ পুৰণি ৰীতি-নীতিৰ দ্বাৰা অন্ধ আৰু গতানুগতিকভাৱে প্ৰভাৱিত তথা কলুষিত হ’বলৈ দিব নালাগে। সেয়েহে তেওঁৰ এই নেতিবাচক শিক্ষাৰ অন্তৰালত আমাৰ বাবে এক ইতিবাচক ইংগিত নিহিত হৈ আছে। মুক্ত-অনুশাসন নীতিৰ ওপৰত প্ৰতিষ্ঠিত এই শিক্ষাৰ কেতবোৰ তাৎপৰ্যপূৰ্ণ দিশ তলত উল্লেখ কৰিব পাৰি।\n(১) পুথিগত শিক্ষা থাকিব নালাগেঃ\nৰুচোৰ নেতিবাচক শিক্ষা-ব্যৱস্থা অনুসৰি শিশুক কোনো পুথিগত জ্ঞান দিব নালাগে। মানুহে লিখা পুথিৰ যোগেদি শিশুৱে সমাজৰ কলুষতাৰ বাহিৰে আন কোনো কথাই শিকিব নোৱাৰে। ই সমাজৰ অসুস্থ চিন্তা-ভাবনা আৰু ক্ৰিয়া আদিৰে ভৰা। সেইবাবে এনে পুথি অধ্যয়নৰ সলনি প্ৰকৃতিৰ বুকুত থকা মুক্ত পুথিহে শিশুৱে অধ্যয়ন কৰিব লাগে।\n(২) আনুষ্ঠানিক শিক্ষা দিব নালাগেঃ\nতেওঁৰ মতে শিশুক বাল্যকালত স্কুলৰ আনুষ্ঠানিক শিক্ষা দিব নালাগে। তেওঁ যুক্তি প্ৰদৰ্শন কৰি কয় যে এই সময়ছোৱা হৈছে শিশুমনৰ যুক্তি আৰু বিচাৰশক্তিৰ এক সুপ্ত আৰু নিষ্ক্ৰিয় অৱস্থা। আনুষ্ঠানিক শিক্ষাৰ কোনো চিন্তা-যুক্তি আদি শিশুৱে বুজিব আৰু তাৰ পৰা লাভৱান হ’ব নোৱাৰে। সেয়েহে বাৰ বছৰ বয়সলৈকে আনুষ্ঠানিক শিক্ষাৰ বাবে শিশুৱে অপেক্ষা কৰিব লাগে।\n(৩) কোনো অভ্যাস গঠন হ’বলৈ দিব নালাগেঃ\nৰুচোৱে শিশুক তাৰ নিজ অভিজ্ঞতাৰ যোগেদি প্ৰকৃতিৰ পৰা প্ৰত্যক্ষভাৱে শিক্ষালাভ কৰাৰ ওপৰতহে গুৰুত্ব দিয়ে। পুৰণি সমাজৰ আচাৰ-ব্যৱহাৰ, ৰীতি-নীতি আদিৰ গতানুগতিক অন্ধ- অনুকৰণ আৰু অনুশীলনৰ যোগে সি অভ্যাস গঠন কৰিব নালাগে। এনে অভ্যাস গঠনে তাৰ নিজ প্ৰকৃতি অনুসৰি শিক্ষালাভত বাধাৰ সৃষ্টি কৰে। শিশুৱে কেৱল এটাই মাথোন অভ্যাস গঠন কৰিব লাগে আৰু সি হৈছে কোনো অভ্যাস গঠন হ’বলৈ নিদিয়াটো।\n(৪) শিক্ষকৰ অনুশাসন ব্যৱস্থা থাকিব নালাগেঃ\nশিশুশিক্ষাৰ ক্ষেত্ৰত ৰুচো মুক্ত-অনুশাসনৰ পক্ষপাতী। শিশুৰ ওপৰত কোনো ধৰণৰ হস্তক্ষেপ অথবা বাধা-নিষেধ শিক্ষক বা আন কোনো কৰ্তৃপক্ষই আৰোপ কৰিব নালাগে। শিশুক তাৰ নিজ ক্ৰিয়া-আঁচনি প্ৰস্তুত আৰু পৰিচালনা কৰিবৰ বাবে সম্পূৰ্ণ স্বাধীনতা আৰু কৰ্তৃত্ব দিব লাগে। এনে অৱস্থাত ভুল কৰিলেও প্ৰকৃতিয়েহে তাৰ নিজ ক্ৰিয়াৰ স্বাভাৱিক পৰিণতি অনুসৰি শাস্তি দিব লাগে।\n(৫) কোনো নৈতিক শিক্ষা দিব নালাগেঃ\nৰুচোৰ মতে কোনো নৈতিক শিক্ষাৰ পাঠ বা নীতিজ্ঞান শিশুক দিব নালাগে। তেওঁৰ মতে বাল্যকালত দিয়া নৈতিক শিক্ষাই শিশুৰ কোনো সজ গুণ বিকশাই তুলিব নোৱাৰে। কাৰণ সি নীতিজ্ঞানৰ যুক্তি আৰু চিন্তা বুজি উঠিব নোৱাৰে। ফলত অন্ধভাৱে তাক অনুকৰণহে কৰে। সেইবাবে প্ৰত্যক্ষ নীতিজ্ঞান দিয়াৰ পৰিৱৰ্তে তাক অনৈতিক ক্ৰিয়াৰ পৰা আঁতৰাইহে ৰাখিব লাগে। তেওঁ শিশুক মাত্ৰ এটা নৈতিক শিক্ষা দিয়াৰ অনুমোদন কৰে, আৰু সি হৈছে- কাৰো মনত আঘাত নিদিবা।\nৰুচোৰ নেতিবাচক শিক্ষা ওপৰে ওপৰে চালে বৰ্তমান শিক্ষা-ব্যৱস্থাৰ বিৰোধী এক অপ্ৰাসংগিক তথা অকাৰ্যকৰী ব্যৱস্থা বুলি ভাবিব পাৰি। কাৰণ কিতাপ অবিহনে বৰ্তমান আমি শিশুক শিক্ষা দিয়াৰ কথা ভাবিব নোৱাৰো। আনুষ্ঠানিক স্কুল অবিহনে শিশুক শিক্ষা দিয়াটোও সম্ভৱ নহয়। ইয়াৰ উপৰি বাৰ বছৰ বয়সলৈকে শিশুক স্কুলীয়া শিক্ষাৰ পৰা বিৰত ৰখাৰ কথাও আমাৰ গ্ৰহণযোগ্য নহয়। শিশুক তাৰ সুস্থ আৰু গ্ৰহণযোগ্য আচৰণৰ শিক্ষা বিকাশৰ বাবে অনুশাসনৰ প্ৰয়োজন আমি অনুভৱ কৰো। সেয়েহে বৰ্তমান সময়ৰ শিশু-শিক্ষা ব্যৱস্থাৰ পৰিপ্ৰেক্ষিতত ৰুচোৰ নেতিবাচক শিক্ষাৰ ধাৰণা কাৰ্যকৰী বুলি ক’ব নোৱাৰি।\nঅৱশ্যে এই শিক্ষাই আধুনিক শিক্ষাৰ বাবে বহন কৰি অনা নীতি আৰু আদৰ্শ আমি অস্বীকাৰ কৰিব নোৱাৰো। তেওঁৰ এই নেতিবাচক শিক্ষাৰ যোগেদি ব্যক্তি কৰিবলৈ বিচৰা মূলভাৱ আৰু আদৰ্শ এয়ে যে শিশুৰ শিক্ষাত কোনো ধৰণৰ কৃত্ৰিমতাই ঠাই পাব নালাগে। শিশুৰ শিক্ষা হ’ব লাগে সুস্থ, সুন্দৰ, স্বাভাৱিক আৰু স্বতঃস্ফূৰ্ত। তাত প্ৰাপ্তবয়স্ক লোকসকলৰ সমাজৰ কলুষতা আৰু কৃত্ৰিমতাই অসুস্থ প্ৰভাৱ পেলাব নালাগে। শিশুৰ নিজ প্ৰকৃতি আৰু প্ৰয়োজন অনুসৰি এক প্ৰাকৃতিক শিক্ষা-ব্যৱস্থা আৰু পৰিৱেশ তাৰ বাবে গঢ় দি তুলিব লাগে। শিশুক তাৰ ভৱিষ্যতৰ প্ৰাপ্তবয়স্ক জীৱনৰ প্ৰয়োজনতকৈ বাল্যজীৱনৰ প্ৰকৃতি আৰু প্ৰয়োজন অনুসৰিহে শিক্ষা গঢ় দি তুলিব লাগে। পুৰণি সমাজৰ গতানুগতিক শিক্ষা শিশুৰ ওপৰত বলপূৰ্বকভাৱে জাপি দিব নালাগে। নেতিবাচক শিক্ষাৰ এনেবোৰ ইতিবাচক ইংগিতৰ প্ৰতিহে আধুনিক শিক্ষাৰ শিক্ষকসকলৰ দৃষ্টি আকৰ্ষিত হ’ব লাগে। বৰ্তমানৰ বাবেও সেয়েহে ৰুচোৰ শিক্ষানীতি অনুপ্ৰেৰণাদায়ক।\nস্বাভাৱিক পৰিণতিৰ দ্বাৰা অনুশাসনঃ\nপ্ৰকৃতিবাদী দাৰ্শনিকসকলে মত প্ৰকাশ কৰে যে মানুহৰ অনুশাসন কেৱল প্ৰকৃতিৰ উদাৰ নীতিৰ দ্বাৰাহে আপোনা-আপুনি সম্ভৱ হৈ উঠিব পাৰে। মানুহৰ দ্বাৰা কৰা অনুশাসন কেতিয়াও সুস্থ আৰু স্বাভাৱিক হৈ উঠিব নোৱাৰে। দাৰ্শনিক ৰুচো এই দৃষ্টিভংগীৰ প্ৰধান পৃষ্ঠপোষক। তেওঁ শিশুক মানুহৰ শাসনমুক্ত আৰু প্ৰভাৱমুক্ত কৰি প্ৰকৃতিৰ স্বাভাৱিক আৰু সাৱলীল প্ৰভাৱৰ দ্বাৰা বিকাশ হোৱাৰ ওপৰত গুৰুত্ব দিয়ে। প্ৰকৃতিয়েহে শিশুৰ নিজ প্ৰকৃতি অনুসৰি স্বাভাৱিক শিক্ষা আৰু অনুশাসনৰ ব্যৱস্থা কৰিব পাৰে। প্ৰকৃতিৰ মুক্ত পৰিৱেশত শিশুৱে ভুল, দোষ বা অন্যায় কৰিলেও প্ৰকৃতিয়েহে তাক শাস্তি দিব লাগে। এই কথা বিশ্বাস কৰা হয় যে শিশুৰ প্ৰতিটো দোষৰ বাবে প্ৰকৃতিয়ে তাৰ স্বাভাৱিক পৰিণতি অনুসৰি শাস্তি প্ৰদান কৰে। এই শাস্তি হৈছে অব্যৰ্থ আৰু ক্ৰিয়াৰ পৰিণতি সাপেক্ষ। স্বাভাৱিক পৰিণতিৰ দ্বাৰা শাস্তি প্ৰদানৰ যোগে শিশুৰ ভুল সংশোধন কৰিব পৰা ক্ষমতা প্ৰকৃতিৰ আছে। ইয়াৰ দ্বাৰা শিশু সংশোধিত আৰু অনুশাসিত হ’বলৈ এৰি দিব লাগে। মানুহে কোনো ধৰণৰ হস্তক্ষেপ অথবা শাস্তি প্ৰদানৰ কথা ভাবিব নালাগে। ইয়াত বিশ্বাস কৰা হয় যে ব্যক্তিৰ প্ৰতিটো অসুস্থ আৰু অনুচিত ক্ৰিয়াৰ বাবে প্ৰকৃতিয়ে তাৰ অনিবাৰ্য স্বাভাৱিক পৰিণতি স্বৰূপে শাস্তি প্ৰদান কৰে। ইয়াতে এই কথাও বিশ্বাস কৰা হয় যে শিশুৰ ওপৰত পৰা মানুহৰ সকলো প্ৰভাৱেই অসুস্থ আৰু তাৰ বাবে ক্ষতিকাৰক। এনে এক দৃষ্টিভংগী ৰুচোৱে তেওঁৰ ‘এমিল’ নামৰ গ্ৰন্থত প্ৰথমেই উল্লেখ কৰে। তেওঁ মত প্ৰকাশ কৰে যে ভগৱানে সকলো বস্তু সুস্থভাৱে সৃষ্টি কৰে। মানুহে তাৰ মাজত সোমাই পৰি অসুস্থ কৰি তোলে।\nএই পদ্ধতিৰ অনুশাসন ব্যৱস্থাত বিশেষ মন কৰিবলগীয়া কথা হৈছে এয়ে যে শিশুৰ অনুশাসনৰ সকলো দায়িত্ব প্ৰকৃতিৰ অনিশ্চিত প্ৰভাৱৰ ওপৰত সম্পূৰ্ণৰূপে এৰি দিয়া হৈছে। এই কথা বৰ্তমান শিক্ষাবিদসকলৰ বাবে গ্ৰহণযোগ্য হৈ উঠিব নোৱাৰে। প্ৰকৃতিৰ প্ৰভাৱ আৰু প্ৰকৃতিয়ে কৰা শাস্তিৰ বিধান সকলো সময়তে সুস্থ, পৰিমিত আৰু গঠনাত্মক হৈ উঠাটো আশা কৰিব নোৱাৰি। প্ৰকৃতিৰ সুস্থ প্ৰভাৱ শিশুৰ বিকাশৰ বাবে গ্ৰহণ কৰিব লাগে, কিন্তু ইয়াৰ অনিশ্চিত আৰু অপৰিমিত প্ৰভাৱৰ ওচৰত শিশুক সমৰ্পণ কৰিব নালাগে, তেনে কৰিলে প্ৰকৃতিৰ অনিৰ্দিষ্ট প্ৰভাৱে শিশুৰ বিশেষ ক্ষতিসাধন কৰিব পাৰে। শিশুৱে ভুল পথ ল’লে তাৰ উপযুক্ত শুধৰণি শিক্ষকেহে কৰি দিব লাগে। তাকে নকৰি তাৰ ভুলৰ স্বাভাৱিক পৰিণতিৰে শিশুক শাস্তি দিবলৈ প্ৰকৃতিৰ হাতত এৰি দিয়াটো অনুশাসনৰ উচিত ব্যৱস্থা স্বৰূপে কেতিয়াও বিবেচিত হ’ব নোৱাৰে। সেইবাবে প্ৰকৃতিবাদীসকলৰ অনুশাসন সম্বন্ধে এই দৃষ্টিভংগী সমালোচনাৰ উৰ্ধত নহয়।\nঅনুশাসনৰ বিভিন্ন পদ্ধতিঃ\nস্কুলত গ্ৰহণ কৰা অনুশাসন ব্যৱস্থাৰ বিশ্লেষণ কৰিলে আমি ইয়াৰ তিনিটা পদ্ধতি স্পষ্টভাৱে দেখিবলৈ পাওঁ। নৰমান মেক্ মান (Norman Mac Mann) নামৰ এজন শিক্ষাবিদে তেওঁৰ ‘The Child’s Path to Freedom’ নামৰ গ্ৰন্থত এই তিনিটা পদ্ধতিৰ তাৎপৰ্যপূৰ্ণভাৱে বৰ্ণনা কৰে। এইকেইটা পদ্ধতি হৈছে অৱদমন, ব্যক্তিত্বৰ প্ৰভাৱ আৰু মুক্ত অৱস্থা।\nঅৱদমন হৈছে শিক্ষকৰ কঠোৰ শাস্তি প্ৰদানৰ যোগেদি ছাত্ৰৰ আচৰণ দমন আৰু নিয়ন্ত্ৰণ কৰা। ই হৈছে অনুশাসনৰ এক পুৰণি পদ্ধতি। ইয়াত শিক্ষকে ছাত্ৰৰ ওপৰত কঠোৰ দৈহিক শাস্তি আৰু পীড়নৰ যোগে ভীতি আৰু সন্ত্ৰাসৰ সৃষ্টিকৰি তুলিছিল। শাস্তিৰ যোগেদি এক সন্ত্ৰাসৰ পৰিৱেশ সৃষ্টি কৰি ছাত্ৰৰ ক্ৰিয়া-আচৰণ প্ৰত্যক্ষভাৱে নিয়ন্ত্ৰণ কৰা হৈছিল। যিজন শিক্ষকে অধিকভাৱে শাস্তি দিব পাৰে তেওঁকেই ছাত্ৰৰ অনুশাসন ৰক্ষাৰ ক্ষেত্ৰত ভাল শিক্ষক স্বৰূপে জনা গৈছিল। শাস্তিৰ প্ৰয়োগ বন্ধ কৰা মানে ছাত্ৰক নষ্ট কৰা বুলি বিবেচনা কৰা হৈছিল। শিশু জন্মগতভাৱে পৱিত্ৰ আৰু নিষ্কলুষ- এই ধাৰণা গ্ৰহণৰ পৰিৱৰ্তে সি মূলতেই অশুভ আৰু অসুন্দৰ আৰু ইয়াক গুচাবৰ বাবে শাস্তিৰ প্ৰয়োগ কৰিব লাগে- এই ধাৰণাহে কৰা হৈছিল। শাস্তিৰ মনোবৈজ্ঞানিক দৃষ্টিকোণৰ পৰা ক’ব পাৰি যে ছাত্ৰৰ এক গ্ৰহণযোগ্য আচৰণ লাভ কৰিবৰ বাবে ইয়াত ভয়ৰ প্ৰত্যক্ষ প্ৰভাৱৰ যোগে মন প্ৰৰোচিত কৰা হয়।\nদ্বিতীয়বিধ অনুশাসন পদ্ধতি হৈছে শিক্ষকৰ শক্তিশালী ব্যক্তিত্বৰ প্ৰভাৱৰ যোগেদি ছাত্ৰৰ আচৰণ নিয়ন্ত্ৰিত কৰা। ইয়াত শাস্তিৰ ভয়ৰ পৰিৱৰ্তে শিক্ষকৰ গম্ভীৰতাপূৰ্ণ আৰু প্ৰভাৱশালী ব্যক্তিত্ব ছাত্ৰৰ অনুশাসনৰ বাবে প্ৰয়োগ কৰা হয়। শিক্ষকক উচ্চস্থান আৰু মান প্ৰদান কৰি তেওঁৰ আদৰ্শ গুণৰাশিৰ এক পৰ্বতসম ব্যক্তিত্বৰ প্ৰভাৱ ছাত্ৰৰ ব্যক্তিত্বৰ ওপৰত পেলাবলৈ ইয়াত বিচৰা হয়। এনে পদ্ধতিত সেইবাবে শিক্ষকৰ ইচ্ছা ছাত্ৰৰ ওপৰত আৰোপিত কৰা হয় আৰু ছাত্ৰই শিক্ষকৰ ব্যক্তিত্বৰ ওচৰত আত্মসমৰ্পণ কৰিব লাগে। শিক্ষকৰ ব্যক্তিত্বৰ প্ৰতি নত-মস্তক হৈ তেওঁৰ প্ৰতি সমৰ্পিত আচৰণ ইয়াত ছাত্ৰৰ পৰা আশা কৰা হয়। ইয়াত শিক্ষকেই হৈছে প্ৰকৃত অৰ্থত শিক্ষাজগতৰ ‘Hero’ বা ‘নায়ক’। এইবিধ অনুশাসন পদ্ধতি ১৯ শতিকাৰ ইংলিচ পাব্লিক স্কুলৰ পৰম্পৰাৰ পৰা পাব পৰা যায়। আমাৰ ভাৰতৰ পুৰণি গুৰুকুল শিক্ষা পদ্ধতিতো শিক্ষকৰ এনে ব্যক্তিত্বৰ প্ৰভাৱৰ দ্বাৰা অনুশাসনৰ দৃষ্টান্ত পাব পাৰি।\nঅনুশাসনৰ তৃতীয়বিধ পদ্ধতি হৈছে শিক্ষাগ্ৰহণ কাৰ্যত ছাত্ৰক এক মুক্ত আৰু বাধাহীন অৱস্থা প্ৰদান কৰা। এনে ব্যৱস্থা বৰ্তমান সময়ৰ অনুশাসন পদ্ধতিত পাব পৰা যায়। ৰুচোৰ ‘এমিল’ নামৰ গ্ৰন্থত প্ৰকৃতিবাদ দৰ্শনৰ ভিত্তিত দাঙি ধৰা অনুশাসনৰ নীতিয়ে এই ধাৰণা শিক্ষাজগতত বিশেষ জনপ্ৰিয় কৰি তোলে। ইয়াৰ যোগেদি শিক্ষকৰ পূৰ্বৰ মুখ্য ভূমিকাৰ পৰিৱৰ্তে ছাত্ৰক সেই ভূমিকা দিয়া হয়। শিক্ষাজগতৰ মুখ্য নায়ক হৈছে ছাত্ৰ নিজেই। ইয়াত শিক্ষকে নেপথ্যৰ পৰা নিৰীক্ষক আৰু নিৰ্দেশক স্বৰূপেহে নিজ দায়িত্ব পালন কৰিব লাগে। শিক্ষাৰ সন্মুখলৈ আহি ছাত্ৰৰ স্বতঃপ্ৰণোদিত ক্ৰিয়াত তেওঁ কোনো ধৰণৰ প্ৰভাৱ বা হস্তক্ষেপ প্ৰদান কৰিব নালাগে। ইয়াত শিশুৰ জন্মগত অন্তৰ্নিহিত সুন্দৰতাত বিশ্বাস কৰা হয়। এই সুন্দৰতা তাৰ স্বাভাৱিক ৰূপত অবাধে প্ৰকাশ আৰু বিকাশ লাভৰ এক মুক্ত অনুশাসনৰ পৰিৱেশ কামনা কৰা হয়। সেইবাবে এইবিধ অনুশাসনত ছাত্ৰৰ সম্পূৰ্ণৰূপে বন্ধন আৰু প্ৰভাৱমুক্ততাৰ প্ৰতি মত প্ৰকাশ কৰা হয়।\nশিক্ষাত কেনে অনুশাসনৰ নীতি গ্ৰহণ কৰা উচিতঃ\nঅনুশাসন নীতি সম্বন্ধে চিন্তাবিদ আৰু শিক্ষাবিদসকলৰ ভিন ভিন নীতি আৰু আদৰ্শমূলক দৃষ্টিভংগী পাব পৰা যায়। এই প্ৰশ্ন মূলতেই দৰ্শনভিত্তিক হোৱা বাবে ইয়াৰ মতপাৰ্থক্য থকাটো অতি স্বাভাৱিক। কিন্তু ইয়াৰ কাৰ্যকৰীকৰণৰ বাবে আমি কোনটো চিন্তাদৰ্শন সমৰ্থন কৰিম আৰু কেনে নীতি গ্ৰহণ কৰিম সেইলৈহে আমাৰ মনত খেলিমেলিৰ সৃষ্টি হ’ব পাৰে। বৰ্তমানৰ সামাজিক পৰিস্থিতিত আমি এক সময়োপযোগী অনুশাসনৰ নীতি আৰু আদৰ্শ বাচি লোৱাটো প্ৰয়োজন।\nউল্লেখযোগ্য যে ছাত্ৰৰ অনুশাসনৰ ক্ষেত্ৰত আদৰ্শবাদ দৰ্শনে শিক্ষকৰ ব্যত্তিত্বৰ প্ৰভাৱ থকাটো বিচাৰে। প্ৰকৃতিবাদ দৰ্শনে এনে প্ৰভাৱ অস্বীকাৰ কৰি ছাত্ৰক প্ৰাকৃতিক স্বাধীনতা প্ৰদান কৰাটো বিচাৰে। প্ৰয়োগবাদ দৰ্শনে সামাজিক আৰু দলগত ক্ৰিয়াৰ অংশগ্ৰহণেৰে ছাত্ৰক ক্ৰিয়াত্মক স্বাধীনতা প্ৰদানৰ মত প্ৰকাশ কৰে। এনেবোৰ চিন্তাধাৰাৰ বিবেচনাৰে ক’ব পাৰি যে আধুনিক শিক্ষাত ছাত্ৰক দমন, পীড়ণ আৰু কঠোৰ অনুশাসনৰ যোগে যিদৰে শিক্ষা দিব নোৱাৰি, প্ৰাকৃতিক বা পূৰ্ণ-স্বাধীনতা দানৰ নীতিও সেইদৰে কাৰ্যকৰী নহয়। পূৰ্ণ-স্বাধীনতাই শিশু-আচৰণ প্ৰবৃত্তিমূলক কৰি তোলাৰহে সম্ভাৱনীয়তা অধিক। আকৌ আদৰ্শবাদীসকলে বিচৰা মতে শিক্ষকৰ ব্যক্তিত্বৰ প্ৰভাৱেৰে শিশুৰ ব্যক্তি্ব গঢ় দি তুলিবলৈ বিচৰা নীতিও সমৰ্থনযোগ্য নহয়। কাৰণ তেনে অনুশাসন নীতি শিশুৰ স্বতঃস্ফূৰ্ত আত্মপ্ৰকাশ আৰু বিকাশৰ অনুকূল হৈ উঠিব নোৱাৰি এক হেঁচা স্বৰূপ হৈ উঠিব পাৰে।\nসেয়েহে ক’ব পাৰি যে আত্ম-উপলব্ধি, আত্ম-নিয়ন্ত্ৰণ আৰু আত্ম-অনুশাসনৰ নীতি আনবোৰ নীতিতকৈ অধিক গ্ৰহণযোগ্য আৰু কাৰ্যকৰী বিধৰ। অনুশাসন নীতিয়ে ব্যক্তিৰ নিজ বিবেকক স্পৰ্শ কৰিব লাগে আৰু অন্তৰাত্মাক জগাই তুলিব পাৰিব লাগে। এই আভ্যন্তৰীণ অনুশাসনৰ নীতিত বৰ্তমান শিক্ষাবিদসকলে বিশ্বাস কৰে। এনে নীতি হৈছে স্থায়ী, নিশ্চিত আৰু সুদূৰপ্ৰসাৰী বিধৰ। প্ৰয়োগবাদ দৰ্শনৰ সামাজিক ক্ৰিয়া অংশগ্ৰহণৰ যোগেদি ছাত্ৰৰ দলীয় অনুশাসন ৰক্ষাৰ নীতিও আমাৰ বাবে সমৰ্থনযোগ্য। এই প্ৰসংগত প্ৰকল্প পদ্ধতিৰ যোগে ছাত্ৰই দলগতভাৱে কৰা নিজ নিজ ক্ৰিয়া অংশগ্ৰহণে তেওঁলোকৰ মাজত দলীয় ঐক্য আৰু অনুশাসন শক্তিশালী কৰি তুলিব পাৰে। লগতে ছাত্ৰৰ মনত অনুশাসনৰ যোগে গণতান্ত্ৰিক মূল্যবোধ ভাব জগাই তুলিব পাৰে। বৰ্তমান সময় আৰু সামাজিক পৰিস্থিতিৰ পৰিপ্ৰেক্ষিতত শিক্ষাৰ এনে অনুশাসনৰ নীতি সেয়েহে আমাৰ গ্ৰহণযোগ্য আৰু কাৰ্যকৰী বিধৰ বুলিব পাৰি।\nস্কুলত অনুশাসন কিদৰে ৰক্ষা কৰিব পাৰিঃ\nঅনুশাসনৰ অৰ্থ আৰু ইয়াক কাৰ্যকৰী কৰাৰ পদ্ধতি সময়ৰ লগে লগে সলনি হৈ আহিছে যদিও শিক্ষকে ছাত্ৰৰ অনুশাসন ৰক্ষা কৰা কাৰ্যকৰী দায়িত্ব সদায় বহন কৰিব লাগে। এই অনুশাসন ৰক্ষা সম্বন্ধীয় শিক্ষকৰ দায়িত্বও বৰ্তমান অধিক জটিলতাপূৰ্ণ হৈ উঠাটো লক্ষ্য কৰিব পাৰি। অনুশাসন নীতিৰ তাত্বিক দিশৰ ধাৰণাক শিক্ষকেই স্কুলত কাৰ্যকৰী ৰূপ দিব লাগে। সেইবাবে স্কুলৰ অনুশাসন বজাই ৰখাটো শিক্ষকৰ ওপৰত একান্ত নিৰ্ভৰশীল। এইক্ষেত্ৰত প্ৰয়োজন হোৱা সংশ্লিষ্ট ক্ৰিয়া ব্যৱস্থাৰ বাস্তৱ জ্ঞান-অভিজ্ঞতা শিক্ষকৰ থকাটো আশা কৰা হয়। ইয়াৰ বাবে কেতবোৰ গ্ৰহণযোগ্য ব্যৱস্থা তলত উল্লেখ কৰা হৈছে।\n(১) শিক্ষকৰ ব্যক্তিত্বৰ প্ৰভাৱঃ\nঅনুকৰণশীল ছাত্ৰৰ বাবে শিক্ষকৰ আদৰ্শ ব্যক্তিত্বৰ প্ৰভাৱ সুদূৰপ্ৰসাৰী হৈ উঠিব পাৰে। শিক্ষকৰ ব্যক্তিত্ব বিশেষ গুণসম্পন্ন কৰি তুলিব পাৰিলে তাৰ সুস্থ প্ৰভাৱেৰে ছাত্ৰসকলৰ আচৰণ আৰু মনোযোগ প্ৰভাৱিত কৰি তুলিব পাৰি। ছাত্ৰৰ বাবে শিক্ষক প্ৰকৃত অৰ্থত প্ৰেৰণাৰ প্ৰতীক স্বৰূপ হৈ উঠিব পাৰিব লাগে। তেনে এটা মনোবৈজ্ঞানিক আৰু নৈতিক পৰিৱেশ স্থাপন কৰিব পাৰিলে স্কুলৰ অনুশাসন ছাত্ৰ আৰু শিক্ষক উভয়ৰ বাবেই গৌৰৱৰ বিষয় হৈ উঠিব পাৰে।\n(২) ছাত্ৰৰ প্ৰতি ব্যক্তিগত মনোযোগঃ\nপ্ৰতিজন ছাত্ৰৰ লগতে শিক্ষকে ব্যক্তিগতভাৱে সম্বন্ধ স্থাপনৰ যোগে তেওঁলোকৰ ব্যক্তিগত সমস্যাসমূহৰ বুজ ল’বলৈ চেষ্টা কৰিব লাগে। এই সমস্যাবোৰ নিজ নিজ ভাবে সমাধানৰ বাবে শিক্ষকৰ ফালৰ পৰা প্ৰয়োজনীয় পৰামৰ্শ আৰু সহায়-সহানুভূতিৰ মনোভাব প্ৰদৰ্শন কৰিব লাগে। ছাত্ৰসকলক প্ৰয়োজন মতে শিক্ষা-নিৰ্দেশনা আৰু বৃত্তীয় নিৰ্দেশনা আদি দিয়াটো কৰ্তব্য স্বৰূপে বিবেচিত হ’ব লাগে। ছাত্ৰ-শিক্ষকৰ এনে ব্যক্তিগত যোগাযোগ ৰক্ষা কৰি চলিব পাৰিলে অনুশাসনৰ সমস্যা এৰাই চলিব পৰা যায়।\n(৩) নিৰাপত্তাৰ মনোভাবঃ\nছাত্ৰসকলৰ মাজত অনুশাসন ৰক্ষাৰ বাবে তেওঁলোকৰ মনত আৱেগিকভাৱে নিৰাপত্তাৰ ভাব গঢ়ি তোলাটো অতি প্ৰয়োজন। শিক্ষকৰ আদৰ-যত্ন আৰু তেওঁৰ শিক্ষা-নিৰ্দেশনাত ছাত্ৰসকলে তেওঁলোকৰ মনত নিৰাপত্তা আৰু আত্ম-সন্তুষ্টিৰ ভাব লাভ কৰিব পাৰিব লাগে। শিক্ষকৰ প্ৰতি আস্থা আৰু নিষ্ঠাৰ ভাব গঢ়ি তুলিব পাৰিলেহে ছাত্ৰৰ মনত আনুগত্য আৰু অনুশাসনৰ মনোভাব সম্ভৱ হৈ উঠিব পাৰে। ইয়াৰ অভাৱত তেওঁলোকৰ মনত অনাস্থা আৰু অশ্ৰদ্ধাৰ ভাব পৰিলক্ষিত হয়। সেইবাবে শিক্ষকৰ শৈক্ষিক ক্ষমতাৰ ওপৰত ছাত্ৰসকল আস্থাৱান আৰু নিৰ্ভৰশীল হৈ চলাৰ অৱস্থা এটা গঢ় দি তুলিব লাগে।\n(৪) ক্ৰিয়াভিত্তিক শিক্ষা-পদ্ধতিঃ\nসকলো ছাত্ৰই যাতে সামূহিকভাৱে পাঠ্যক্ৰমৰ কাৰ্যসূচীত সক্ৰিয়ভাৱে অংশগ্ৰহণ কৰিব পাৰে তেনে এক শিক্ষা-পদ্ধতি গ্ৰহণ কৰা উচিত। সক্ৰিয় শিক্ষা-ব্যৱস্থাই ছাত্ৰৰ মনত দুঃচিন্তা আৰু দুৰ্ভাবনা গুচাই সুস্থ, আগ্ৰহী আৰু উৎসাহী কৰি তুলিব পাৰে। সেইবাবে শিক্ষকে কৰ্মবিমুখ আৰু তত্ত্বপ্ৰধান শিক্ষা-ব্যৱস্থা যথাসম্ভৱ এৰাই চলিব লাগে। পাঠ্যক্ৰম আৰু কাৰ্যসূচী যাতে ছাত্ৰসকলৰ ব্যক্তিগত আৰু সামাজিক প্ৰয়োজন পূৰণমুখী হৈ উঠে তাৰ প্ৰতি লক্ষ্য ৰাখিব লাগে। তেওঁলোকে নিজ শিক্ষাৰ আনন্দ উপভোগ কৰিব পাৰিব লাগে।\n(৫) সহ-পাঠ্যক্ৰমৰ সৎ ব্যৱহাৰঃ\nছাত্ৰসকলৰ অৱসৰ সময় সুস্থ আৰু গঠনাত্মকভাৱে কটাব পৰাৰ ওপৰত তেওঁলোকৰ সুস্থ মানসিকতা আৰু অনুশাসনমূলক আচৰণ ঘাইকৈ নিৰ্ভৰ কৰে। সেইবাবে দেহৰ অংগ-সঞ্চালনৰ দিশৰ বিভিন্ন দৈহিক কৌশলযুক্ত খেলা-ধূলা আৰু আনুভূতিক দিশত নৃত্য-গীত আদি কলাত্মক বিষয়সমূহৰ প্ৰশিক্ষণৰ সুবিধা থাকিব লাগে। এনেবোৰ ক্ৰিয়াৰ যোগেদি ছাত্ৰসকলৰ দেহ-মানসিক সম্ভাৱনীয়তাসমূহৰ আত্মপ্ৰকাশ আৰু বিকাশৰ পথ ৰচনা কৰিব পাৰি আৰু তেওঁলোকৰ অসুস্থ আৰু অসামাজিক প্ৰৱণতাবোৰ প্ৰকাশৰ পথ বন্ধ কৰিব পাৰি।\n(৬) শিক্ষক-অভিভাৱক সন্মিলনঃ\nছাত্ৰসকলৰ অনুশাসন ৰক্ষা কৰাটো শিক্ষকসকলৰ একপক্ষীয় দায়িত্ব স্বৰূপে বিবেচিত হ’ব নালাগে। এনে কাৰ্যৰ বাবে অভিভাৱকসকলকো জড়িত কৰি তুলিব লাগে। এইক্ষেত্ৰত শিক্ষকসকলেই আগভাগ লৈ শিক্ষক-অভিভাৱক সন্মিলন স্থাপন কৰিব লাগে। এনে সন্মিলনত শিক্ষক-অভিভাৱকসকল একেলগে বহি ছাত্ৰৰ অনুশাসন সম্বন্ধীয় উমৈহতীয়া সমস্যাবোৰৰ আলোচনা কৰিব লাগে। এনো আলোচনাৰ যোগেদি তেওঁলোকে নিজ নিজ পৰিৱেশত প্ৰয়োজনীয় কাৰ্যব্যৱস্থা গ্ৰহণ কৰি ছাত্ৰৰ অনুশাসনমূলক সমস্যাৰ সাৰ্থক সমাধান কৰিব পাৰে।\n(৭) ছাত্ৰ সংস্থাৰ ভূমিকাঃ\nস্কুলত অনুশাসন ৰক্ষাৰ বাবে ছাত্ৰসকলৰ আত্ম-অনুশাসনৰ নীতি শিক্ষকে গ্ৰহণ কৰিব পাৰে। ইয়াৰ বাবে স্কুলৰ ছাত্ৰ সংস্থা বা সংগঠন অধিক সক্ৰিয় কৰি তুলিব পাৰি। উপযুক্ত ছাত্ৰনেতা নিৰ্বাচন কৰি তেওঁক অধিক ক্ষমতা আৰু সাধাৰণ ছাত্ৰসকলৰ অনুশাসন ৰক্ষাৰ দায়িত্ব দিব পাৰি। ছাত্ৰনেতাৰ সহযোগত শিক্ষকে স্কুলৰ অনুশাসন ব্যৱস্থা অধিক উন্নত আৰু কাৰ্যকৰী কৰি তুলিব পাৰে। ছাত্ৰ সংস্থাৰ বিভিন্ন কাৰ্যসূচীৰ যোগেদি গণতান্ত্ৰিক মূল্যবোধ আৰু অনুশাসনৰ মনোভাব সাধাৰণ ছাত্ৰসকলৰ মনত গঢ় দি তুলিব পৰা যায়।\n(৮) ৰাজনীতিৰ প্ৰভাৱমুক্ততাঃ\nশৈক্ষিক স্বাধীনতা আৰু অনুশাসনৰ স্বাৰ্থৰক্ষাৰ বাবে ৰাজনীতিক শিক্ষাৰ পৰা পৃথক কৰি ৰখাটো অতি প্ৰয়োজন। ছাত্ৰ-শিক্ষকৰ শিক্ষা আৰু সক্ৰিয় ৰাজনীতি দুয়োটা কেতিয়াও একেলগে সম্ভৱ হ’ব নোৱাৰে। ইয়াকে কৰিবলৈ যাওঁতে সচৰাচৰ শিক্ষানুষ্ঠানত অনুশাসন সমস্যাৰ সৃষ্টি হয়। সেইবাবে সুবিধাবাদী আৰু ক্ষমতালোভী ৰাজনৈতিক দল আৰু ব্যক্তিসকলৰ কবলৰ পৰা ছাত্ৰ আৰু শিক্ষকসকল মুক্ত থাকিব লাগে। ছাত্ৰজীৱনত পৰিব পৰা সক্ৰিয়া ৰাজনীতিৰ অনিষ্টকাৰী প্ৰভাৱ সম্বন্ধে ছাত্ৰসকলক অৱগত কৰিব লাগে।\n(৯) প্ৰচলিত নিয়মৰ আনুগত্যঃ\nছাত্ৰৰ মনত নিয়মানুৱৰ্তিতাৰ ভাব আৰু সমাজৰ গ্ৰহণযোগ্য নীতি-নিয়মৰ প্ৰতি শ্ৰদ্ধা আৰু আনুগত্যৰ ভাব শিক্ষকে জগাই তুলিব লাগে। এনে নিয়মতান্ত্ৰিকতা উলংঘা বা অৱমাননা কৰা প্ৰবৃত্তি আৰু পৰিস্থিতিৰ যাতে সৃষ্টি নহয় তাৰ প্ৰতি শিক্ষকসকল সতৰ্ক হ’ব লাগে। ছাত্ৰৰ মনত এনে আনুগত্য আৰু অনুশাসন ভাব গঢ় দি তুলিবৰ বাবে শিক্ষকসকলে তাক নিজেই নিষ্ঠাৰে পালন কৰি ছাত্ৰসকলৰ বাবে আৰ্হিস্বৰূপ হৈ উঠিব লাগে। উপদেশতকৈ আৰ্হি ভাল- এই কথাৰ সত্যতা শিক্ষকে নিজেই প্ৰমাণ কৰি দেখুৱাব লাগে।\nস্কুলৰ অনুশাসনৰ লগত আমাৰ সামাজিক জীৱনৰ অনুশাসন ওতঃপ্ৰোতভাৱে জড়িত। সেয়েহে বহল অৰ্থত ক’বলৈ গ’লে অনুশাসনৰ সমস্যা হৈছে সামাজিক জীৱনৰ এক জটিল প্ৰশ্ন। সামাজিক জীৱনৰ অনুশাসনৰ মানদণ্ড আৰু নৈতিক অনুভূতিৰ ওপৰত স্কুলৰ অনুশাসন নিৰ্ভৰ কৰে। সেইবাবে সামাজিক জীৱনৰ বহল পটভূমিতহে স্কুলৰ অনুশাসন ৰচিত আৰু পৰিচালিত হয়।\nAnonymous Sep 12, 2018 08:59 PM\nবাহ্যিক আৰু আভ্যন্তৰীণ অনুশাসনৰ মাজত পাৰ্থক্য\nশেহতীয়া উন্নীতকৰণ: Dec 07, 2018


এলান্ধু (ভাস্কৰজ্যোতি দাস) - সাহিত্য ডট অৰ্গ\nচিৰাখুন্ডা গাঁও । তাৰে এমূৰত পদ্মনাথ শইকীয়াৰ গেলামালৰ দোকান । দোকানৰ পাল্লাখনৰ সমান্তৰাকৈ চলি থাকে এটা আদ্দা । হজে-আখৰাই গধুলি পদ্মকাইৰ এই দোকানখনত বাতৰিৰ বিশ্লেষন দৈনিক চলি থাকে । লগতে গাঁৱৰ কাৰ কাৰ বাহাদুৰি বাঢ়িল আৰু কিমান বাঢ়িল তাৰো জোখ-মাপ । আঠ মান বজাত দাতিনীৰ দোকানৰ গেলাখাই উভতি অহা পদ্মকাইৰ পুতেক নিৰনৰ অবাইচ মাত কেইষাৰৰ পাছতহে আদ্দা ভঙ্গ হয় । নিৰন শইকীয়া, এম.এ. |\nগাঁৱত এখন হাইস্কুল হ’ব । এটা সপোন পূৰণ হ’ব । বৃহস্পতিবাৰে উদ্ধোধনী অনুষ্ঠানলৈ মন্ত্ৰী অহাৰ কথা । শুকুৰবাৰে নামঘৰত বাৰ্ষিক বৰসবাহ-বৰভাওঁনা । কাজেই আজিৰ আলোচনাৰ বিষয়ো গধুৰ । গাঁৱত এখন ডাঙৰ তোৰণ সাজিবনে ৫-৬ খন সৰু সৰু তোৰণ সাজিব ? মন্ত্ৰীক দিব লগা গামোচাখন পকোৱা সূঁতাৰ হ’ব নে পাটৰ হ’ব ? মন্ত্ৰীক কি কি অভিযোগ দিব ? উপ-স্বাস্থ্যকেন্দ্ৰটো যে গধুলি মদৰ আদ্দাত পৰিণত হয় সেইটো ক’বনে ? মৰিনৈৰ কাঠৰ দলংৰ ধাম আকৌ ভাগি যোৱাৰ পাচত যে ৰাইজে জীয়াতু ভূগিবলগীয়া হৈছে… গাঁওৰক্ষীকেইটাই যে ৰাতি হাঁহ চোৰ কৰে… দাতিনীৰ মদৰ দোকান ৰাইজে ভাঙি দিলেও পুণৰ নিৰ্মান কৰি লোৱাৰ আঁৰৰ থকা মানুহটো যে আবকাৰী কনিষ্টবলটোৱেই… ইত্যাদিবোৰ অভিযোগ মন্ত্ৰীক দিবনে ? অৱশেষত সিদ্ধান্তলোৱা হ’ল যে কাইলৈ এল.পি. স্কুলত ৰাতিপুৱাই বুঢ়া মেথা দুই-চাৰিজন গোটাই আলোচনা কৰি সকলো চুড়ান্ত কৰিব । মানুহ মতাৰ কাম বেজিয়া আৰু ৰত্নৰ ।\n“বোলো ঔ গাঁওবুঢ়া দ’তি, ওলালেনে ? ইফালে মানুহমখাই ৰৌজাল-বৌজাল আৰম্ভ কৰিলেই । কালিয়েই চিঞৰি-চিঞৰি কৈ গৈছিলো নহয় । বোলো পাহৰিলে নেকি ?” ।বেজিয়াৰ খহতা কথাকেইটা শেষ হ’ল কি নহ’ল গাঁওবুঢ়া দ’তি হাজিৰ । “হেৰৌ ইমান তালফালখন লগাইছ যে ? ব’ল ব’ল । চাহপানী বাতিও খাবলৈ তত দিয়া নাই”- গাঁওবুঢ়াই বেজিয়ালৈ চাই ভোৰভোৰালে ।\nঅলপ পলমকৈ সভা আৰম্ভ হ’ল ।কথা আৰম্ভ হ’ল, চলিল আৰু কটা-কটিও হ’ল । হুলস্থূল, ডাবি-ধমকি, বিশ্লেষণ ইত্যাদিবোৰৰ মাজেৰে গৈ গৈ এপৰত সভাৰ পৰাল পৰিল । সিদ্ধান্তবোৰ লোৱা হ’ল ।মন্ত্ৰী আহিবলগীয়া সভাৰ সভাপতি গাঁওবুঢ়া ইন্দিবৰ তামুলী হ’ব । তোৰণ দুখন সাজিব । এখন নামঘৰৰ ওচৰত আৰু আনখন পদ্মকাইৰ দোকানৰ আগত । উপ-স্বাস্থ্যকেন্দ্ৰ, গাঁওৰক্ষী আৰু দাতিনীৰ মদৰ দোকানৰ অভিযোগ সদ্যহতে মন্ত্ৰীক নিদিয়ে । তাৰ পৰিৱৰ্তে সূঁতা, এনৰেগা, ইন্দিৰাৰ ঘৰ, কাঠৰ দলঙৰ নিৰ্মান ইত্যাদিবোৰ দাবী চনদ ‘পেচ’ কৰিব । মিঠাই চহৰৰ পৰা আনিলেও সৰুমলাৰ হাতৰ তিলপিঠা আৰু ম’হৰ গাখীৰৰ চাহ মন্ত্ৰীক যঁচা হ’ব । হৰিসিঙে তাৰ চাউলৰ গোদামৰ দেচুৱলী কেইটাক আজি মথাউৰি মেৰামতি কৰিবলৈ পঠিওৱাৰ কথা । দুইট্ৰাক ফলিয়া তুঁহ আৰু অলপ চেন্দ-গ্ৰেভেলো দিব সি । এতিয়া কোনো গণ্ডগোল লগোৱাকৈ বাকী ৰোৱা কামবোৰ আজিৰ ভিতৰতে শেষ কৰাৰহে কথা । কাইলৈৰ কাৰণেএকো কাম পেলাই ৰাখিব নেলাগে । তাতে আকৌ পৰহিলৈ ভাওঁনা । ল’ৰাহ’তৰোতো ভাগৰবোলা কথা এটা আছে ।\nআজি বৃহস্পতিবাৰ । মন্ত্ৰী অহাৰ বাৰ । কাজেইগাঁৱৰ মানুহমখাৰ বাবে এক ব্যস্ত আৰু স্মৰনীয় দিন । ছাগলীখেদা বৰষুণ এজাক আহিছে । লৰামখাই চিন্তা কৰিছে যদিও পদ্মকাই আৰু গাঁওবুঢ়া দ’তিৰ ভাব সূকীয়া ।বৰসবাহ বৰভাওঁনাৰ আগদিনা বৰষুণ দিছে, মানে ঈশ্বৰ নামিছে । আজিৰ দিনটো ভালেভালে পাৰ হ’লেই হয় আৰু । তাতে আজিয়েই প্ৰথমবাৰৰ বাবে চিৰাখুন্ডা গাঁৱত মন্ত্ৰী সোমাবহি ।\nসময় আহিল । ক্ষণ আহিল । মন্ত্ৰীও আহিল ।পদ্মকাইৰ দোকানৰ আগৰ তোৰণখনৰ পৰা গায়নে বায়নে ফুল-চাউল চটিয়াই আদৰি নিয়াহ’ল মন্ত্ৰীক ।বৰষুণ নাই যদিও স্কুললৈ নামি যোৱা উপপথটো অলপ পিচল হৈ আছিল ।মন্ত্ৰী পিচলি যাবলৈ লৈছিল যদিও কোনোমতে নপৰাকৈ ৰ’ল । ৰাইজে মন্ত্ৰীক স্কুলৰ চোতালত পুতি থোৱা কলপুলি দুটাত বান্ধি থোৱা ৰঙা ফিটাডালৰ ওচৰলৈআথে-বেথে আগবঢ়াই লৈ গ’ল । পুৰ্বৰ পৰিকল্পনা অনুযায়ী বেজিয়াই মুখত প্লাষ্টিকৰ হাঁহি এটা লৈ মন্ত্ৰীৰ হাতত কেঁচিখন তুলি দিলে । প্ৰথমবাৰত ফিটাডাল কাট নাখালে । পিচৰ দুবাৰত যেনিবা কোনোমতে চিগিল । “এই বেজিয়াটোৰ মূৰত সেইসোপা জাবৰ আছে নে কি ? গৰুটোৱে ধাৰ থকা কেঁচি এখনো যোগাৰ কৰিবপৰা নাই”- গাওঁবুঢ়াই মুখৰ ভিতৰতে ভোৰভোৰালে ।\nসভা আৰম্ভ হ’ল আৰু গামোচা পিন্ধোৱা পৰ্বৰ পাচতে সভাই গতি ল’লে ।সভাপতিৰ আসন গ্ৰহণ, বিশিষ্টব্যক্তিৰ আসন গ্ৰহণ আৰু সমবেত সংগীতৰ পাচতে সভাৰ এজেন্দা পাঠ । জাঁউৰীয়ে জাঁউৰীয়ে হাততালিৰ মাজে মাজে মন্ত্ৰীৰ ভাষণৰ কথাবোৰ ৰাইজৰ কাণে-কাণে বিচৰণ কৰিলে । “ৰাইজ,…….আমাৰ……ৰাস্তা ঘাট… কিল’মিটাৰ পকী কৰা হৈছে আৰু…….আত্মহত্যাৰ পথ বাচি লৈছে । কিন্তু আমাৰ ইয়াত……দুৰৰ স্কুললৈ যাবলগীয়ানহয়, ইয়াতে পঢ়িব পাৰিব” আধাঘন্টা মানৰ ভাষণ চলি থাকিল আৰু জাউৰিয়ে জাউৰিয়ে হাততালিও পৰি থাকিল । মন্ত্ৰীৰ ভাষণ এপৰত যেনিবা শেষ হ’লগৈ । সমজুৱাৰ দুআষাৰ প্ৰথমে আৰম্ভ কৰিলে গাঁওবুঢ়া ইন্দিবৰ তামুলিয়ে । “মাননীয় আজিৰ সভাৰ বিশিষ্ট অতিথি মহোদয় প্ৰমূখ্যে… কৃপাত স্কুলখন হ’ল…বহুত কিবাকিবি দিছে ।আমাৰ গাঁৱৰ আন্ধাৰ দূৰ হৈছে….আমাৰ সমস্যাসমূহ…. দলং…..ইন্দিৰাৰ ঘৰ….. ল’বলৈএখন স্মাৰকপত্ৰ….মন্ত্ৰী মহোদয়ৰ হাতত তুলি দিবলৈ অনুৰোধ জনালো…”।মন্ত্ৰীক স্মাৰকপত্ৰ এখন দিবলৈ পদ্মকাই আৰু বেজিয়া এখোজ দুখোজকৈ আগবাঢ়িছিলহে এনেতে লাইন গ’ল । মাইকৰ মাত নাই আৰু চৌদিশ আন্ধাৰ । এক হুলস্থুলীয়া পৰিবেশ । “ঐ ৰত্ন জেনেৰেটাৰটো চলাই দে” । কাৰোবাৰ চিঞৰত ৰত্নই উত্তৰ দিলে –“হেন্দেলডাল ইয়াতেই থৈছিলো, ক’ত হেৰাল বা । হেৰৌ কোনোবাই নিলি যদি বেগেতে দি থৈ যাহি” ।\n“ঐ চাল্লা তামুলিবুঢ়া…..লেকচাৰ দিবলৈ আহিছ……চা…ল…লা….” ৰাস্তাৰ পৰা অহা এক গধুৰ মাতত সকলোৰে চকুবোৰ ১৮০ ডিগ্ৰী ঘূৰিল । মনত কৌতুহল । কোন বা এইটো ? এমূৰৰপৰা চাৰি বেটেৰীয়া এটা টৰ্চৰ পোহৰ ৰাস্তাৰ ফালে ঘুৰিল । চাৰি-পাঁচ জনে প্ৰায় সমস্বৰে চিঞৰি উঠিল-“উৱা,.. এইটো আকৌ ক’ৰপৰা ওলালহি ?” ।\n“গৰুহঁত, মিতিং পাতিবলৈ আহিছ…. চালা…ভাওঁনা পাতিবলৈ আহিছ । গা…ন…ধী..ৰ…… বা…ন…দ…ৰ । পুতেৰ আজি নাইযে ? চাল্লা… গাঁওবুঢ়া ওলাইছ… । দালালটোক জন্ম হোৱাৰ পৰা দালালি কৰিবলৈ শিকালি । মোক চাকৰি দিব বুলি কৈ আমাৰ বুঢ়াটোৰ পৰাযে এক লাখ টকা নিছিলে সি মিনিষ্টাৰক দিব বুলি । কি হ’ল ? চাল্লা, চাকৰিওনাই… পইচাও নাই”। গ্ৰেজিংৰ মাটিবোৰ এমূৰৰ পৰা গিলি আহিয়েই আছ.. চাল..লা..পুতেৰৰ লগত মিলি গাঁৱৰ এই মানুহসোপাকো গিলি আহি থাক চো..ৱ…ৰ..”\n“কোন ক’ত আচ খেদ এইটোক”-কঁপা কঁপা মাতেৰে একপ্ৰকাৰ চিঞৰিয়েই মঞ্চৰ পৰা আদেশ দিলে গাওবুঢ়া তামুলিয়ে । দুজনমান আগবাঢ়িল । লগত মন্ত্ৰীপক্ষৰ দুজনজমান।\n“কাঠৰ দলংৰ ঠিকা প্ৰতি বছৰে পুতেৰেহে পায় যে । গাঁৱৰ মানুহৰ এনৰেগাৰ কাৰ্ডবোৰ আৰু কিমানদিন তোৰ বাকচত সোমাই থাকিব । এই গান্ধাৰী বৃহন্নলাবোৰক লৈ খেলি থাক… চা..ল..লা.. ভাওঁনা পাতি থাক । মদ খাব পাৰো ।য’ত ত’ত পৰি গ’লে গোটেই গাঁওখনেই গম পাই যায় । আজি আঠ বছৰে কেইটাই জান যে মই ফাৰ্ষ্ট ক্লাচ এম.এ. । নৰাধমহঁত…”\nকেইজনমানে তাক ধৰি আতৰাই লৈগ’ল । ৰত্নই জেনেৰেটৰৰ হেণ্ডেলডাল বিচাৰি নাপালে । সভা শেষ হোৱাৰ আগতেই সভা ভঙ্গ হ’ল । গোঁ-গোঁৱাই মন্ত্ৰীৰ গাড়ীখন আগবাঢ়িল । দূৰত আকৌ সেই একেই চিঞৰ । “…চব জিলেলে… আই এম নিৰন শইকীয়া, এম.এ…চাই আছো তহঁতক….তহঁতৰ একো নহব….টিপচহী মাৰি মাৰি চব লুটিথাক…”\nশিমলুতলৰ ওচৰৰে কাৰোবাৰ ঘৰত স্কুলীয়া ল’ৰা এটাই চিঞৰি চিঞৰি পঢ়ি আছে..\n“শুৱনি আমাৰ গাঁওখনি অতি শুৱনি গছেৰে ভৰা, ডাল ভৰি ভৰি ফল ফুল লাগে ক’ত পাঁও তলসৰা”\n← চিমকাৰ্ড (প্ৰদ্যুৎজ্যোতি শইকীয়া)\nজ’ম্বি (শান্তনু চাংমাই) →\nঅৱবাহিকাৰ কথাৰে…(সুস্মিতা দাস)


আদৰ্শ – সঞ্জীৱ কুমাৰ ভট্টাচাৰ্য্য – ফটাঢোল\nDecember 1, 2018 গল্প\t10 Comments\nআদৰ্শ – সঞ্জীৱ কুমাৰ ভট্টাচাৰ্য্য\nবহুদিনৰ পৰা ফোন কৰি মাতি আছিল কলিতাদাই তেওঁৰ ঘৰলৈ। যাম যাম বুলি মনত ইচ্ছা এটা থাকিলেও সময়ৰ অসুবিধাতে যাব পৰা নাছিলোঁ ইমানদিনে। আজি দিনত কলিতাদাৰ ফোনটো পোৱাৰ পিছতে তেওঁৰ অনুৰোধ উপেক্ষা কৰাটো সম্ভৱ নহ’ল। তেওঁৰ ছোৱালীজনীৰ পৰীক্ষাৰ ৰিজাল্ট ভাল হৈছে, সেইকাৰণে ৰাতিৰ ভাতসাঁজ খাবলৈ মাতিছে।\nকলিতাদা মানুহজন মোৰ বহুত পুৰণি চিনাকি। মই কলেজত পঢ়ি থকা সময়তে কলিতাদাই একেখন চহৰতে থকা চৰকাৰী অফিচ এটাত কেৰাণী চাকৰি কৰিছিল। সেই সময়ত আজিৰ দৰে টেম্পো ট্ৰেকাৰবোৰ নাছিল কাৰণে সকলো মানুহৰ বাবে সুবিধাজনক যোগাযোগৰ ব্যৱস্থা ৰাতিপুৱা সময়মতে চলা পৰিবহন নিগমৰ বাছকেইখনেই আছিল। ৰাতিপুৱা ৯ বজাৰ বাছখনত চাকৰিয়ালবোৰ আৰু স্কুল কলেজৰ ল’ৰা ছোৱালীবোৰ মিলি তলে ওপৰে মানুহ ভৰ্তি হৈ যায়। আমিবোৰ বেছিভাগেই বাছৰ বডিৰ ওপৰতহে গৈছিলোঁ। হাঁহি ফূৰ্তি কৰি যাওঁতে কেতিয়া গৈ চহৰ পাওঁ গমেই পোৱা নাযায়। কলিতাদাই আমি কলেজীয়া ল’ৰাবোৰৰ লগত বাছৰ বডিৰ ওপৰতে অহা যোৱা কৰে বেছিভাগ। মানুহজন বৰ ফূৰ্তিবাজ আৰু পঢ়া শুনা কৰা ল’ৰা ছোৱালীৰ প্ৰতি যথেষ্ট মৰমীয়াল আছিল। মানুহজনৰ এটা গুণে আমাৰ সকলোবোৰ ল’ৰা ছোৱালীক বিশেষভাৱে আকৰ্ষিত কৰিছিল, সেইটো আছিল তেখেতৰ সততা আৰু স্পষ্টবাদীতা। অফিচত তেখেতক ঘোচ দিবলৈ যোৱা ঠিকাদাৰবোৰৰ লগত দৈনিক হোৱা তৰ্কা-তৰ্কিবোৰৰ ঘটনাবোৰ বৰ সৰসভাৱে আমাৰ আগত বৰ্ণনা কৰিছিল তেখেতে। আনকি অফিচৰ বৰমূৰীয়া সকলৰ লগতো এইবোৰ কথা লৈ তেখেতৰ কাজিয়া লাগিছিল। মানুহজন উচ্চ শিক্ষিত নহ’লেও এইবোৰ গুণৰ বাবে আমাৰ সকলোৰে বাবে এজন আদৰ্শবান ব্যক্তি হিচাবে পৰিগণিত হৈছিল।\nতেতিয়া বাছৰ ভাড়া আমাৰ গাঁৱৰপৰা চহৰলৈ সাধাৰণ মানুহৰ বাবে তিনি টকা আৰু কলেজীয়া ইউনিফৰ্মত থকা ল’ৰা ছোৱালীৰ বাবে দেৰ টকা। মোৰ আৰু কলিতাদাৰ মাজত বাছৰ বডিৰ ওপৰত কথা পাতি পাতি যাওঁতে আন্তৰিকতা ইমানেই গাঢ় হৈ উঠিছিল যে শেষৰ দুবছৰমান মোৰ ভাড়া সদায় কলিতাদাই দিয়ে।\nসেইজন কলিতাদাকে ইমান বছৰৰ মূৰত নতুন চহৰখনত লগ পাই মোৰো যথেষ্ট ভাল লাগিছিল। মই চাকৰিসূত্ৰে নতুনকৈ আহিছিলোঁ সেই চহৰখনত আৰু কলিতাদা তিনিবছৰমান আগতে ট্ৰেন্সফাৰ হৈ আহিছিল ইয়ালৈ। কলেজীয়া শিক্ষা সাং কৰি কলিতাদাৰ লগত মোৰ দেখা দেখি নোহোৱা প্ৰায় দহবছৰমান হৈছিল, গতিকে একসময়ৰ মোৰ বাছযাত্ৰাৰ লগৰীজনক ইমান দিনৰ মূৰত দেখি যথেষ্ট আনন্দই লাগিছিল।\nসন্ধিয়া সাতমান বজাত বাইকখন লৈ ওলাই গ’লোঁ কলিতাদাৰ কোৱাৰ্টাৰলৈ। গেটৰ মুখত বাইকখন ৰখায়েই অনুমান কৰিব পাৰিলোঁ যে পাৰ্টি ডাঙৰেই। অলপ অশ্বস্তিও অনুভৱ কৰিলোঁ সুদা হাতে যোৱাৰ বাবে। আচলতে কলিতাদাৰ ছোৱালীজনী কিমান ডাঙৰ হ’ব পাৰে, কি পৰীক্ষা পাছ কৰিলে মই একোৱেই অনুমান কৰিব পৰা নাছিলোঁ। ফোন কৰোঁতে সোধাও নহ’ল কথাবোৰ। ইমান সাদৰ নিমন্ত্ৰণ আছিল যে ছোৱালীৰ কি পৰীক্ষাৰ ৰিজাল্ট দিছিল মোৰ সোধাই নহ’ল কথাটো। পকেটত ৫০০ টকীয়া নোট এখন আছিল যিহেতু ইমান চিন্তা কৰাৰ প্ৰয়োজন নাই, দৰকাৰ হ’লে সেইখনকে দি আহিম বুলি ভিতৰ সোমালোঁ।\nভিতৰ সোমায়েই ইফালে সিফালে চালোঁ, মানুহবোৰ দেখি নালাগিল যে সেইটো চৰকাৰী অফিচ এটাৰ কেৰাণী এজনৰ ছোৱালীজনীয়ে পৰীক্ষাত পাছ কৰাৰ আনন্দতে আয়োজন কৰা পাৰ্টি। চৰকাৰী বাসভৱনটোৰ পিছফালে চামিয়ানা দি আহল বহলকৈ জেগাদোখোৰ মুকলি কৰি লোৱা হৈছে। এফালে বিধে বিধে খাদ্যবস্তুৰ সম্ভাৰ আৰু অন্য এটা ফালে কম ভলিউমত ডি জে এজনেও কিবাকিবি বজাই আছে, মাজতে অলপ ঠাই মুকলি কৰি ৰাখিছে ডান্স ফ্ল’ৰৰ দৰে। সৰুকৈ চুক এটাত বাৰ এখনৰো ব্যৱস্থা কৰা হৈছে। মানুহবোৰেও সৰু সৰু জুম বান্ধি ৰঙীন পানীয় গলাধকৰণ কৰি আছে। কেইগৰাকীমান মহিলায়ো পানীয়ৰ গিলাছটোৱে লাজ পাব বুলি নেপকিন পেপাৰেৰে ঢাকি লৈছে। মুঠৰ ওপৰত কোনোবা ডাঙৰ কৰ্পৰেট হাউছৰ ককটেইল ডিনাৰ পাৰ্টি যেন লাগিল।\nএজনো চিনাকি মানুহ নেদেখি প্ৰথম অৱস্থাত অলপ ইতস্তত বোধ কৰিলেও এইবোৰ জেগাত অভ্যস্ত হওঁতে মোৰ বেছি সময় নালাগে। জীৱনত বহুত অনিমন্ত্ৰিত বিয়া খোৱা ৰেকৰ্ড আছে।\nসন্মুখত যাকে দেখিছোঁ মিছিকিয়াই হাঁহি এটা মাৰি সেই বিশেষ ৰঙীন চুকটোৰ ফালে আগুৱাইছোঁ। বাৰখনৰ সন্মুখ পাওঁতেই কৰবাৰপৰা কলিতাদা আহি ওলাল এজন বিশেষ মানুহক আগবঢ়াই লৈ।\nতুমি আহিলা, এয়া চিনাকি হোৱা এখেতৰ লগত।\nএখেত মি: শৰ্মা চাৰ, আমাৰ ডিপাৰ্টমেণ্টৰে ঠিকাদাৰ আৰু বহুতো বেলেগ ব্যৱসায়ো আছে। আৰু শৰ্মা চাৰ এওঁ মোৰ ভাইটিৰ দৰেই। মানুহজনৰ লগত চিনাকি হৈ থাকোঁতেই কলিতাদাই নিজে দুটা পেগ লৈ আহি মোৰ আৰু মি: শৰ্মা বোলা ঠিকাদাৰ চাৰজনৰ হাতত দিলে।\nএকেলগে দুটা জোকাৰণি মাৰিলে মোৰ সৰ্বশৰীৰত।\nপ্ৰথমটো, দহ বছৰ আগত বাছৰ বডিৰ ওপৰত মদৰ বেয়া গুণবোৰ বুজাই মোৰ আদৰ্শত পৰিণত হোৱা মানুহজনে মোৰ হাততেই মদৰ গিলাছ তুলি দিছে।\nদ্বিতীয়তে, দহ বছৰ আগত ঘোচ দিওঁতে ঠিকাদাৰৰ লগত তৰ্কা-তৰ্কি কৰা মানুহজনে আজি এজন ঠিকাদাৰক চাৰ বুলি মাতিছে।\n: লাজ নকৰিবা ভাইটি, চিয়েৰ্ছ।\nময়ো চিয়েৰ্ছ বুলিলোঁ, মোৰ আকৌ কিহৰ লাজ। মইতো বেচা যোৱা নাই এতিয়াও।\nচাৰিটামান পেগ পৰাৰ পিছত মোৰো নিচা, কলিতাদাৰো নিচা। শৰ্মা চাৰে দুপেগতে নিজৰ গলাটো তিয়াই আঁতৰিলে, ঠিকাদাৰ মানুহ যেতিয়া জাতে মাতাল হ’লেও তালে ঠিক হ’বই বাৰু।\nমদৰ নিচাত মানুহজনে পুৰণি কথাবোৰ ৰোমন্থন কৰিছে। বিয়াৰ সময়ত মোৰ ঘৰত বোলে নিমন্ত্ৰণো দি আহিছিল, সেইবোৰো ক’লে। অফিচৰে কোনোবা বৰমূৰীয়া এজনীৰ ছোৱালীজনীকে বিয়া কৰাবলগীয়া হ’ল হেনো। বিয়াৰ পিছৰপৰা বোলে জীৱনেই সলনি হৈ গ’ল, সাংঘাটিক সুখী ব্যক্তি বৰ্তমান তেওঁ। এজনী নাৰীয়ে কেনেকৈ এজন মানুহৰ জীৱন সলনি কৰি দিব পাৰে সেই লৈয়ো অলপ বুজালে মোক। নিজে পঢ়া শুনা বিশেষ কৰিব নোৱাৰিলেও ঘৈণীয়েকৰ উচ্চ শিক্ষাই ছোৱালীজনীৰ শিক্ষাৰ ক্ষেত্ৰত কিমান সহায়ক হৈছে সেইবোৰো বুজালে। এক ঘণ্টাত মোৰো জ্ঞানদৰ্শন চেনেলৰ এশটামান খণ্ড চোৱা যেন লাগিল। সুধিম সুধিম বুলি মনতে ভাবি থাকিলেও নোৱাৰিলোঁ যে আপোনাৰ জীৱনটো সলনি হ’ল নে জীৱনৰ দৰ্শনটো সলনি হ’ল।\n: আজি ছোৱালীজনীয়ে ক্লাছ ৱান পোৱাই বহুত ফূৰ্তি, এতিয়া অন্তত এখন ভাল বৰ্ডিং স্কুল বিচাৰি তাইক অসমৰ বাহিৰত ভালকৈ পঢ়ুৱাব পাৰিব।\nমোৰো বহুত ফূৰ্তি, ক্লাছ ৱানৰ পৰীক্ষা পাছ কৰোঁতে ময়ো ৫০০ টকা নিদিওঁ৷ ৫০০ কি এটকাও নিদিওঁ আৰু দুটা পেগ বেছিকৈহে খাম।\nমানুহবোৰক অকলে অকলে মাত লগাই এপাকত ঘৈণীয়েক আহি আমাৰ ওচৰ পালে, প্ৰায়ভাগ অতিথি বিদায় লৈছিলেই তেতিয়ালৈকে। অলপ খং কৰা যেন দেখুৱালেও মোৰ লগত সহজভাৱেই চিনাকি হ’ল। কলিতাদাই মোৰ অলপ ইতিবৃত্ত কোৱাত তেখেতো বহিল আমাৰ লগতে, পেগ এটাও ল’লে। তেওঁলোকৰ ৬ বছৰীয়া ছোৱালীজনীৰ গুণবোৰ ক’বলৈ ধৰিলে এইবাৰ, ইমান সৰুতে কিমান স্মাৰ্ট হৈছে সেইবোৰো ক’লে।\n: জানানে সঞ্জীৱ, আমাৰ এই মাত্ৰ এটা কুৱেশ্যনৰ ভুল উত্তৰ দিছে বাকী সকলোবোৰ শুদ্ধ তাইৰ।\nভালেই দিয়ক বুলি শলাগিলোঁ, কলিতাদা গৰগৰাই উঠিল,\n: কিহৰ ভাল হে, ভুল কিয় কৰিব, মই কি সুবিধা দিয়া নাই তাইক, মাকে পঢ়োৱাৰ উপৰিও তিনিটাকৈ প্ৰাইভেট টিউচনো দিয়াইছোঁ ঘৰতে, এটাও ভুল কৰিব নোৱাৰিব মোৰ ছোৱালীয়ে৷\nদোৰোল খোৱা জিভাখন কোনোমতে ঘূৰি আহিল কলিতা দাৰ।\n: How much legs doesacockroach have?\nঅকল এইটোৱে ভুল কৰিলে। ছিক্স হ’ব লাগে এইট লিখি থৈ আহিলে। মই বুজাইছোঁ তাইক, নেক্সট টাইম এইটো ভুল নকৰে তাই, তুমি চাবা।\nকথাখিনি কৈয়েই উচাৎ মাৰি আঁতৰি গ’ল কলিতাৰ ঘৈণীয়েক।\n: কি প্ৰশ্ন আছিল অ সেইটো সঞ্জীৱ, কিবা ককৰোছ নে কি ক’লে বৌৱেৰাই। সেইটো মানে কি?\n: দাদা, ‘তেলভৌকা’ৰ ঠেং কেইখন সুধিছিল, আপোনাৰ ছোৱালীয়ে শুদ্ধটো ক’ব নোৱাৰিলে।\n: মোৰ ছোৱালীয়ে ‘তেলভৌকা’ৰ ঠেং কেইখন নাজানে, হ’বই নোৱাৰে।\nকলিতাদাৰ নিচাৰ উমান পালোঁ, গোলাপী নিচা মোৰো হৈছিল।\n: হুহ, সৰুতে কিমান ‘তেলভৌকা’ৰ ঠেং ছিঙি এৰি দিছিলোঁ আমি, এতিয়া ইহঁতে ‘তেলভৌকা’ক ককৰোছ নে বকৰোছ ক’বলৈ আহে, ঘেণ্টা।\n: যাওঁ দিয়ক কলিতাদা, দহবছৰ আগৰ ‘তেলভৌকা’টো ঠেং ছিগা ককৰোছ হোৱা আজি নিজে দেখা পালোঁ মই।\n« আহ, সোণৰ অসম গঢ়োঁ – দিগন্ত কুমাৰ ভট্টাচাৰ্য\nআমাৰ এওঁ–জিমি শইকীয়া »\nসাৱলীল আৰু সংবেদন শীল ব্যংগ। চুপাৰ্ব\nসুন্দৰ, আগতে পঢ়িছিলোঁ ।\nতোমাৰ প্ৰকাশভংগী অত্যন্ত সাৱলীল, সেইবাবেই লিখাবোৰ ভাল লাগে।\nঅতি সংবেদনশীল ব্যংগ, খুব ভাল লাগিল সঞ্জীব\nসংবেদনশীল ব্যংগ।ভাল লাগিল


Class 8 Assamese Chapter6Question Answer | প্ৰগতিৰ সোণালী বাট » Assamese Medium\nClass 8 Assamese Chapter6Question Answer | প্ৰগতিৰ সোণালী বাট\nশ্ৰেণী (Class) অষ্টম শ্ৰেণী (Class 8)\nপাঠ (Lesson) প্ৰগতিৰ সোণালী বাট (Class 8 Assamese Chapter 6)\nআপুনি Assamese Medium ৰ অষ্টম মান শ্ৰেণীৰ শিক্ষাৰ্থী নেকি? আপুনি Class 8 Assamese Chapter6Question Answer তথা প্ৰগতিৰ সোণালী বাট নামৰ অধ্যায়ৰ প্ৰশ্ন উত্তৰ বিচাৰি আছে নেকি, তেন্তে এই লিখনি আপোনাৰ বাবেই। আমি আজি ইয়াত Class 8 Assamese Chapter6Question Answer আলোচনা কৰিছো।\nইয়াৰ লগতে আমি ইয়াত Class 8 Assamese Chapter 1 Question Answer [নিয়ৰৰ প্ৰশ্ন উত্তৰ], Class 8 Assamese Chapter2Question Answer [যুগমীয়া শৰাইঘাটৰ প্ৰশ্ন উত্তৰ], Class 8 Assamese Chapter3Question Answer [এন ফ্ৰেঙ্কৰ ডায়েৰীৰ প্ৰশ্ন উত্তৰ], Class 8 Assamese Chapter4Question Answer [জাগা জননীৰ সন্তানৰ প্ৰশ্ন উত্তৰ] Class 8 Assamese Chapter5Question Answer [ভক্তপ্রাণ প্রহ্লাদ প্ৰশ্ন উত্তৰ] আলোচনা কৰিছো, ইয়াৰ পৰা আপুনি আপোনাৰ প্ৰয়োজন অনুসৰি পঢ়িব পাৰে।\nআপুনি যদি পঢ়ি উপকৃত হৈছে, তেন্তে আপোনাৰ আন আন বন্ধুবান্ধৱী সকলৰ সৈতে ভাগ বতৰা কৰক যাতে সিহঁতে পঢ়ি উপকৃত হব পাৰে। ইয়াৰ ওপৰিও যদি আপোনাৰ কিবা অসুবিধা থাকে তেন্তে অনুগ্ৰহ কৰি Comment Section ত জনাব নাইবা Assamese Medium Facebook Page ক Follow কৰি আমাৰ সৈতে পোনপটীয়াভাৱে কৰিব পাৰিব। আমি আপোনাৰ যিকোনো সমস্যাৰ সমাধান যথা সময়ত দিবলৈ প্ৰয়াস কৰিম।\nClass 8 Assamese Chapter6Question Answer । পাঠভিত্তিক ক্রিয়াকলাপ\nক – পাঠভিত্তিক ক্রিয়াকলাপ\n২। উত্তৰ দিয়া\nপ্ৰগতিৰ সোণালী বাট Class 8 Assamese প্ৰশ্ন উত্তৰ | Class 8 Assamese Chapter6Question Answer\n৩। চমুকৈ বর্ণনা কৰা\n৭৷ বুজাই লিখা: Class 8 Assamese Chapter6Question Answer\nখ—ভাষা অধ্যয়ন । Class 8 Assamese Chapter6Question Answer\n১৮। ভাব বহলাই লিখা: Class 8 Assamese Chapter6Question Answer\nউত্তৰ: অঞ্চলটোৰ মহিলাসকলে সৰু সৰু গােটত ভাগ হৈ একো একোটা ক্ষুদ্র উদ্যোগ গঢ়ি তুলিছিল।\nসেইবােৰেই আত্মসহায়ক গােট।\n৪। নাৰীসৱলীকৰণৰ বিভিন্ন আঁচনিসমূহৰ নাম লিখা। তাৰে এখন আঁচনিৰ বিষয়ে বহলাই লিখা।\nউত্তৰ: ভাৰত চৰকাৰে নাৰীসৱলীকৰণৰ বিভিন্ন আঁচনি হাতত লৈ নাৰীৰ হকে বিশেষভাৱে কাম কৰাৰ কিছুমান প্রতিষ্ঠান গঢ়ি তুলিছে। এইবােৰৰ ভিতৰত উত্তৰ-পূব উন্নয়ন আৰু বিত্তীয় নিগম’, ‘কেন্দ্রীয় সমাজ কল্যাণ পৰিষদ, ৰাষ্ট্ৰীয় মহিলা আয়ােগ, “ইন্দিৰা মহিলা যােজনা’আদিৰ নাম উল্লেখ কৰিব পাৰি। ইন্দিৰা মহিলা যােজনাই জিলা আৰু নিম্ন পর্যায়ৰ গােটসমূহক শক্তি প্রদান কৰি জীৱন্ত কৰি তুলিছে। এই যােজনাই মহিলাসকলক চৰকাৰে আগবঢ়োৱা ঋণ আৰু অন্যান্য সা-সুবিধা গ্রহণ কৰি সেইবােৰৰ উপযুক্ত ব্যৱহাৰৰ বাবে পৰামৰ্শ আগবঢ়ায়। এনে সুবিধা গ্রহণ কৰি অসমৰ চুকে-কোণে অনেক আত্মসহায়ক গােট গঢ়ি উঠিছে আৰু মহিলাসকলৰ মাজত স্বাৱলম্বনৰ এক অভূতপূর্ব জাগৰণৰ সৃষ্টি কৰিছে। চৰকাৰে আগবঢ়োৱা সা-সুবিধাৰ লগতে মহিলাসকলে মনস্তাত্ত্বিক বাধা আঁতৰাই নিজৰ যােগ্যতা সম্পর্কে আত্মসচেতন হােৱাটোৱেই তেওঁলােকৰ প্রাথমিক কর্তব্য।\n৫ । তলৰ শব্দবােৰৰ অর্থ লিখা: বিপণি, ক্রেতা, সুপ্ত, অফুৰন্ত, টনকিয়াল, সমমর্যাদা, প্রদর্শন, স্বাৱলম্বী, গঠনাত্মক, পদমর্যাদা, পদক্ষেপ, আন্তর্জাতিক।\nবিপণি – দোকান, বস্ত্র বেচা-কিনা প্রতিষ্ঠান।\n৬। অসমীয়া শিপিনীয়ে কাপােত সপােন ৰচিব পাৰে। এই কথাষাৰ কোনে, কেতিয়া আৰু কিয় কৈছিল?\n৮। অর্থ পার্থক্য দেখুৱাই বাক্য ৰচনা কৰা:- নাৰী, নাড়ী; আচল, আঁচল; লক্ষ, লক্ষ্য; আচাৰ, আছাৰ; তাত, উত; ফাকি, ফাকি।\n৯। বিপৰীত অর্থ লিখা:- কঠিন, নবীন, পৰনিৰ্ভৰশীল, দুর্লভ, খৰগতি, পূর্ণিমা, অনধিকাৰ, নিন্দা, অনাবশ্যক, জাগ্রত, থংস, অসম্ভব।\n১০। এটা শব্দত প্ৰকাশ কৰা\n(ক) যি আনৰ ওপৰত নিৰ্ভৰ কৰে: পৰনিৰ্ভৰশীল ।\n(খ) যি নিজৰ ওপৰত নিৰ্ভৰ কৰে: স্বাৱলম্বী।\n(গ) যন্ত্রপাতিৰ সহায় অবিহনে গঢ়ি উঠা শিল্প: হস্তশিল্প।\n(ঘ) যি আনক হিংসা নকৰে: অহিংসুক।\n(ঙ) যি নিজৰ স্বাৰ্থৰ কথা চিন্তা কৰে: স্বাৰ্থপৰ।\n(চ) যিজনে নিজৰ ওপৰত বিশ্বাস কৰে: আত্মবিশ্বাসী।\n১১। সন্ধি ভাঙা আৰু গঠন কৰা\nক) সন্ধি গঠন কৰা\nস্ব + অধীন= স্বাধীন।\nউৎ + ঘাটন= উদঘাটন\nজীৱ + অন্ত= জীৱন্ত\nসম + কৃত= সংস্কৃত\nউৎ + নতি= উন্নতি\nউৎ + চাৰণ= উচ্চাৰণ\nস্ব + অৱলম্বন= স্বাৱলম্বন।\nউৎ + মত্ত= উন্মত্ত\nযিহেতু ইয়াত আমি অসমীয়া ব্যাকৰণৰ বিষয়ে আলোচনা কৰি আছোঁ, তেন্তে আপোনালোকৰ বাবে আন এক গুৰুত্বপূৰ্ণ কথা উল্লেখ কৰিব বিচৰা যে ইয়াৰ আগতে আমি অসমীয়া ব্যাকৰণৰ সন্ধি গঠন কৰা বা সন্ধি পতা আলোচনা কৰিছো, আপুনি যদি পঢ়িব বিচাৰে তেন্তে লিংকত ক্লিক কৰি জনাব পাৰে।\nখ) সন্ধি ভাঙা: পৰাধীন, যথেষ্ট, উন্নয়ন, অতীত, সংগীত, যথােচিত, মহাত্মা, বিদ্যোৎসাহী\nযিহেতু ইয়াত আমি অসমীয়া ব্যাকৰণৰ বিষয়ে আলোচনা কৰি আছোঁ, তেন্তে আপোনালোকৰ বাবে আন এক গুৰুত্বপূৰ্ণ কথা উল্লেখ কৰিব বিচৰা যে ইয়াৰ আগতে আমি অসমীয়া ব্যাকৰণৰ সন্ধি ভাঙা বিষয়ত আলোচনা কৰিছো, আপুনি যদি পঢ়িব বিচাৰে তেন্তে লিংকত ক্লিক কৰি জনাব পাৰে।\n১৩। শব্দবােৰ বহুবচনলৈ নিয়া: শিক্ষক, ছাত্র, মানুহ, গৰু, গ্রন্থ, গুৰু, পর্বত, মহিলা।\nশিক্ষক – শিক্ষকবৃন্দ\nছাত্র – ছাত্ৰসকল, ছাত্রবিলাক\nমানুহ – মানুহবিলাক\nগৰু – গৰুবােৰ।\nগ্রন্থ – গ্রন্থবােৰ, গ্রন্থসমূহ\nগুৰু – গুৰুসকল\nপর্বত – পর্বতবােৰ\n১৫। বাক্য ৰচনা কৰা: দূৰ দূৰণি, বিধে বিধে, শিপিনী, লােকে লােকাৰণ্য, সা-সুবিধা, চুকে-কোণে, আত্মবিশ্বাস, দলদোপ-হেন্দোলদোপ।\nদূৰ-দূৰণি→ আজিকালি দূৰ-দূৰণিত মানুহৰ খা-খবৰ মূহূৰ্ততে ফোনেৰে ল’ব পাৰি।।\nশিপিনী→ মহাত্মাগান্ধীয়ে কৈছিল— অসমীয়া শিপিনীয়ে কাপােৰত সপােন ৰচিব পাৰে।\nলােকে-লােকাৰণ্য→ সভাত লােকে লােকাৰণ্য হােৱা কাৰণেই বহিবলৈ ঠায়ে নুযুৰিল।\nসা-সুবিধা→ সা-সুবিধা থকা যানবাহনত ফুৰি আৰাম পায়।\nদলদোপ-হেন্দোলদোপ→ বিয়াঘৰত মানুহৰ গােটেইখন দলদোপ-হেন্দোলদোপ হৈ পৰিছিল।\n১৬। লিংগ পৰিৱৰ্তন কৰা: নাৰী, যুৱক, পুৰুষ, বুঢ়ী, ছােৱালী, ডেকা, দাদা, দেউতা, আমৈ।\nডেকা – ডেকেৰী\n১৬। তলৰ উপসৰ্গ লগ লগাই একোটাকৈ শব্দ গঠন কৰাঃ প্র, অপ, অতি, পৰা, উপ, প্রতি\nপ্র = প্রস্থান।\nঅতি = অতিশয়।\nপৰা = পাৰাজিত।\nউপ = উপকুল।\n১৭। মহিলাসকলে কম খৰচতে কি ধৰণৰ কাম কৰি নিজকে স্বাবলম্বী কৰি তুলিব পাৰে? তেনে ধৰণৰ কাম কেইপদমানৰ নাম লিখা।\n১৯৷ কুটীৰ শিল্পত উৎপাদিত দৈনন্দিন জীৱনত ব্যৱহাৰ হােৱা কেইপদমান সামগ্ৰীৰ নাম লিখা। লগতে প্রতিবিধ সামগ্রী উৎপাদিত হােৱা শিল্পটোৰ নাম লিখা।\n৮। সাঁথৰ ভাঙা\nউত্তৰ – কণী।\n(গ) পক্ষী নহয় সিটো ডালত কৰে বাস


Eze 12 | AsmULB | STEP | পাছে যিহোৱাৰ বাক্য মোৰ ওচৰলৈ আহিল, বোলে,\n1পাছে যিহোৱাৰ বাক্য মোৰ ওচৰলৈ আহিল, বোলে, 2হে মনুষ্য সন্তান, তুমি বিদ্ৰোহী বংশৰ মাজত বাস কৰিছা; দেখিবলৈ চকু থকাতো তেওঁবিলাকে নেদেখে, শুনিবলৈ কাণ থকাতো তেওঁবিলাকে নুশুনে; কিয়নো তেওঁবিলাক বিদ্ৰোহী বংশ।\n3এই হেতুকে হে মনুষ্য সন্তান, তুমি নিজৰ নিমিত্তে দেশান্তৰৰ সামগ্ৰী যুগুত কৰা, আৰু দিনতে তেওঁবিলাকৰ চকুৰ আগতে নিজ দেশান্তৰলৈ প্ৰস্থান কৰা; তুমি তেওঁবিলাকৰ চকুৰ আগতে নিজ ঠাইৰ পৰা আন ঠাইলৈ যোৱা; তেওঁবিলাক বিদ্ৰোহী বংশ হ’লেও কিজানি বিবেচনা কৰিব।\n4তুমি দিনতে তেওঁবিলাকৰ চকুৰ আগতে দেশান্তৰৰ সামগ্ৰীৰ নিচিনাকৈ তোমাৰ সামগ্ৰী বাহিৰ কৰি নিবা, আৰু দেশান্তৰলৈ ওলোৱা লোকৰ নিচিনাকৈ তুমি তেওঁবিলাকৰ চকুৰ আগতে গধূলি নিজে ওলাবা। 5তুমি তেওঁবিলাকৰ চকুৰ আগতে গড় খানি তাৰ মাজেদি সামগ্ৰী উলিয়াবা। 6তেওঁবিলাকৰচকুৰ আগতে তুমি তাক কান্ধত তুলি আন্ধাৰত বাহিৰলৈ লৈ যাবা; তুমি ভূমি নেদেখিবৰ নিমিত্তে তোমাৰ মুখ ঢাকিবা; কিয়নো মই ইস্ৰায়েল বংশৰ নিমিত্তে এক চিনস্বৰূপে তোমাক প্ৰস্থান কৰিলোঁ।\n7তাতে মই আজ্ঞামতে কাম কৰিলোঁ; মই দিনতে দেশান্তৰৰ সামগ্ৰীৰ নিচিনাকৈ মোৰ সামগ্ৰী উলিয়াই নিলোঁ, আৰু গধূলি মোৰ হাতেৰেই গড় খানিলোঁ; মই আন্ধাৰত তাক উলিয়াই তেওঁবিলাকৰ চকুৰ আগতে কান্ধত লৈ গ’লো।\n8পাছে ৰাতিপুৱাতে যিহোৱাৰ বাক্য মোৰ ওচৰলৈ আহিল, বোলে, 9হে মনুষ্য সন্তান, তুমি কি কৰিছা? এইবুলি বিদ্ৰোহী বংশ ইস্ৰায়েল বংশই তোমাক জানো কোৱা নাই? 10তুমি তেওঁবিলাকক কোৱা, প্ৰভূ যিহোৱাই এই কথা কৈছে, এই ভাৰে যিৰূচালেমত থকা অধিপতিজনক, আৰু তাৰ মাজত থকা ইস্ৰায়েলৰ আটাই বংশক বুজায়।\n11তুমি কোৱা, মই তোমালোকৰ পক্ষে চিনস্বৰূপ; মই কৰা নিচিনাকৈ তেওঁবিলাকলৈ কৰা হ’ব; তেওঁবিলাক দেশান্তৰলৈ বন্দী-অৱস্থালৈ যাব। 12আৰু তেওঁবিলাকৰ মাজত থকা অধিপতিজনে নিজ কান্ধত বোজা লৈ আন্ধাৰত ওলাই যাব; তেওঁবিলাকে সামগ্ৰী উলিয়াবৰ নিমিত্তে গড় খানিব; তেওঁ নিজৰ মুখ ঢাকিব,কাৰণ তেওঁ চকুৰে ভূমি নেদেখিব। 13মোৰ জালো, মই তেওঁৰ ওপৰত মেলিম, তেওঁ মোৰ ফান্দত পৰিব; আৰু মই তেওঁক কলদীয়াবিলাকৰ দেশলৈ বাবিললৈ নিম; তথাপি তেওঁ তাক নেদেখিব; অথচ তেওঁ তাতেই মৰিব।\n14আৰু তেওঁৰ চাৰিওফালে থকা তেওঁৰ আটাই সহায়কাৰীক আৰু তেওঁৰ সকলো সৈন্যক মই আটাই বায়ুত উড়ুৱাই দিম; আৰু মই ফাকৰ পৰা তৰোৱাল উলিয়াই তেওঁবিলাকৰ পাছে পাছে খেদি যাম। 15যেতিয়া মই তেওঁবিলাকক জাতিবিলাকৰ মাজত ছিন্ন-ভিন্ন কৰিম, আৰু দেশবোৰৰ মাজত তেওঁবিলাকক গোট গোট কৰিম, তেতিয়া মই যে যিহোৱা তাক তেওঁবিলাকে জানিব। 16কিন্তু তেওঁবিলাক যি জাতিবিলাকৰ মাজলৈ যাব, সেই জাতিবিলাকৰ মাজত তেওঁবিলাকে নিজৰ ঘিণলগীয়া কাৰ্য্য প্ৰকাশ কৰিবৰ নিমিত্তে, তৰোৱালৰ পৰা, আকালৰ পৰা, আৰু মহামাৰীৰ পৰা তেওঁবিলাকৰ কেতবিলাক লোকক মই অৱশিষ্ট ৰাখিম; তাতে, মইযে যিহোৱা তাক তেওঁবিলাকে জানি।\n17পাছে যিহোৱাৰ বাক্য মোৰ ওচৰলৈ আহিল, বোলে, 18হে মনুষ্য সন্তান, তুমি কঁপি কঁপি নিজৰ আহাৰ ভোজন কৰা, কম্পন আৰু সাৱধানেৰে নিজৰ জল পান কৰা;\n19আৰু তুমি দেশৰ লোকবিলাকক কোৱা, ইস্ৰায়েল দেশত থকা যিৰূচালেম-নিবাসীবিলাকৰ বিষয়ে প্ৰভূ যিহোৱাই এই কথা কৈছে, তাৰ নিবাসী আটাইবোৰৰ অত্যাচাৰৰ কাৰণে তাত থকা সকলো নষ্ট হৈ তেওঁবিলাকৰ দেশ উচ্ছন্ন হ’বৰ নিমিত্তে, তেওঁবিলাকে সাৱধানেৰে তেওঁবিলাকৰ আহাৰ ভোজন কৰিব, আৰু বিস্ময়েৰে তেওঁবিলাকৰ জল পান কৰিব। 20আৰু বাস কৰা নগৰবোৰ উচ্ছন্ন কৰা হ’ব, আৰু দেশ ধ্বংসস্থান হ’ব; তাতে, মই যে, যিহোৱা তাক তোমালোকে জানিবা।\n21পাছে যিহোৱাৰ বাক্য মোৰ ওচৰলৈ আহিল, বোলে, 22হে মনুষ্য সন্তান, “দিন পলম হৈছে, প্ৰত্যেক দৰ্শন বিফল হৈছে”,ইস্ৰায়েল দেশত প্ৰচলিত হোৱা তোমালোকৰ এইটো কি কথা? 23এই হেতুকে তেওঁবিলাকক কোৱা, প্ৰভূ যিহোৱাই এই কথা কৈছে, মই এই প্ৰচলিত কথা লুপ্ত কৰিম, আৰু ই ইস্ৰায়েলৰ মাজত আৰু নচলিব; কিন্তু তেওঁবিলাকক কোৱা, দিন আৰু প্ৰত্যেক দৰ্শনৰ সফলতা ওচৰ।\n24কিয়নো ইস্ৰায়েল বংশৰ ভিতৰত অনৰ্থক দৰ্শন, বা মানুহে ভাল পোৱা মঙ্গল চোৱা কথা আৰু নহ’ব। 25কাৰণ ময়েই যিহোৱা; মই ক’ম, আৰু মই কোৱা বাক্য সিদ্ধ হ’ব; তাক আৰু আগলৈ থোৱা নহ’ব; কিয়নো হে বিদ্ৰোহী বংশ, প্ৰভূ যিহোৱাই কৈছে, তোমালোকৰ দিনতেই মই বাক্য ক’ম, আৰু তাক সিদ্ধও কৰিম।\n26আকৌ যিহোৱাৰ বাক্য মোৰ ওচৰলৈ আহিল, বোলে, 27হে মনুষ্য সন্তান, চোৱা, ইস্ৰায়েল-বংশই কয়, তেওঁ পোৱা দৰ্শনৰ কথা ঘটিবলৈ বহুদিন আছে; তেওঁ অতি দীৰ্ঘকালৰ বিষয়ে ভাববাণী প্ৰচাৰ কৰে। এই হেতুকে তুমি তেওঁবিলাকক কোৱা, প্ৰভূ যিহোৱাই এই কথা কৈছে, মোৰ বাক্য কোনোটোৱেই ফলিয়াবলৈ পলম নহ’ব; কিন্তু মই যি বাক্য ক’ম, সেয়ে সিদ্ধ হ’ব, এয়ে প্ৰভূ যিহোৱাৰ বচন।\nইস্ৰায়েলৰ মিছা ভাববাদী আৰু ভাববাদিনীবোৰৰ বিৰুদ্ধে কোৱা ভাববাণী।


দেউতাৰ আধৰুৱা সপোন- চুটিগল্প\nসোণ আজি বহু দিনেই হ'ল তোৰ দাদাৰ দেখোন একো খা-খবৰ নাই তোলৈ ফোন কৰিছিলে নেকি?দেউতাকে অনলক সুধিলে(অনলক সকলোৱে ঘৰত সোণ বুলি মাতে ঘৰখনৰ সৰু ল'ৰা হোৱাৰ বাবে) দেউতাকৰ প্ৰশ্নত অনলে কও-নকওকৈ ক'লে,দেউতা আজি কেইবাদিন ধৰি দাদাৰ গা-ভাল নহয়।সি তোমাক ক'বলৈ মানা কৰাৰ বাবে মই কোৱা নাছিলো বেছিকৈ চিন্তা কৰি থাকা বুলি তুমি মোক বেয়া নাপাবা।কি ডাঙৰ বোপাৰ গা বেয়া! অনলৰ কথা শুনাৰ লগে লগে দেউতাকে অনলক সুধিলে,(অনলৰ ককাইয়েকৰ নাম দ্বীপ ঘৰ খনৰ ডাঙৰ ল'ৰা বাবে তাক সকলোৱে ডাঙৰ বোপা বুলি মাতে)\nঅ' দেউতা দাদাৰ গা বেয়া তুমি চিন্তা নকৰিবা সি চিকিৎসা লৈ আছে ডাক্টৰে কৈছে সোনকালেই ভাল হৈ যাব বুলি। যিমান যি হ'লেও সি ঘৰখনৰ ডাঙৰ ল'ৰা আৰু আছে গৈ আমাৰ পৰা তিনি চাৰি দিনৰ দূৰণি বাটত চিন্তাটো হ'বই -অনলৰ কথাৰ প্ৰত্যুতৰত দেউতাকে ক'লে।এনেতে অনলৰ ফোনটো বাজি উঠিল ক্ৰিং ক্ৰিং\nএইফালৰ পৰা অনলে সহাৰি জনায় ক'লে হেল্ল' কোনে ক'লে\nআনফালৰ পৰা এজন ব্যক্তিয়ে মাত লগালে।\nআপুনি দ্বীপৰ ভায়েক হয়নে?\nঅনল--হয় কওক চোন।\nব্যক্তি জনে পুনৰ ক'লে আপোনালোকৰ বাবে এটা বেয়া খবৰ আছে।মানুহ জনে সকলো কথা বিৱৰি কৈ ফোনটো কাটি দিলে।অনলে ফোনটো কটাৰ পাছত চক পৰা মানুহৰ দৰে ৰৈ থকা দেখি দেউতাকে সুধিলে কি হ'ল সোণ?দেউতাকৰ মাতত অনলে যেন বাস্তৱলৈ ঘূৰি আহিল।আৰু দেউতাকৰ প্ৰশ্নৰ উত্তৰ দিলে দেউতা দাদা আৰু এই পৃথিৱীত নাই।সি আমাক এৰি অচিন পক্ষী হৈ দূৰ-দিগন্তৰ অজান দেশলৈ উৰি গুছি গ'ল কাহানিও ঘূৰি নহাৰ প্ৰতিশ্ৰুতিৰে। অনলৰ কথা শুনি দেউতাকৰ মূৰটো আচন্দ্ৰাই কৰি থিতাতে মাটিত ঢলি পৰিল।দেউতাক মাটিত ঢলি পৰা দেখি অনলে লৰালৰিকৈ দেউতাকক ডাঙি নি বিচনাত শুৱাই দিলে।আৰু মনে মনে মনতে কৈ গ'ল দেউতা সপোন বোৰ সপোন হৈয়ে ৰ'ল ,আশাবোৰ কলিতেই মৰহি গ'ল।তুমি চিন্তা নকৰিবা দেউতা তোমাৰ আধৰুৱা সপোন বোৰ আৰু মৰহি যোৱা আশাবোৰ মই সম্পূৰ্ণ কৰাৰ দ্বায়িত্ব আজিৰ পৰা মোৰ দেউতা,মোৰ।


কিয় ব্যতিক্ৰম ৰাষ্ট্ৰপতি জ' বাইডেনৰ শপতগ্ৰহণ অনুষ্ঠান? | Asom Live 24\nকিয় ব্যতিক্ৰম ৰাষ্ট্ৰপতি জ’ বাইডেনৰ শপতগ্ৰহণ অনুষ্ঠান?\nঅসম লাইভ ২৪ঃ বুধবাৰে আমেৰিকাৰ ৪৬ তম ৰাষ্ট্ৰপতি হিচাপে শপতগ্ৰহণ কৰে জ’ বাইডেনে আৰু ৪৯তম উপৰাষ্ট্ৰপতি হিচাপে শপত গ্ৰহণ কৰে ভাৰতীয় মূলৰ কমলা হেৰিছে। এইবাৰৰ শপতগ্ৰহণ অনুষ্ঠানত অইনবাৰৰ তুলনাত ব্যতিক্ৰম আৰু অনন্য। জানক কিয় ব্যতিক্ৰম এইবাৰৰ শপতগ্ৰহণ অনুষ্ঠান।\n১) ক’ৰোনা জর্জৰিত মার্কিন মুলুকত সংক্ৰমণ বৃদ্ধিৰ বাবে এইবাৰৰ শপতগ্ৰহণ অনুষ্ঠানত হ্ৰাস কৰা হৈছে দর্শকৰ সংখ্যা। কিন্তু দর্শকৰ সেই স্থান পূৰণ কৰিবলৈ ৰখা হৈছে ২ লাখ আমেৰিকান জাতীয় পতাকা। ৱাশ্বিংটন ডিচিত ৩ৰ পৰা ১৩ নম্বৰ পথ পর্যন্ত এই পতাকা লগোৱা হৈছিল। এই ২ লাখ পতাকা ক’ভিড-১৯ত মৃত্যু হোৱা মানুহৰ প্ৰতি শ্ৰদ্ধা জনাই লগোৱা হৈছিল।\n২) এণ্ড্ৰ’ জনচনৰ পিছত ড’নাল্ড ট্ৰাম্পেই একমাত্ৰ প্ৰাক্তন ৰাষ্ট্ৰপতি যিগৰাকীয়ে নৱনির্বাচিত মার্কিন ৰাষ্ট্ৰপতিৰ শপতগ্ৰহণ অনুষ্ঠানত উপস্থিত নাছিল।\n৩) শেহতীয়া কেপিটেল আক্ৰমণৰ পিছত কটকটীয়া নিৰাপত্তা বেষ্টনী গঢ়ি তোলা হৈছিল হোৱাইট হাউছৰ চৌদিশে। অইনবাৰৰ তুলনাত এইবাৰ অতিৰিক্ত সেনা মোটায়েন কৰা হৈছিল শপতগ্ৰহণ অনুষ্ঠানত। এলার্ট আছিল FBI।\n৪) শপতগ্ৰহণ অনুষ্ঠানৰ সময়ত কেপিটেল হিল আৱৰি আছিল ২০ হাজাৰ নেচনেল গার্ডেৰে। ২৪ ঘণ্টাই নজৰত আছিল মূল মঞ্চ। অপ্ৰীতিকৰ ঘটনাৰ আশংকাত ৱাশ্বিংটন ডিচিত ট্ৰাম্পৰ সমর্থকৰ ওপৰত কঠোৰ দৃষ্টি ৰখা হৈছিল।\n৫) ঐতিহ্যবাহী ৰাষ্ট্ৰীয় পেৰেড এইবাৰ দেখা গ’ল ভার্চুৱেলী। আমেৰিকাৰ ৫০ খন ৰাষ্ট্ৰত এই পেৰেড অনুষ্ঠিত হ’ল। দর্শকে এই দৃশ্য প্ৰত্যক্ষ কৰিলে অনলাইনত।\n৬) শপতগ্ৰহণৰ বাবে বাতিল কৰা হ’ল একাধিক বিমান। ডেলটা এয়াৰলাইন্সৰ প্ৰতিনিধিয়ে জনায় শপতগ্ৰহণ অনুষ্ঠানৰ পূর্বে ৮৮০ জন যাত্ৰীৰ উৰণত নিষেধাজ্ঞা জাৰি কৰা হৈছিল।\n৭) এইবাৰ বাতিল কৰা হ’ল ঐতিহ্যময় বল নৃত্যৰ অনুষ্ঠান। সলনি কৰা হ’ল ৯০ মিনিটৰ এক বিশেষ টিভি অনুষ্ঠান। ‘চেলিব্ৰেটী আমেৰিকা’ শীর্ষক অনুষ্ঠানত দেখা পোৱা গ’ল ডেমি লোভাটো, জাষ্টিন টিম্বাৰলেক, জন বল।\nTags: asom live 24assam live 24axom live 24jo biden\nমোদীয়ে ল’ব ক’ভিডৰ টিকা\nশনি গ্ৰহৰ পট পৰিৱৰ্তনে আপোনাৰ ৰাশিচক্ৰত কি প্ৰভাৱ পেলাব?


xukhdukh.com July 27, 2013 goodnews,\n১. লাংগুল গেমছ ভিলেজলৈ যোৱা পথটো মেৰী কমৰ নামেৰে নামাকৰণতে দ্বায়িত্ব সামৰিলে মণিপুৰৰ ৰাজ্য চৰকাৰেঃ এইবাৰ ৰাইজৰ সতে নিজৰ ধন ভাঙি পথ নিৰ্মাণ তথা মেৰামতি কৰাই নিদৰ্শন দেখুৱাইছে অলিম্পিয়ান বক্সাৰ মেৰী কমে৷\nহাতে কামে মেৰী কম\n২. নেচনেল আৰ্কাইভছ অৱ ইণ্ডিয়াৰ অৰ্থ সাহাৰ্যৰে নগাঁৱত পুৰণি তথা বিৰল পুথি প্ৰকাশিতঃ দুৰ্গাবৰ কায়স্থৰ "গীত ৰামায়ণ" আৰু ইউ এন গোহাঁইৰ বুৰঞ্জীমূলক পুথি "আসাম আণ্ডাৰ দ্যা আহোম"ক প্ৰকাশ কৰি উলিওৱা বাবে প্ৰায় ৬০গৰাকী সমাজকৰ্মীয়ে অংশগ্ৰহণ কৰা উন্মোচনী সভাত "প্ৰহৰ" নামৰ অনুষ্ঠানটোৱে লাভ কৰিলে ভূয়শী প্ৰশংসা৷\n৩. খাদ্য সুৰক্ষাত আগস্থান পাব মহিলাই, সেই উদ্দেশ্য অনুষ্ঠিত হ’ল মন্ত্ৰীগোটৰ প্ৰথমখন বৈঠকঃ কাৰ্ড ইছ্যু কৰা হ’ব পৰিয়ালৰ জ্যেষ্ঠা মহিলা গৰাকীৰ নামতহে ৷\n৪. অসমত বসবাস কৰা জৈন সম্প্ৰদায়ৰ লোক সকলক আজি ৰাজ্য চৰকাৰে এক নিৰ্দেশযোগে দিলে সংখ্যালঘুৰ আনুষ্ঠানিক স্বীকৃতি ৷\n৫. সম্পূৰ্ণ থলুৱা প্ৰযিু্ক্তিৰে সফল উৎক্ষেপন ইনছাট-৩ডি কৃত্ৰিম উপগ্ৰহৰঃ ভাৰতীয় মহাকাশ সংস্থাৰ এই সফলতাই সম্ভৱ কৰিলে এতিয়াৰ পৰা স্বদেশী কৃত্ৰিম উপগ্ৰহৰ পৰা বতৰৰ আগলি বতৰা পোৱা ব্যৱস্থাৰ ৷\n৬. বৰহোলাৰ সেউজী কানন শাখা সাহিত্য সভাৰ উদ্যোগঃ "শিশুৰ বৌদ্ধিক বিকাশত ৰসৰাজৰ সাধু কথা ভূমিকা" শীৰ্ষক আলোচনা চক্ৰৰ কৰিলে আয়োজন৷\n৭. শিৱগাৰত দহটা গণ সংগঠনৰ আন্দোলনৰ ফলশ্ৰুতিত অত্যাৱশ্যকীয় খাদ্য সামগ্ৰীৰ মূ্ল্য নিয়ন্ত্ৰণৰ বাবে জিলা প্ৰশাসনে গঠন কৰিলে টাস্ক ফৰ্চ৷\n৮. অনুষ্ঠিত হ’ল অসম কবি সন্মিলনৰ ষষ্ঠবিংশ সাধাৰণ সভাঃ অভয় বৰুৱা সভাপতি আৰু নীল কমল বৰা হ’ল প্ৰধান সম্পাদক ৰূপে নিৰ্বাচিত৷\n৯. টিংখাংত চলি থকা সদৌ অসম লালি মুণ্ডা সোঁৱৰণী মহিলা ফুটবলত কোৱাটাৰ ফাইনেলত উপনীত হল খোৱাং ঘনকান্ত গগৈ মহাবিদ্যালয়ঃ পৰাজিত কৰিলে মৰিগাঁও দলক৷\n১০. নলবাৰীত অনুষ্ঠিত হব অহা ১৫ আগষ্টৰ পৰা অনন্ত চৌধুৰী-ৰুদ্ৰান্ত ডেকা প্ৰাইজমানী ফুটবল প্ৰতিযোগিতা৷\n১১. নেপালত চলি থকা ছাফ অনুৰ্ধ ১৬ ফুটবলত ছেমি ফাইনেলত প্ৰৱেশ কৰিলে ভাৰতীয় দলেঃ এতিয়া সন্মুখীন হব আফগানিস্তানৰ দলৰ সৈতে৷\n১২. গ্ৰেণ্ড মাষ্টাৰ তথা কমনৱেলথ চেম্পিয়ন অভিজিৎ গুপ্তাক সন্মানীয় অৰ্জুন বঁটাৰ বাবে মনোনীত কৰিলে অল ইণ্ডিয়া ছেছ ফাউণ্ডেছনে৷\n১৩. শংখ মৃদং খোল বজাই চলন্ত মটৰ চাইকেলেৰে অভিনৱ প্ৰতিবাদ চতিয়াৰ যুৱক বসন্ত দাসৰঃ বিশ্ব অভিলেখৰ লক্ষ্যৰে ১২২কিল’মিটাৰ পথ হাতেৰে নধৰাকৈ মটল চাইকেল চলাবলৈ গৈ দুৰ্ভাগ্যজনক ভাৱে দুৰ্ঘটনাৰ হ’ল সন্মুখীন৷\n১৪. ৰাজ্যৰ কোনো শিক্ষানুষ্ঠানতেই ৰেগিং সহ্য কৰা নহ’ব বুলি সকিয়াই দিলে সদৌ অসম ছাত্ৰ সন্থাই৷\n১৫. অনলাইন আবেদন কৰি পুৰণি চিলেবাছ মতেই দিব পাৰিব অসম লোকসেৱা আয়োগৰ পৰীক্ষাঃ বিভিন্ন বিভাগৰ ২৪১টা পদৰ বাবে অতি সোনকালেই প্ৰকাশ কৰিব বিজ্ঞাপন৷\n১৬. লখিমপুৰত গ্ৰেনেড বিস্ফোৰণ কৰা চাৰিজন সন্ত্ৰাসবাদীক কৰায়ত্ত কৰিলে আৰক্ষীয়েঃ আলফাৰ সদস্যৰ লগতে ব্যৱসায়ীও জড়িত থকাৰ প্ৰকাশ পালে তথ্য৷\n১৭. চি এম জে বিশ্ববিদ্যালয়ৰ পৰা চাৰি হাজাৰ ভুৱা থেছিছ উদ্ধাৰ কৰিলে মেঘালয় আৰক্ষীৰ অপৰাধ অনুসন্ধান শাখাইঃ বৌদ্ধিক বাণিজ্যৰ অবৈধ কেন্দ্ৰ হৈ পৰা বিশ্ববিদ্যালয়খন বন্ধ কৰাৰ বাবে মেঘালয় চৰকাৰৰ তৎপৰতাক শলাগ লৈছে সচেতন মহলে৷\n১. ৰাজ্যত এনকেফেলাইটিছ ৰোগত আক্ৰান্ত হৈ মৃত্যু মুখত পৰা লোকৰ সংখ্যা হ’ল গৈ ৭৪জনঃ শতাধিক আক্ৰান্তক লৈ ৰাজ্য জুৰি এই ৰোগে লৈছে ভয়াবহ ৰূপ৷\n২. পাক সংগঠনৰ নিৰ্দেশত অসমত কূটাঘাতৰ পৰিকল্পনা লৈছে পৰেশ পন্থীয়েঃ আইন শৃংখলা পৰ্যালোচনা কৰি এনে কূটাঘাত ৰোধৰ ব্যৱস্থা লবলৈ মুখ্যমন্ত্ৰীয়ে দিলে নিৰ্দেশ৷\n৩. বিপিএফ দলৰ সৈতে মিত্ৰতাৰ কথা চিন্তা কৰিছে বিজেপিয়েঃ ক্ষমতালৈ আহিলে পৃথক বড়োলেণ্ড গঠন কৰি দিয়াৰ বাবে আগবঢ়াইছে টোপ৷\n৫. বিশ্ব হিন্দু পৰিষদৰ প্ৰবীণ ভাই টোগাড়িয়াই প্ৰকাশ কৰিলে তথ্যঃ খ্ৰীষ্টান ধৰ্ম প্ৰচাৰৰ বাবেই ১০হাজাৰ কোটি টকা খৰছ কৰে বৰ্হি ৰাষ্ট্ৰই৷\n৬. মাওবাদীৰ নতুন কৌশলঃ প্ৰতিঘৰ দুখীয়া পৰিয়ালৰ পৰা বিচাৰিছে কমেও এজনকৈ যোদ্ধা, ৰাঁচীৰ পৰা এই বাতৰিয়ে পালে সংবাদ শিৰোনামা৷\n৭. হত্যা-অপহৰণ-কাণ্ডত অতীষ্ঠ হৈ পৰিছে বংগলী যুৱ ছাত্ৰ সংগঠনঃ অৱশেষত দিলে অনিৰ্দিষ্টকালীন বিটিচি বন্ধ ঘোষণাৰ ভাবুকি ৷


IPL 2021: দুৰ্দান্ত বলিঙেৰে বিজয় সাব্যস্ত কৰি পঞ্জাৱে এতিয়াও সজীৱ কৰি ৰাখিছে প্লেঅফৰ আশা ! অথলে গ'ল হল্ডাৰৰ বিস্ফোৰক বেটিং...– News18 Assam\n»IPL 2021: দুৰ্দান্ত বলিঙেৰে বিজয় সাব্যস্ত কৰি পঞ্জাৱে এতিয়াও সজীৱ কৰি ৰাখিছে প্লেঅফৰ আশা ! অথলে গ'ল হল্ডাৰৰ বিস্ফোৰক বেটিং...\nUpdated:September 25, 2021, 11:12 PM IST\nIPL 2021ৰ শনিবাৰে অনুষ্ঠিত এখন গুৰুত্বপূৰ্ণ খেলত প্ৰথমে বেট ধৰি পঞ্জাৱে (PBKS) হায়দৰাবাদৰ (SRH) সন্মুখত ১২৬ ৰানৰ বিজয় লক্ষ্য আগত ৰাখে। প্ৰত্যুত্তৰত হায়দৰাবাদে নিৰ্ধাৰিত অভাৰত ১২০ ৰানহে কৰিবলৈ সক্ষম হয়।\nLast Updated: September 25, 2021, 11:12 PM IST\nIPL 2021ৰ শনিবাৰে অনুষ্ঠিত এখন গুৰুত্বপূৰ্ণ খেলত প্ৰথমে বেট ধৰি পঞ্জাৱে (PBKS) হায়দৰাবাদৰ (SRH) সন্মুখত ১২৬ ৰানৰ বিজয় লক্ষ্য আগত ৰাখে। পঞ্জাৱে নিৰ্ধাৰিত অভাৰত ৭টা উইকেট হেৰুৱাই ১২৫ ৰান কৰে।\nপ্ৰত্যুত্তৰত হায়দৰাবাদে নিৰ্ধাৰিত অভাৰত ১২০ ৰানহে কৰিবলৈ সক্ষম হয়। হায়দৰাবাদৰ হৈ জেছন হল্ডাৰে বিস্ফোৰক ৪৭ ৰান কৰিলেও বিজয় সাব্যস্ত কৰিব নোৱাৰিলে দলটোৱে। পঞ্জাৱৰ স্পীনাৰ ৰবি বিষ্ণয়ে ৩ টা উইকেট দখল কৰে আৰু ছামীয়ে দখল কৰে দুটা উইকেট।\nFirst published: September 25, 2021, 11:12 PM IST


pm-modi-cms-covid-19-meeting– News18 Assam\n১৭ মে’ৰ পিছত কি? নতুনকৈ কোনো জিলা অন্তৰ্ভুক্ত হ’ব নেকি ৰে’ড বা অৰেঞ্জ জ’নত? কাইলৈ মুখ্যমন্ত্ৰীসকলৰ সৈতে প্ৰধানমন্ত্ৰীৰ বৈঠক\nUpdated:May 10, 2020, 3:03 PM IST\nসোমবাৰে বিয়লি প্ৰধানমন্ত্ৰী নৰেন্দ্ৰ মোদীয়ে ভিডিঅ’ কনফাৰেঞ্চিঙৰ জৰিয়তে ৰাজ্যসমূহৰ মুখ্যমন্ত্ৰীসকলৰ সৈতে বৈঠকত মিলিত হ’ব।\nতৃতীয় পৰ্যায়ৰ ল’ক ডাউন অহা ১৭ মে’ত অন্ত পৰিব। ইয়াৰ পিছত চৰকাৰে কি পৰিকল্পনা গ্ৰহণ কৰিব? সোমবাৰে বিয়লি ৩ বজাত প্ৰধানমন্ত্ৰী নৰেন্দ্ৰ মোদীয়ে ৰাজ্যসমূহৰ মুখ্যমন্ত্ৰীসকলৰ সৈতে বৈঠকত মিলিত হ’ব। বৈঠকত প্ৰধানমন্ত্ৰীৰ উপৰিও গৃহমন্ত্ৰী অমিত শ্বাহ, স্বাস্থ্যমন্ত্ৰী ডা০ হৰ্ষ বৰ্ধন, মুখ্য সচিবসকল, গৃহ বিভাগৰ সচিবসকল, স্বাস্থ্য সচিব সকলেও অংশ ল’ব।\nল’ক ডাউন শিথিল কৰাৰ পিছত এতিয়া দেশত দ্ৰুত গতিত বৃদ্ধি পাইছে কোৰোণাত আক্ৰান্তৰ সংখ্যা। গতিকে বৈঠকতে ল’ক ডাউন বৃদ্ধি বা শিথিলকৰণ, দেশৰ অৰ্থনীতি, নতুনকৈ অৰেঞ্জ জ’ন বা ৰেড জ’নত কোনো জিলা অন্তৰ্ভুক্ত হ’ব নেকি? এই আটাইবোৰ দিশত বিশদ ভাবে আলোচনা কৰাৰ সম্ভাৱনা আছে।\nউল্লেখ্য যে, কাইলৈৰ বৈঠকৰ পিছতে এক নিৰ্দিষ্ট সিদ্ধান্তত উপনীত হ’ব বুলি আশা কৰিব পৰা যায়।


শ্ৰদ্ধাঞ্জলি - সাহিত্য ডট অৰ্গ\nসাহিত্য ডট অৰ্গ তথা ভাষা-সাহিত্য সন্মিলনী, অসম\nঅসমীয়া সংগীতজগতৰ মুকুটবিহীন সম্ৰাট শ্ৰদ্ধাৰ খগেন মহন্তদেৱৰ প্ৰয়াণত সাহিত্য ডট অৰ্গ তথা ভাষা-সাহিত্য সন্মিলনী, অসম-ৰ তৰফৰ পৰা শ্ৰদ্ধাঞ্জলি জ্ঞাপন কৰাৰ লগতে শোকসন্তপ্ত পৰিয়ালবৰ্গলৈয়ো সমবেদনা জনোৱা হ’ল। তেখেতৰ বিয়োগে অসমীয়া সংগীত জগতৰ এক অপূৰণীয় ক্ষতি সাধন কৰিলে।\nড° মৃণাল জ্যোতি গোস্বামী, সভাপতি, ভাষা-সাহিত্য সন্মিলনী, অসম\nসুৰীয়া সুৰ এটা নাইকীয়া হ’ল…তেখেতৰ আত্মাই শান্তি লাভ কৰক৷\nএজাৰ ফুলবোৰ ফুলিলে এতিয়া সঁচাকৈয়ে বেজাৰ লাগিব।\nকটন কলেজৰ শত বাৰ্ষিকী অনুষ্ঠানত অসমীয়া সংগীতৰ তিনি মহাৰথীৰ অনুষ্ঠান একে সন্ধিয়াতে উপভোগ কৰিবলৈ পাইছিলোঁ।\nতেতিয়া ছাত্ৰ হৈ আছিলোঁ- পকেট মাণি বেছি নাছিল। ১০০ টকীয়া টিকেট এটা কাটি পিছত সুৰুঙা বিচাৰি একেবাৰে আগৰ শাৰীবোৰত (মানে ৫০০ টকীয়া শাৰীত) বহি লৈছিলোঁ।\nহঠাতে এদিন সেই তিনি মহাৰথীৰ এজনে- ড° ভূপেন হাজৰিকাই আমাক এৰি গুচি গ’ল।\nঅলপ আগতে শুনিলোঁ- সেই তিনিৰ আন এজন, খগেন মহন্তৰ দেহাৱসান ঘটিল।\nতেখেতৰ আত্মাই চিৰশান্তি লাভ কৰক।\nঅসমীয়া সংগীতৰ শ্ৰোতা হিচাপে তেখেতক চিৰ নমন।\nহিংমাশু ৰঞ্জন ভূঞা\nঅসমীয়া থলুৱা লোকগীত আৰু বিহুগীতৰ মুকুটবিহীন সম্ৰাট বিশিষ্ট সংগীত বিশেষজ্ঞ গণশিল্পী খগেন মহন্ত আৰু আমাৰ মাজত নাই৷\n‘কলৰে পাততে কাউৰী পৰে’, ‘বৰষুণৰ বতৰত মইনা নুঠে মটৰত’, ‘এজাৰ ফুলা দেখি বেজাৰ কিয় কৰ’, ‘পাৰৰ পাখিত গাঁঠি দিলোঁ ফুলাম চিঠিখনি’, ‘ব’হাগৰ কুঁহিপাত পেঁপাটিৰ মিঠা মাত’ আদি মনপৰশা গীতেৰে অসমৰ হেজাৰ বিজাৰ শ্ৰোতাক বিমুগ্ধ কৰিবলৈ খগেন মহন্ত আৰু কাহানিও নাহে৷\nঅতি আকস্মিকভাবে কালি বিয়লি ৩-৪০ বজাত নিগাজীপামৰ নিজা বাসগৃহত শেষ নিশ্বাস ত্যাগ কৰিলে আমাৰ সকলোৰে অতি চেনেহৰ আৰু শ্ৰদ্ধাৰ মহান শিল্পী খগেন মহন্তই৷\nতেওঁৰ বিদেহী আত্মাই চিৰশান্তি লাভ কৰক ৷…… এয়াই একান্ত কামনা……..\nজনপ্ৰিয় শিল্পী আচলতে কোনসকল?\n১৯৮১/৮২ চনৰ কথা, ডিব্ৰুগড়ৰ কোনোবা এটা বিহু মঞ্চত প্ৰিয় শিল্পী খগেন মহন্ত আৰু অৰ্চনা মহন্তৰ সংগীতানুষ্ঠান আছিল৷ কিন্তু ৰাতি একমান বজালৈকে আয়োজকসকলে এই মহান শিল্পী গৰাকীক মঞ্চত পৰিবেশন কৰিবলৈ নিদি বহিবলৈ দিছিল৷ বিহু অনুষ্ঠান যিকোনো প্ৰকাৰে ৰাতিপুৱাই দিব লাগিছিল কাৰণে লোকেল গায়ক এজন-দুজনে গান গোৱা আৰম্ভ কৰিছিল তেতিয়া৷ হঠাৎ ধুমুহা, বৰষুণ আহিল…….. মানুহবোৰ ঘৰমুৱা হ’বলৈ ধৰিলে৷ সেই সময়তে খগেন মহন্ত আৰু অৰ্চনা মহন্ত মঞ্চলৈ উঠি আহিল৷ জনপ্ৰিয় শিল্পীজনৰ বিহু কণ্ঠস্বৰ শুনা পোৱাৰ লগে লগে হেনো ধুমুহা-বৰষুণত তিতি-বুৰি অনুৰাগীসকল উভতি আহিল৷ সেইদিনাৰ বৰষুণত তিতি, বিহু নাচি তেওঁৰ অনুষ্ঠান ৰাতিপুৱালৈকে উপভোগ কৰাৰ আমেজ মোৰ দেউতাই এতিয়াও পাহৰিব পৰা নাই৷ কালি এই মহান শিল্পীজনৰ বিয়োগৰ খবৰ পাই দেউতাই কথাষাৰ কৈছিল৷ হয়, তেনে জনপ্ৰিয়তা বহুত কম শিল্পীয়ে জীয়াই থকা সময়ত লাভ কৰে৷ মহান শিল্পীজনৰ আত্মাই শান্তি পাওক……….৷৷৷\nশ্ৰদ্ধাৰ গণশিল্পী খগেন মহন্তদেৱৰ দেহাৱসান অসমৰ সংগীতজগতৰ অপুৰণীয় ক্ষতিয়েই নহয়, অসমৰ কৃষিজীৱী জনগণে তেওঁলোকৰ একমাত্ৰ সাংস্কৃতিক প্ৰতিনিধিগৰাকীক চিৰকাললৈ হেৰুৱাই পেলালে। যিজনে কণ্ঠত কঢ়িয়াই লৈ ফুৰিছিল শ্ৰমজীৱী জীৱনৰ সুখ-দুখ-উল্লাস-বিষাদৰ স্বপ্নভৰা সাগৰ সদৃশ আবেগ। এনে এগৰাকী শ্ৰমজীৱী জনগণৰ সাংস্কৃতিক প্ৰতিনিধি যাৰ সুৰত অহৰহ বৈ থাকে স্বদেশৰ কেঁচা মাটিৰ সুৰৰ সুবাস, সেই সুৰ আৰু উভটি নাহে। প্ৰকৃততে ক’বলৈ গ’লে অসমৰ জনগণে সঁচা এজন জনতাৰ শিল্পীক হেৰুৱাই পেলালে। এই ক্ষতি অহা এশবছৰলৈ কোনোৱে পুৰণ কৰিব পাৰিবনে সন্দেহ।\n“চিঠিৰ বোজা মই পিঠিত বান্ধি লৈ পৰৰ চেনেহ কঢ়িয়াও….. এৰি অহা সৰু পোনাটিৰ ঠুনুক ঠানাক মাতটি ঘুনুক ঘানাক উটি আহে…. কোমল ধানৰ কঠীয়া পেলালিনে নাই… “৷ “৷……এই গীতবোৰ শুনিলে বুকু বিষাই নাযায়নে! শ্ৰদ্ধাৰ খগেন মহন্তদেৱৰ প্ৰতিটো গীতেই চিৰসেউজীয়া গীত।\nআজি অসমৰ সাংস্কৃতিক জগতৰ এটা যাত্ৰা শেষ হ’ল। সেই যাত্ৰা আছিল অসমৰ সংস্কৃতিক কৃষিজীৱী সমাজৰ পৰা বুটলি আনি বিশ্ব জনতাৰ চোতালত মূৰ তুলি থিয় দিয়াৰ যাত্ৰা। এতিয়াৰ যাত্ৰা ধনী-মধ্যবিত্তৰ পণ্যৰ জিকমিকনিৰ পৰা আৰম্ভ কৰি গোলকীয় বিশ্বৰ সৈতে জীণ যোৱাৰ যাত্ৰা। সেই যাত্ৰা আছিল সৃষ্টিৰ যাত্ৰা। আজিৰ যাত্ৰা ধ্বংসৰ যাত্ৰা। অসমৰ জনগণে অনাগত দিনত আৰু এজন খগেন মহন্তৰ জন্ম হোৱাটো বিচাৰিছে। কাৰণ আজিৰ সাংস্কৃতিক উত্তৰসুৰীয়ে যি বাটেৰে গৈছে তাৰ সৈতে শ্ৰম-সৃষ্টি-স্বদেশৰ কেঁচা মাটিৰ সুবাস নাই। আছে মাথোঁ লোকসংগীতক পণ্য কৰি গোলকীয় সংস্কৃতিৰ চকু চাট মৰা চিকমিকনি। তেখেতৰ সংগীতৰ যি ধাৰা তাৰ সঠিক মূলাংকন হোৱা দৰকাৰ। জনগণে তেখেতক দিয়া মৰ্যাদাৰো সঠিক মূল্যাংকন হওক। অন্যথা পিছলৈ নৱ প্ৰজন্মই সেই ধাৰাৰ সত্যক উপলব্ধি কৰাৰ পথ ৰূদ্ধ হ’ব। তেখেতৰ সংগীতৰ ধাৰা যুগজয়ী হৈ ৰওক তাৰেই কামনা কৰিছোঁ। অসমৰ জনগণৰ পৰম শ্ৰদ্ধাৰ প্ৰয়াত গণশিল্পী খগেন মহন্তদেৱ অমৰ হওক।\nমনোজ কুমাৰ মহন্ত\nঅসমবাসীৰ বাবে দুর্ভাগ্যজনক ঘটনা। বিহু সম্রাট হিচাপে জনাজাত মহান শিল্পী জনাই নিজে সৃষ্টি কৰা কেচাঁ মাটিৰ গোন্ধ থকা ধাৰাটোৰ যোগ্য উত্তৰসুৰী এজন শিল্পীজনাই জীৱিত কালত দেখা নাপালে। আমি ভাবোঁ, ভবিষ্যতে এই ধাৰাটো আগবঢ়াই নিব পাৰিলে, সেয়া হ’ব শিল্পীজনৰ প্রতি অসমবাসীৰ শ্রেষ্ট কৃতজ্ঞতা।\nএনেবোৰ খবৰ শুনিবলৈ মুঠেই মন নাযায়। অসমীয়া সংগীত জগতৰ মুকুটবিহীন সম্ৰাট খগেন মহন্ত আমাৰ মাজত আৰু নাই। আমাক ৰেডিঅ’ৰ যোগেদি ‘অ’ তুলতুল অ’ বুলবুল অ’ সেউতী তৰা’ শিকোৱা আমাৰ সকলোৰে মৰমৰ খগেন মামা আৰু কেতিয়াও নাহে আমাক গীত শিকাবলৈ… মৰ্মাহত হৈছোঁ!!\nআজি খগেন মামাই নলবাৰীলৈ বিহুৰ অনুষ্ঠান কৰিবলৈ অহা দিনটোলৈ বৰকৈ মনত পৰিছে। সিদিনা খগেন মামাই মঞ্চত উঠি হাৰম’নিয়ামত হাত বোলাই আৰম্ভ কৰিছিল “বৰষুণৰ বতৰত মইনা নুঠে মটৰত” (আমাৰ বয়সো তেতিয়া খগেন মামাৰ গীতৰ মইনাজনীৰ সমান)। লগে লগে ক’ৰ পৰা জানো হুৰহুৰাই এজাক ধুমুহা-বৰষুণ আহিছিল! ধুমুহা-বৰষুণৰ বাবে অনুষ্ঠান স্থগিত হৈ গৈছিল। সিদিনা আৰু বিহুৰ অনুষ্ঠান নহ’ল। কাকতালীয়ভাবে আজিও ৩মান বজাৰ পৰা দিল্লীত বৰষুণ আহি আছিল… আৰু মনৰ বাহিৰে-ভিতৰে বৰষুণ আনি খগেন মামা স্তব্ধ হৈ গ’ল চিৰদিনৰ বাবে…\nমামা, আপোনাৰ বিয়োগত যাঁচিলোঁ একাঁজলি অশ্ৰু অঞ্জলি…\nগীতাৰ্থ কৌশিক বৰঠাকুৰ\nবেলি গ’ল গধূলি হ’ল হৰি নাম ল’বলৈ মনত নহ’ল… হৰি নাম ল’বলৈ মনত পেলাই দিয়াজন আজি নিজেই হৰি হৈ গ’ল…\nতেখেতৰ বিদেহী আত্মাই সদগতি পায় যেন সেয়াই প্ৰাৰ্থনা….\nবাকৰূদ্ধ হৈ গৈছোঁ, অতি মৰ্মাহত! কি ক’ম কি কৰিম ভাবি পোৱা নাই! তেখেতে গোৱা প্ৰতিটো গীত মনলৈ আহিছে।\nখগেনমামা নাই তাৰমানে  । অসমৰ খাটি খোৱা মানুহৰ গণশিল্পীৰ অৱশেষৰ দুজনৰ এজন নোহোৱা হ’ল। বিহুটি অনাথ হ’ল। সুমলাৰ জীয়েকৰ খবৰ ল’বলৈও কোনো নোহোৱা হ’ল। আপোনাৰ গানত আপোনাক সদায় পাই থাকিম। শোকসন্তপ্ত পৰিয়ালবৰ্গলৈ (বিশেষকৈ অৰ্চনা মহন্ত মামীদেউলৈ কাৰণ তেখেতৰ কৰ্ম আৰু জীৱনৰ সহযোগীজন নোহোৱা হ’ল) সমবেদনা যাচিলোঁ।\nপাৰৰ পাখিত গাঁঠি দিবলৈ চিঠিখন আৰু নাই। নাই সেই ফুলাম চিঠিৰ লেখক। জগতক বিহুৰ ওলগণি জনাবলৈ তেওঁ অহা ব’হাগলৈ নৰ’ল। অসমৰ বহু প্ৰাণপৰশা সংগীত উপহাৰ দি অসুস্থ দেহাৰেই এই পৃথিৱীৰ পৰা মেলানি মাগিলে ‘বিহু সম্ৰাট’ খগেন মহন্ত। তেওঁৰ বিদেহী আত্মাৰ চিৰশান্তি কামনা কৰিছোঁ।\nএটা সময় আছিল মঞ্চত বিহু বুলি ক’লে এইজনা শিল্পীৰ কথাই প্ৰথম মনলৈ আহে৷ সেইদিন সোঁৱৰণী হৈ ৰ’ল৷\nহিমাংশু প্ৰদীপ বৰুৱা\nঅন্যতম প্ৰিয় গায়কজনলৈ শ্ৰদ্ধাঞ্জলি…..\nএটা নাকি কণ্ঠস্বৰ। সৰুতে ৰেডিঅ’ত তেখেতৰ মাতটো প্ৰথম শুনোতে এনে এটা ভাবেই মোৰ হৈছিল, কিয়নো নিজেও এজন গান গোৱা ল’ৰা হিচাপে আমাক সেই সময়ত গান গাওঁতে নাকৰ উচ্চাৰণ নকৰাকৈ বা খুলি গাবলৈ শিকোৱা হৈছিল। সেই সময়ত খগেন-অৰ্চনা, ভূপেন-জয়ন্ত, দ্বীপেন-পুলকৰ গীতসমূহই আছিল আকাশবাণীত সৰ্ব্বাধিক প্ৰচাৰিত গীত। আমি সেই গীতসমূহকে বাৰম্বাৰ শুনিব লগা হৈছিল কাৰণ একমাত্ৰ ৰেডিঅ’টোৰ বাহিৰে সেই সময়ত বিনোদনৰ যে নাছিল একো বিকল্প। এনেদৰে শুনোতে শুনোতে এই শিল্পী কেইজনৰ কণ্ঠই মোক বাৰুকৈ প্ৰভাম্বিত কৰিছিল। ইয়াৰ ভিতৰত ‘কাউৰী পৰে’ গীতটো মই ৰেডিঅ’তকৈয়ো আগতে দেউতাৰ মুখতহে প্ৰথমে শুনিছিলোঁ, কাৰণ দেউতা আছিল সদ্য প্ৰয়াত খগেন মহন্তৰ ইউনিভাৰচিটিৰ সহপাঠী। দেউতাই কৈছিল কিদৰে ৬০ দশকত খগেন মহন্ত বিশ্ববিদ্যালয়ৰ সকলো অনুষ্ঠানৰ প্ৰাণ বিন্দু আছিল। আমি ঘৰত পঢ়া টেবুলখনতে হাতেৰে টুক্-টুকাই দেউতাই অৰ্থ ভাঙনিসহ সেই কালজয়ী গীতটো গাই থাকোঁতে মোৰো চকু জলজলিয়া হৈ পৰিছিল। কিদৰে চকুৰে নেদেখা দূৰণিত থকা পিয়ন এজনে নিজ স্ত্ৰী জেউতি, ঠুনুক-ঠানাক সৰু পোনাকণ আৰু গাঁওখনলৈ মন পেলাইছে, সম্ভৱত এই গীতটিৰ শ্ৰেষ্ঠ অভিব্যক্তিৰ দৰে আন এটা সমকক্ষৰ গীত অসমত বৰ্ত্তমানলৈকে হোৱা নাই চাগৈ। অৰ্ধশতকবাৰ ৰেডিঅ’, টিভিত যেতিয়াই এই ‘কাউৰী পৰে’ গীতটো শুনি আহিছোঁ অজানিতে মোৰ গাৰ নোম শিঁয়ৰি উঠে। এইদৰে এই নাকি কণ্ঠস্বৰৰ শিল্পীজনে মোৰ দৰে হাজাৰজনৰ মনত দ-কৈ সাঁচ বহুৱাবলৈ সক্ষম হৈছিল। ‘কাউৰী পৰে’ৰ পাছত ‘পাহৰৰ জুৰিটি’, ‘যায় অ’ কাণু বায় বেণু’, ‘মা আমি শদিয়ালৈ যাম এ’ আৰু ‘বাঁহৰ মুঢ়া বগৰীৰ গুৰা/এটা যে আছিল বুঢ়া’ শীৰ্ষক তেখেতৰ গীতকেইটি মোৰ সবাতকৈ প্ৰিয়। মাত্ৰ তিতাবৰত এবাৰ চাবলৈ পোৱা তেখেতৰ লাইভ প্ৰগ্ৰেমৰ বাহিৰে টিভিতহে পিছলৈ বেছিকৈ দেখিছোঁ। মিছা ক’ব নাপায় যি সময়ত আমাৰ দোভাগ ৰাতি টোপনি খটি কৰি, কেতিয়াবা বৰষুণত জুৰুলি জুপুৰি হৈ বিহু ফাংচন চোৱাৰ দিনবোৰ আছিল সেই সময়ত চহৰৰ প্ৰধান প্ৰধান বিহু সন্মিলনবিলাকত আমি ৰিদীপ দত্ত, অৰুণ দাস, উষা উথুপ, চাৰু গোঁহাই, জয়ন্ত নাথ বা জিতুল সোনোৱালকহে দেখিছিলোঁ। মহান বিহুমঞ্চ সম্ৰাট বুলি জনাজাত খগেন মহন্তৰ বিহু শুনিবলৈ দাঁতি কাষৰীয়া অঞ্চললৈ যাবলগীয়া হৈছিল; যিটো সেইসময়ত আমি চাইকেল মাৰি যোৱা সম্ভৱ নাছিল। গুৱাহাটীত পঢ়ি থাকোঁতে আকাশবাণী কেন্দ্ৰৰ সন্মুখত তেওঁক একেবাৰে ওচৰৰ পৰা পাইছোঁ। সেই সময়ত আকাশবাণীৰ আৰ্কাডৰ পৰা বহু প্ৰতিষ্ঠিত গায়ক গায়িকাৰ গীত মছি পেলোৱা বুলি খগেন মহন্তৰ এটা মিছা অপবাদো ওলাইছিল। কাৰণ তেওঁ আছিল আকাশবাণীৰ সেই সময়ৰ কেন্দ্ৰ সঞ্চালক। সি যি কি নহওঁক, মোৰ অন্যতম প্ৰিয় গায়কজনৰ আকস্মিক বিয়োগে আন বহুজন অনুৰাগীৰ দৰে মোকো মৰ্ম্মাহত কৰিছে যদিও আমি আশাবাদী তেওঁৰ সুযোগ্য পুত্ৰ পাপনে পিতৃৰ অভাৱৰ প্ৰতিটো মুহূৰ্ত্ত সগৌৰৱে পাহৰাই ৰাখি গণশিল্পীগৰাকীৰ বিহু সৃষ্টি আৰু শৈলীক বিশ্ব দৰবাৰলৈ বলিষ্ঠ ৰূপত লৈ যাব। শত শত শ্ৰদ্ধাঞ্জলিৰে বিদায় হে সংগীত মহীৰূহ…..।\n১৯৬১ চন৷ অৰ্থাৎ ভাষা আন্দোলনৰ এবছৰ পাছৰ কোনোবা এটা দিনত তেখেতে তেতিয়াৰ কলিকতাত গীত পৰিবেশন কৰিবলৈ গৈছিল তেখেতৰ গীত শুনি এগৰাকী শ্ৰোতাই গভীৰ হুমুনিয়াহ পেলাই মন্তব্য কৰিছিল…”এত’ ভাল’ গান কৰে, মানুষ কাটে কি ৰকম৷” তেখেতৰ মতে, তেখেতৰ গান সম্পৰ্কে কৰা সেয়াই আছিল শ্ৰেষ্ঠ প্ৰশংসাসূচক মন্তব্য৷\nএইজনেই গণশিল্পী, বিহুগীতৰ মুকুটবিহীন সম্ৰাট শ্ৰদ্ধাৰ খগেন মহন্তদেৱ; যিয়ে নিজৰ গীতৰ মাজেৰেই এটা জাতিৰ এখন সুন্দৰ প্ৰতিচ্ছবি দাঙি ধৰিব পাৰিছিল৷\nখগেন মহন্ত আৰু কেশৱ মহন্ত সম্পৰ্কীয়- দুয়োজনেৰ মিলিত প্ৰচেষ্টাই অসমত সৰ্বকালৰ বাবে কাউৰীক জনপ্ৰিয় কৰি গৈছে৷ সম্ভৱত খগেন মহন্তৰ কাউৰী পৰে গানটো এটা এনে অসমীয়া গান যিটো গানৰ কথাখিনি বেছিভাগ অনুৰাগীৰ মনত ৰৈ গৈছে৷ খুব কম গানেই ইমান জনপ্ৰিয় হৈছে (কাউৰীৰ সমান) আমাৰ সংগীত ইতিহাসত৷ আজি কাউৰীত উল্লেখ কৰাৰ দৰে ডাকোৱাল নাই, অথচ ডাকোৱালক আজিও এখন ছবি কৰি ৰাখিছে এই গানটোৱে৷ সঁচাকৈ ইমান ভাল আছিল খগেন মহন্তৰ গানবোৰ৷\nজগতখনক বিহুৰ ওলগনি জনোৱা শিল্পীজন আৰু নাই।\nশ্ৰদ্ধাৰ গণশিল্পী খগেন মহন্তদেৱৰ দেহাৱসান, অসমৰ সাংস্কৃতিক ক্ষেত্ৰখন উকা হৈ পৰিল।\nমৃত্যু চিৰন্তন সত্য যদিও ই এক অসমবাসীৰ অপূৰণীয় ক্ষতি॥\nপল্লৱ কুমাৰ নাথ\nতেওঁৰ আত্মাৰ সদগতি কামনা কৰিলোঁ।\nপ্ৰত্যেকজন অসমীয়াৰ হৃদয়ত অনুৰণিত হৈ ৰওক তেখেতৰ সৃষ্টি…\nখগেন দা………..আমি সকলোৱে আপোনাক আমাৰ হৃদয়ত জীয়াই ৰাখিম।\nগাৰ নোমবোৰ শিঁয়ৰি উঠিছে খবৰটো ফেচবুকত পাই…\nঅসমৰ বিশিষ্ট সংগীত শিল্পী তথা অংগৰাগ পাপন মহন্তৰ দেউতাক খগেন মহন্ত আৰু আমাৰ মাজত নাই। মর্মাহত হৈ পৰিছোঁ সচাঁকৈয়ে। মই জন্ম গ্রহণ কৰা চতিয়াৰ এক বিহু ফাংচনত তেওঁৰ বিহুত ননচাকে থাকিব নোৱাৰিলোঁ, বিহু ফাংচনত ননচা ল’ৰাটোৱে সেইদিনা নাচিছিলোঁ খগেন মহন্তৰ বিহুগীতত।\nআপোনাৰ আত্মাই সদগতি লাভ কৰক খগেন দা…\n“মা আমি শদিয়ালৈ যামে ..” – আকাশবাণীৰ ‘অকণিৰ মেল’ অনুষ্ঠানত শিকোৱা এই গীতেৰে আৰম্ভ কৰি তেখেতৰ সুমধুৰ কণ্ঠৰ অলেখ গীত শুনি ডাঙৰ হোৱা আমি তেখেতৰ মৃত্যুত বৰ দুখ অনুভৱ কৰিছোঁ৷ তেখেতৰ আত্মাই শান্তি লাভ কৰক আৰু অসমৰ মাটিৰ গোন্ধেৰে সুবাসিত গীতসমূহ অমৰ হওক৷\nখগেনদা আৰু আমাৰ মাজত নাই৷ কিন্তু তেওঁৰ স্মৃতি সদায় আমাৰ মাজত থাকিব৷ তেওঁৰ বিদেহী আত্মাৰ শান্তি কামনা কৰিলোঁ৷\nপাৰৰ পাখিত গুজি দিলোঁ\nজনাওঁ বুলি জগতখনক\nপাৰৰ পাখিতে আজি উঠি গুচি গ’ল খগেন মহন্ত! তেখেতৰ বিয়োগত অসমৰ শিল্পীজগত তথা বিশেষকৈ অসমৰ পৰম্পৰাগত বিহুগীতৰ জগতত যি শূন্যতা সৃষ্টি হ’ল সেয়া কোনোকালেই হয়তো পূৰ নহ’ব। তেখেতৰ আত্মাই শান্তি পাওঁক; অসমবাসীৰ মাজত চিৰদিন ভোটাতৰা হৈ জিলিকি থাকিব খগেনদা। খগেনদা, আপুনি য’তেই নাথাকক শান্তিৰে থাকক, আপোনাৰ আত্মাই শান্তি পাওঁক।\n“পাৰৰ পাখিত, পাৰৰ পাখিত…”\nদৰ্শকৰ মাজৰ পৰা ফৰমাইচ্ আহিল৷\nহাৰ্ম’নিয়ামটো দুয়ো হাতে ধৰি থকা মানুহজনে ক’লে,”এই ৰাতিখন পাৰ চৰাই ক’ত পাব! সব গঁৰালত সোমাই আছেগৈ৷”\nএনেদৰেই মানুহজনে গাই গৈছিল নিজৰ গীত৷\nসেয়া আছিল ২০০৬ চন মানত ধিতাই পুখুৰী উচ্চ মাধ্যমিক বিদ্যালয়ৰ এৰাতিৰ কথা৷ বহুতৰে মনত আছে চাগৈ, আৰু কোনেও নাপাহৰে৷\nঅ’ তুলতুল, অ’ বুলবুল, অ ‘সেউতী তৰা\nলুকা ভাকু ভাল নালাগে খেল কইনা-দৰা….\nখগেনদাই সঁচাকে ভাল নোপোৱা খেলটোকে খেলিলে আমাৰ স’তে। আমাক এৰি চিৰদিনৰ বাবেই লুকাই গ’ল মহাশূন্যত। তেওঁৰ বিদেহী আত্মাই চিৰশান্তি লাভ কৰক এয়ে ভগবানৰ ওচৰত প্রার্থনা।\n← এটা দহ টকা আৰু দুখন সংসাৰ ( লক্ষ্য জ্যোতি নাথ)\nলিচু এনচেফেলাইটিচ – সম্ভাৱনা আৰু সাৱধানতা ( ভগৎ লাল দত্ত) →\nউত্তৰ চিলিৰ মৰুভূমিত থকা পৰিত্যক্ত ভূতৰ চহৰ — ৰঞ্জনা দত্ত\nJanuary 15, 2021 March 10, 2021 0\nবিনামূলীয়া দুকাপ বিনা চেনিৰ চাহৰ অভিজ্ঞতা – ভদ্ৰেশ্বৰ বড়ো\nআমেজ – (ধ্ৰুৱ লোচন)


Niketan Class7Assamese Chapter 12 কঁঠালৰ নৰিয়া »\nNiketan Class7Assamese Chapter 12 কঁঠালৰ নৰিয়া\nNiketan Class7Assamese Chapter 12 কঁঠালৰ নৰিয়া is the answer to each chapter is provided in the list so that you can easily browse throughout different chapters Shankardev Shishu Niketan Class7Assamese Chapter 12 কঁঠালৰ নৰিয়া and select need one.\nAlso, you can read the Assam Board book online in these sections Solutions by Expert Teachers as per SCERT (CBSE) Book guidelines. These solutions are part of Shankardev Sishu Niketan All Subject Solutions. Here we have given Assam Board Shankardev Vidya Niketan Class7Assamese Chapter 12 কঁঠালৰ নৰিয়া Solutions for All Subjects, You can practice these here…\n( ক ) মইনাহঁতৰ পেটত ভাতৰ ঠাই কিয় নাছিল ?\nউত্তৰঃ পকা কঠাল খাই পেট ভৰি থকা বাবে ।\n( খ ) সমাজিকৰ নগৰ কেনেকুৱা আছিল ?\nউত্তৰঃ ছায়া – মায়া সমাজিকৰ নগৰখন আঁচৰিত আছিল । তাৰ সকলাে কথাই বিপৰীত ।\n( গ ) ধানপুৰীয়া কঁঠাল মানে কি ?\nউত্তৰঃ এপুৰা ধানৰ পৰিমাণৰ সমান আকাৰৰ কঁঠাল । অর্থাৎ বৰ ডাঙৰ কঁঠাল ।\n( ঘ ) নিহালি গাত লৈ পাতৰ আঁৰত কোনে কান্দিছিল ?\nউত্তৰঃ বৰ পেটাল কঁঠালবােৰে কান্দিছিল ।\n( ঙ ) বেজৰ পৰা দৰৱ – জাতি কোনে আনিছিল ?\nউত্তৰঃ মইনাই আনিছিল ।\n( চ ) কঁঠালৰ গাত কেতিয়া খহু-খজুৱতি হৈছিল ?\nউত্তৰঃ আহাৰ মাহত ।\n( ছ ) ষাঁঠ মানে কি ?\nউত্তৰঃ ষাঠ মানে আমতি বা অম্বুবাচী ।\nপ্রশ্ন ২। বেজজনে কঁঠালক কি বুলি জৰা ফুকা কৰিছিল ?\nউত্তৰঃ “ হৰ , বিষ হৰ , কঁঠালৰ খহুৰ খজুৱতি পানী হৈ পৰ । ” বুলি জৰা – ফুকা কৰিছিল ।\nপ্রশ্ন ৩। ষাঁঠ কেতিয়া লাগে ? যাঁঠ লাগিলে আমি কি কি ভক্ষণ কৰোঁ লিখা ।\nউত্তৰঃ আহাৰ মাহৰ বসুমতী ৰজস্বলা হােৱা চাৰিদিন অম্বুবাচী বা ষাঁঠ লগা বুলি কোৱা হয় । যাঁঠ লাগিলে আমি পকা কঁঠাল , আম , জামু , লেতেকু , আনাৰস , কল আদি ফলৰ লগতে দৈ , কোমল চাউল আদি ভক্ষণ কৰোঁ ।\nপ্রশ্ন ৪। “ সিফেৰি পুণ্য বলে বিষাে নিব হৰি । ”― কথাষাৰৰ তাৎপর্য বুজাই লিখা ।\nউত্তৰঃ ‘ সিফেৰি শূণ্য ’ বুলি ষাঁঠ লগা সময়ত পকা কঁঠালবােৰ গুৰু ভকতসকলৰ সেৱাত লগাৰ কথা কৈছে । মানুহে বেমাৰ – আজাৰ , দুখ – দুর্গতি , অপায় – অমংগলৰ পৰা হাত সাৰিবলৈ পুণ্যৰ কাম কৰে । গতিকে পকা কঁঠালবােৰেও যদি ষাঁঠৰ সময়ত গুৰু – ভকতৰ সেৱাত লাগি পূণ্য অর্জন কৰে , তেনেহলে সিহঁতৰো বিষ – যন্ত্রণা , খহু – খজুৱতিৰ উপশম ঘটিব ।\nপ্রশ্ন ৫। কেতিয়া গছত কঁঠাল ডাল ভৰি পকি থাকে ?\nউত্তৰঃ বাৰিষাৰ বতৰত ।\nপ্রশ্ন ৬। কঁঠালৰ বিসংগতি কেতিয়া দূৰ হয় লিখা ।\nউত্তৰঃ বাৰিষাৰ বতৰত মানুহে পকা কঁঠাল খাই আশীর্বাদ দিলে কঁঠালৰ বিসংগতি দূৰ হয় ।\nপ্রশ্ন ৭। কবিতাটিৰ মাজেৰে অসমীয়া সংস্কৃতিৰ ( কামৰূপীয়া সংস্কৃতিৰ) কেনে আচাৰ প্ৰকাশ পাইছে তােমাৰ নিজৰ ভাষাত লিখা ।\nউত্তৰঃ অসমীয়া সংস্কৃতিৰ এক বৈশিষ্ট্যপূর্ণ আচাৰ হৈছে — যাঁঠ বা অম্বুবাচী । যাঁঠৰ সময়ত বসুমতী ৰজস্বলা হয় । বসুমতী বা পৃথিৱীক অসমীয়া সমাজত মাতৃৰূপে গণ্য কৰা হয় । আনহাতে কামাখ্যা দেৱীও মাতৃস্বৰূপা । এই কামাখ্যা দেৱীয়েই হ’ল বসুমতী , পৃথিৱী ৷ সেয়েহে ষাঁঠ লাগিলে কামাখ্যা দর্শন নিষিদ্ধ আৰু বহুতেই বিশেষকৈ কামৰূপীয়া সংস্কৃতিৰ প্রভাব পৰা মানুহে সেই সময়ত বসুমতী বা মাটিত থােৱা বস্তু চুৱা বুলি গণ্য কৰে । কবিতাটোত থকা যাঁঠ ’ শব্দটোৰ জৰিয়তে এইটো আচাৰ প্ৰকাশ পাইছে ।\nঅসমীয়া সংস্কৃতৰ আন এক আচাৰ হ’ল – জ্যেষ্ঠজনৰ প্রতি , গুৰু ভকতৰ প্রতি সেৱা – সন্মান জনােৱা । কোনাে বিশেষ উপলক্ষত তেওঁলােকক আমন্ত্রণ কৰি আমি সেৱা – সন্মান জনাই খুওৱা – ধুওৱা কৰি তেওঁলােকৰ আশীর্বাদ লােৱা হয় । যাঁঠ লাগিলে পকা কঠালবােৰ , সেৱাত লাগক যত মানে গুৰু – ভকতৰ ।’ কবিতাটোত থকা এইখিনি কথাৰ জৰিয়তে এইটো আচাৰৰ প্ৰকাশ পাইছে ।\nপ্রশ্ন ৮। ধানপুৰীয়া কঁঠালটোৱে নিজৰ অৱস্থাৰ কথা মইনাহঁতক কি বুলি কৈছিল ?\nউত্তৰঃ ধানপুৰীয়া কঁঠালটোৱে কৈছিল যে সিহঁত পাতৰ আঁৰত থকা অকলশৰীয়া পহুৰ নিচিনা । আহাৰ মহীয়া বৰষুণে সিহঁতৰ গাত খহু কৰিছে । সিহঁতৰ ভিতৰবােৰ পকা , বাহিৰত গােটেই গাত হে খহু খজুৱতী । বিষ – যন্ত্রণাত সিহঁ তৎ নােহােৱা অৱস্থা হৈছে । গতিকে মইনাই সিহঁতক বিহলঙনী বেজৰ ওচৰলৈ লৈ যাব লাগে ।\nপ্রশ্ন ৯। ব্যাখ্যা কৰা –\n( ক ) “ মানুহ জাতিয়ে খাই আশীর্বাদ দিয়ে । কঁঠালৰ বিসংগতি দূৰ কৰি নিয়ে । ”\nউত্তৰঃ উক্ত কবিতাফাঁকি কবি মুক্তিনাথ বৰদলৈদেৱে ৰচনা কৰা , আমাৰ পাঠ্যপুথিত সন্নিবিষ্ট “ কঠালৰ নৰিয়া ” নামৰ কবিতাটোৰ পৰা উদ্ধৃত কৰা হৈছে ।\nকঁঠালৰ বিসংগতি কেনেকৈ দূৰ হ’ল তাকে এই কবিতাফাঁকিৰ জৰিয়তে কোৱা হৈছে ।\nনৰিয়া হােৱা কঁঠালবােৰক বিহলঙনী বেজে নৰিয়াৰপৰা উপশম পাবলৈ হ’লে ষাঁঠৰ সময়ত গুৰু – ভকতৰ সেৱাত লাগিবলৈ উপদেশ দিছিল । সেইটো কাম কৰিলে হােৱা পুণ্যৰ বলতে কঁঠালৰ নৰিয়া ভাল হ’ব আৰু বছৰি বছৰি গছত কঁঠালাে লাগিব ৷ বেজৰ উপদেশমতে কঁঠালবোৰে গুৰু ভকতৰ সেৱাত লগাত সিহঁতৰ খজুৱতি নাইকিয়া হ’ল আৰু গছত কঁঠালবােৰ ডাল ভৰি পকি থকা হ’ল । মানুহবােৰে সেই পকা কঁঠাল খাই কঁঠালক আশীর্বাদ দিয়ে । সেই আশীর্বাদৰ ফলতে কঁঠালৰ বিসংগতি দূৰ হয় ।\nপ্রশ্ন ১০। বাক্য সাজা –\nলালকাল , নৰ – মনিচ , বিসংগতি , জৰা- ফুকা , নিহালি , ছায়া – মায়া , চাটি ফুটি , দৰৱ – পাতি ।\nউত্তৰঃ লালকাল :- নাৰায়ণে পথাৰৰ পৰা আহি এতিয়া লালকাল দি টোপনি গৈছে ।\nনৰ-মনিচ :- ঘৰটোৰ অৱস্থা দেখিলে তাত কোনাে নৰ – মনিচে বাস কৰা যেন নালাগে ।\nবিসংগতি :- কোনাে বিসংগতি নােহােৱাকৈ সি কামটো সমাধা কৰিলে।\nজৰা-ফুকা :- আমাৰ দেউতাই জৰা – ফুকাত অলপো বিশ্বাস নকৰে ।\nনিহালি :- তাৰ গা বেয়া , সেয়েহে এই গৰমতাে নিহালি লৈ শুইছে ।\nছায়া-মায়া :- কালি সন্ধিয়া ভণ্টিয়ে চোতালৰ একোণত ছায়া – মায়া কিবা এটা দেখা পাই ভয়তে চিঞৰি দিছিল ।\nচাটি-ফুটি :- জ্বৰৰ প্রকোপত সি গােটেই ৰাতিটো চাটি – ফুটি কৰি থকা বাবে মােৰ অলপাে টোপনি নহ’ল ৷\nদৰৱ – পাতি :- ডাক্তৰৰ পৰামর্শ নােলােৱাকৈ দৰৱ – পাতি ব্যৱহাৰ কৰা উচিত নহয় ।\nপ্রশ্ন ১১। কবিতাটিত শেষৰ ধ্বনি মিল থকা শব্দ লিখা ।\nপহু , পাত , ভাল , মিনতি , বিপৰীত ।\nউত্তৰঃ পহু ― খহু ।\nপাত ― গাত ।\nভাল ― লালকাল ।\nমিনতি ― খজুৱতি ।\nবিপৰীত ― আচৰিত ।\nপ্রশ্ন ১২। ‘ বি ’ উপসর্গযুক্ত চাৰিটা শব্দ লিখা ।\nউত্তৰঃ বিকাৰ , বিনাশ , বিপৰীত , বিকশিত ।\nনৰিয়া , পাটী , সমাজিক , যতন , বৰপেটাল , নিহালি , চাটি-ফুটি , বেজ , খহু , বিহলঙনী , মিনতি , বিসংগতি ।\nউত্তৰঃ নৰিয়া ― ৰোগ ।\nপাটী ― শয্যা , বিছনা ।\nসমাজিক ― সপােন , স্বপ্ন ।\nযতন ― যত্ন , চেষ্টা ।\nনিহালি ― লেপ ।\nবৰপেটাল ― ডাঙৰ পেটৰ ।\nচাটি-ফুটি ― ছটফটনি ।\nবেজ ― বৈদ্য , কবিৰাজ ,চিকিৎসক ।\nখহু ― ফেঁহা , ফোহােৰা ।\nবিহলঙনী ― এবিধ ঢেকীয়া জাতিৰ বন ।\nমিনতি ― প্রার্থনা , কাকূতি ।\nবিসংগতি ― অসুবিধা , বেমেজালি ।


নন্দিতাৰ দুঃসহ বিদায়ৰ স্মৃতি কঢ়িয়াই কেনে আছে বান্ধৱী কাশ্মীনা? -\nHomeআঞ্চলিকনন্দিতাৰ দুঃসহ বিদায়ৰ স্মৃতি কঢ়িয়াই কেনে আছে বান্ধৱী কাশ্মীনা?\nনন্দিতাৰ দুঃসহ বিদায়ৰ স্মৃতি কঢ়িয়াই কেনে আছে বান্ধৱী কাশ্মীনা?\nঢকুৱাখনা : চকুৰ সন্মুখতে নিজৰ প্ৰিয় বান্ধৱীগৰাকীৰ মৃত্যুকাতৰ যন্ত্ৰণা, আৰ্তনাদ কোনে সহ্য কৰিব পাৰে? কিদৰে প্ৰিয় বান্ধৱীক নিৰ্মম মৃত্যুৰ হাতত অকাতৰে এৰি দিব পাৰে ? এবাৰ চেষ্টা নকৰাকৈ থাকিব পাৰে জানো বান্ধৱীক ৰক্ষা কৰাৰ? প্ৰেমিকৰূপী ঘাতকৰ আক্ৰমণৰ পৰা প্ৰিয় বান্ধৱী নন্দিতাক ৰক্ষা কৰিবলৈ গৈ তেওঁ নিজেও বলি হৈছিল আক্ৰমণৰ৷ ৰাজপথত বৈছিল তেজৰ নৈ৷ বিগত মাহত ধেমাজি জিলাৰ ৰাজপথত সংঘটিত হোৱা নন্দিতা শইকীয়াৰ আক্ৰমণৰ ঘটনাই ৰাজ্যজুৰি তীব্ৰ প্ৰতিক্ৰিয়াৰ সৃষ্টি কৰিছিল৷ মহাবিদ্যালয়ৰ পৰা অহাৰ পথত হত্যাকাৰী ৰিংকু শৰ্মাই নন্দিতা শইকীয়া আৰু বান্ধৱী কাশ্মীনা দত্তক চোকা অস্ত্ৰৰে আক্ৰমণ কৰিছিল৷ এই ঘটনাত গুৰুতৰভাৱে আঘাতপ্ৰাপ্ত নন্দিতা শইকীয়াই পৰৱৰ্তী সময়ত সকলোকে কন্দুৱাই মৃত্যুক আঁকোৱালি লৈছিল।\nনন্দিতাক ঘাতকৰ হাতৰপৰা ৰক্ষা কৰিবলৈ গৈ আহত হোৱা বান্ধৱী কাশ্মীনাৰ স্বাস্থ্য বৰ্তমান কিছু উন্নত হৈছে যদিও তেওঁ বন্ধৱীক চকুৰ সন্মুখতে হেৰুওৱাৰ দুঃসহ স্মৃতি লৈ সময় পাৰ কৰিবলগীয়া হৈছে৷ প্ৰতি মুহূৰ্ততে তেওঁৰ মনত প্ৰতিভাত হৈছে নন্দিতাৰ যন্ত্ৰণাকাতৰ মুখ, প্ৰতিধ্বনিত হৈছে নন্দিতাৰ কৰুণ চিৎকাৰবোৰ।\nচকুৰ সন্মুখতে নৃশংস আক্ৰমণৰ বলি হোৱা বান্ধৱী নন্দিতাৰ কথা পলে পলে মনত পৰাৰ কথা প্ৰকাশ কৰে বান্ধৱী কাশ্মীনাই৷ নন্দিতাই সৈতে শেষ দিনটোলৈকে পতা কথাবোৰ আজিও মনত পৰে বুলি কৈ আৱেগিক হৈ উঠে কাশ্মীনা৷ তেওঁ কয়, ‘গ্ৰুপত যেতিয়াই এখন নটিছ আহে, তেতিয়াই মনত পৰে নন্দিতালৈ৷ সদায় যিকোনো বিষয় প্ৰথমে তাইৰ লগতে আলোচনা কৰিছিলোঁ৷’ তেওঁ লগতে কয়, ‘নন্দিতাই ফোন বহুত কমকৈ ব্যৱহাৰ কৰিছিল, যাৰ বাবে সদায় ময়ে তাইক ফোন কৰি সকলো কথা আলোচনা কৰিছিলোঁ৷’\nউল্লেখ্য যে, এই আক্ৰমণত কাশ্মীনাৰ পিতৃও আঘাতপ্ৰাপ্ত হৈছিল৷ তেওঁ অৱস্থা এতিয়া সংকটমুক্ত বুলি জানিব পৰা গৈছে৷ ৰাজ্যজুৰি চাঞ্চল্যৰ সৃষ্টি কৰা এই ঘটনাৰ পাছত অসমৰ বিভিন্ন ছাত্ৰ সংগঠন আৰু মৰিঢল মহাবিদ্যালয়ৰ ছাত্ৰ-ছাত্ৰীয়ে যি সহায়-সহযোগিতা আগবঢ়ালে তাৰ বাবে অশেষ ধন্যবাদ জনাইছে কাশ্মীনাই৷ লগতে বৰ্তমানেও চৰকাৰৰ ফালৰ পৰা বিশেষ কোনো সহায়-সহযোগিতা লাভ নকৰাৰ কথাও উল্লেখ কৰে৷ দোষীক কঠোৰ শাস্তি বিহি বান্ধৱী নন্দিতাৰ বিদেহ আত্মাক শান্তি দিয়াৰ বাবেও তেওঁ আহ্বান জনায়।\nPrevious articleমহাবিদ্যালয়ৰ সন্মুখত উত্তপ্ত পৰিস্থিতি, পথ অৱৰোধ ছাত্ৰ-ছাত্ৰীৰ\nNext articleবিশ্বকাপৰ পাছতে অধিনায়কৰ পদ এৰিব বিৰাটে, কিন্তু কিয়?


xukhdukh.com January 02, 2015 goodnews, ইতিবাচক খবৰ, ভাল খবৰ,\n১. নৱবৰ্ষৰ প্ৰথম দিনটোতে সম্প্ৰীতি আৰু মানৱতাৰ নিদৰ্শন দাঙি ধৰি সংঘৰ্ষপীড়িত আশ্ৰয় শিবিৰৰ ৰোগাক্ৰান্ত আদিবাসী মহিলাক বড়ো যুৱকে ৰক্তদান কৰাৰ বাতৰিয়ে পালে সংবাদ শিৰোনামাত স্থান। কালি ডিৱাই-৩৬৫ চেনেলৰ সৌজন্যত সাংবাদিক আৰু শিল্পীৰ দলেও গৈ শিবিৰ সমূহত সম্প্ৰীতিৰ গীত পৰিবেশন কৰে। বিভিন্ন সামাজিক সংগঠন, সংবাদ গোষ্ঠী আদিয়েও শিবিৰ সমূহত সাহাৰ্য সামগ্ৰী বিতৰণৰ কাম অব্যাহত ৰাখিছে।\n২. অহা বছৰত ৬৫হাজাৰ চৰকাৰী চাকৰি দিয়াৰ প্ৰতিশ্ৰুতি নৱবৰ্ষৰ উপহাৰ ৰূপে প্ৰদান কৰিলে অসমৰ মুখ্যমন্ত্ৰীয়ে। নতুন নতুন আঁচনিৰ কথা কোৱাৰ উপৰিও প্ৰতিখন জিলাতে দুগৰাকীকৈ উপায়ুক্ত নিযুক্তি দিয়াৰ লগতে মাণ্ডলিক আয়ুক্তৰ কাৰ্যালয় সমূহক মিনি সচিবালয়ৰ ৰূপত গঢ়ি তোলা হব বুলিও তেখেতে ঘোষণা কৰে। অহা ফেব্ৰুৱাৰী মাহৰ পৰা ২৫০০ সেৱা কেন্দ্ৰ স্থাপন কৰি ৰাষ্ট্ৰীয় নাগৰিকপঞ্জীৰ উন্নীতকৰণৰ কামো জোৰদাৰ কৰি তোলা হব বুলি মুখ্যমন্ত্ৰীয়ে কইনাধৰাত অনুষ্ঠিত এখন সংবাদমেলত সদৰী কৰে।\n৩. দিচাংমুখৰ প্ৰকৃতিৰ মনোমোহা পৰিবেশত আজিৰে পৰা তিনিদিনীয়াকৈ অনুষ্ঠিত হৈছে দিচাং ব্ৰহ্মপুত্ৰ উৎসৱ। গুৱাহাটীত জীৱন ইনিচিয়েটিভৰ উদ্যোগত লুইতৰ বালিচৰত অনুষ্ঠিত হৈছে জীৱন চিলা উৎসৱ। গুৱাহাটীৰ নিকটবৰ্তী ৰজাপাৰস্থ চান্দডুবিটো চান্দডুবি মহোৎসৱ চলি থকা বুলি জানিব পৰা গৈছে।\n৪. মিছামাৰী, জীয়াভৰলী আশ্ৰয় শিবিৰৰ পৰা প্ৰায় ১৬০০টা পৰিয়াল নিজ নিজ গাঁৱলৈ উভতি যোৱাৰ সুখবৰ প্ৰকাশ পাইছে। চতিয়াৰ বিধায়ক পদ্ম হাজৰিকায়ো নিজৰ সমষ্টিৰ অন্তৰ্গত বিভিন্ন অঞ্চলত শান্তি-সম্প্ৰীতি স্থাপনৰ ক্ষেত্ৰত আগভাগ লৈছে তথা ৰাইজৰ কাষত থিয় দিয়াৰ বাতৰি পোৱা গৈছে। শেহতীয়া নৰ-সংহাৰ আৰু সংঘৰ্ষৰ দুৰ্গত সকলক প্ৰয়োজনীয় ন্যায়িক সাহাৰ্য প্ৰদান কৰিব বুলিও অসম ৰাজ্যিক আইন সেৱাই ঘোষণা কৰিছে।\n৫. গুৱাহাটীৰ পানবজাৰস্থিত আৰক্ষী নিৱেশত আয়োজিত এক অনুষ্ঠানত কালি গুৱাহাটী আৰক্ষী আয়ুক্তালয় উদ্বোধন কৰিলে মুখ্যমন্ত্ৰী তৰুণ গগৈয়ে। জ্যেষ্ঠ আৰক্ষী বিষয়া জ্যোতিৰ্ময় চক্ৰৱৰ্তীয়ে প্ৰথমজনা আয়ুক্ত ৰূপে কালি দ্বায়িত্বভাৰ গ্ৰহণ কৰে। গুৱাহাটীৰ বৰ্ধিত জনসংখ্যা আৰু অপৰাধমূলক ঘটনালৈ চাই তিনিখন আৰক্ষী জিলাৰ জৰিয়তে পুলিচ প্ৰশাসন চলোৱাৰ ব্যৱস্থা কালিৰে পৰা কাৰ্যকৰী কৰা হৈছে।\n৬. কেন্দ্ৰীয় পুঁজিৰ সদব্যৱহাৰৰ লক্ষ্যৰে অনাগত বৰ্ষত অসমৰ জলসম্পদ বিভাগে কেইবাটাও বৃহৎ প্ৰকল্পৰ কাম আৰম্ভ কৰিব বুলি ঘোষণা কৰিছে। ব্ৰহ্মপুত্ৰ, ৰঙানদী, ডিক্ৰং. চিমেন আদি নদীৰ মাথাউৰি নিৰ্মাণৰ কাম অত্যাধুনিক প্ৰযুক্তিৰে কৰা হব আৰু জানুৱাৰী মাহৰ পৰাই কামৰ আবণ্টন দিয়া হব বুলিও সুখবৰ প্ৰকাশ পাইছে।\n৭. অসম লেখিকা সমাৰোহ সমিতি আৰু কামৰূপ মহানগৰ জিলা লেখিকা সমাৰোহ সমিতিৰ উদ্যোগত যোৱা ২৮ ডিচেম্বৰত কটন কলেজৰ বিষ্ণুৰাভা প্ৰেক্ষাগৃহত গোৱালপৰীয়া লোকগীত বিষয়ত সাহিত্য অকাডেমিৰ এখনি মনোজ্ঞ আলোচনাচক্ৰ অনুষ্ঠিত হৈ যায়। গংগা শংকৰ পাণ্ডেই সঞ্চালনা কৰা প্ৰথম অধিবেশনত সমল ব্যক্তিৰূপে অমিতাভ ৰঞ্জন কানু, প্ৰতিমা নিয়োগী আৰু উপেন ৰাভা হাচাকামে অংশ লয়। বিনীতা দত্তৰ সঞ্চালনাত হোৱা দ্বিতীয় অধিবেশনত অনিল শইকীয়া আৰু গীতা সৰকাৰে অংশ লয়। আলোচনাচক্ৰই গোৱালপৰীয়া লোকগীতৰ ক্ষেত্ৰলৈ প্ৰতিমা পাণ্ডে বৰুৱাৰ অৰিহণাক শ্ৰদ্ধাৰো সোঁৱৰে।\n৮. প্ৰবীণ নাট্যকাৰ কৰুণা ডেকা আৰু যুৱ নাট্যকাৰ তথা আকাশবাণীৰ প্ৰচাৰণ কাৰ্যবাহী বিষয়া ঋতুপৰ্ণ দাসলৈ আগবঢ়োৱা হৈছে ২০১৪ বৰ্ষৰ বসন্ত শইকীয়া নাট্য বঁটা। বসন্ত শইকীয়া ন্যাসে এই বঁটা প্ৰতি দুবছৰৰ মূৰে মূৰে ৰাজ্যৰ দক্ষ নাট্যকাৰলৈ এই বঁটা আগবঢ়াব। এই বৰ্ষৰ বঁটা অহা ৮জানুৱাৰীত গুৱাহাটী প্ৰেছ ক্লাৱত আয়োজিত অনুষ্ঠানত প্ৰদান কৰা হব।\n৯. লখিমপুৰৰ নতুন সুৰ প্ৰকাশনে এই বৰ্ষৰ “সাহিত্যজ্যোতি বঁটা” কবি নীলিম কুমাৰলৈ আগবঢ়াইছে। নৱ-প্ৰজন্মৰ লেখকলৈ আগবঢ়োৱা “কথা বৈভৱ বঁটা” আগবঢ়োৱা হৈছে লেখক, সমালোচক ডঃ অৰবিন্দ ৰাজখোৱালৈ। অহা এপ্ৰিল মাহত এই বঁটা সমূহ প্ৰদান কৰা হব।\n১০. এই নতুন বছৰত ভাৰতত থকা কোম্পানী সমূহত প্ৰায় দহ লাখ নতুন চাকৰি সৃষ্টিৰ সম্ভাৱনা প্ৰকাশ পাইছে। এই বৰ্ষত বেতন বৃদ্ধিৰ হাৰো চল্লিশ শতাংশ পৰ্যন্ত হব পাৰে বুলি এটা নিয়োগ বিষয়ক ৱেবচাইটৰ সমীক্ষাত প্ৰকাশ পাইছে। এইবৰ্ষটোত তথ্য-প্ৰযুক্তিৰ বজাৰখন ১২.৩ শতাংশ বৃদ্ধি পাই ১.৭লাখ কোটি টকাত উপনীত হব বুলিও আশাপ্ৰদ সম্ভাৱনা প্ৰকাশ পাইছে।


শিৱসাগৰ জিলা উপায়ুক্ত কাৰ্যালয়ৰ সন্মুখত অৱস্থান ধৰ্মঘট | প্ৰথম খবৰ\nHome/ অসম/শিৱসাগৰ জিলা উপায়ুক্ত কাৰ্যালয়ৰ সন্মুখত অৱস্থান ধৰ্মঘট\nপ্ৰথম খবৰ, শিৱসাগৰ: টাই আহোম যুৱ পৰিষদ, অসম কেন্দ্ৰীয় সমিতিয়ে আজি শিৱসাগৰ জিলা উপায়ুক্ত কাৰ্যালয়ৰ সন্মুখত অসমৰ জলন্ত সমস্যা সমুহৰ ওপৰত মুঠ ১৩ টা দাবীৰে দিনযোৰাকৈ অৱস্থান ধৰ্মঘট কাৰ্যসূচী ৰূপায়ন কৰে । সংগঠনটোৱে ভাৰতবৰ্ষৰ প্ৰধানমন্ত্ৰী, অসমৰ মুখ্যমন্ত্ৰী আৰু অসম চৰকাৰৰ জনজাতিৰ পৰিক্ৰমা মন্ত্ৰীলৈও শিৱসাগৰ জিলা উপায়ুক্তৰ যোগে দাবী সম্বলীত স্মাৰক পত্ৰ প্ৰেৰণ কৰিছে। স্মাৰক পত্ৰ খনত সংগঠনটোৱে উল্লেখ কৰিছে ২০১৪ চনৰ সংসদীয় আৰু ২০১৬ চনৰ বিধান সভাৰ নিৰ্বাচনৰ পূৰ্বে অসমৰ জলন্ত সমস্যা সমুহ সামাধানৰ ক্ষেত্ৰত দিয়া প্ৰতিশ্ৰুতি সমূহৰ ভিতৰত টাই আহোম জনগোষ্ঠীক জনজাতিৰ মৰ্যদা দিয়া হ’ব বুলি কোৱাৰ পাছতো আজিলৈকে জনজাতিকৰণৰ কোনো ব্যৱস্থা হাতত লোৱা পৰিলক্ষিত নহ’ল।\nআগন্তুক পঞ্চায়ত নিৰ্বাচনৰ পূৰ্বে আহোম জনগোষ্ঠীক জনজাতিৰ মৰ্যদা দিয়াৰ লগতে উজনি আৰু উত্তৰ অসমৰ স্মাৰক পত্ৰত উল্লেখকাৰ সমূহ সমস্যা শীঘ্ৰে সামাধান কৰাৰ ব্যৱস্থা কৰিবলৈ দাবী জনাই। তেখেতসকলৰ দাবীত গত নিৰ্বাচনীৰ প্ৰতিশ্ৰুতি ৰক্ষা কৰি টাই আহোম জনগোষ্ঠীক সংবিধানৰ ৩৪২ নং অনুচ্ছেদ অনুসৰি অতিশীঘ্ৰে জনজাতিৰ মৰ্যদা প্ৰদান কৰক। উজনি আৰু উত্তৰ অসমৰ ৰাইজৰ সুবিধাৰ্থে দিছপুৰস্থিত সচিবালয়কে ধৰি সকলো বিভাগৰ আয়ুক্ত, সঞ্চালক পৰ্য্যায়ৰ কাৰ্যালয় সংলগ্ন কৰি৬০০ বছৰীয়া আহোম প্ৰশাসনৰ ৰাজসাক্ষী ঐতিহাসিক ৰংপুৰত ( শিৱসাগৰ ) এখনি সুকীয়া ৰাজধানী প্ৰতিষ্ঠা কৰক।\nতদুপৰি উত্তৰ অসমৰ ( ধেমাজি , লক্ষীমপুৰ , জোনাই , ঢকুৱাখানা) যিকোনো জিলা বা মহকুমাত দুখন বিশ্ববিদ্যালয়ৰ , দুখন কাৰিকৰী মহাবিদ্যালয় আৰু দুখন চিকিৎসা মহাবিদ্যালয় স্থাপন কৰা , ডিব্ৰুগড় ব্ৰহ্মপুত্ৰ বুকুত নিৰ্মিয়মান বগীবিল দলং স্বৰ্গদেউ চুকাফাৰ নামত নামাকৰণ কৰা, অসমৰ বুৰঞ্জী প্ৰসিদ্ধ কীৰ্তি চিহ্ন সমূহক চিহ্নিত কৰি বেদখল মুক্ত কৰি সৌন্দৰ্যবৰ্দ্ধনেৰে পৰ্যটকৰ আকৰ্ষণীয় কৰা, ঐতিহাসিক চে- ৰাই- ডয় মৈদাম বিশ্ব ঐতিহ্য ক্ষেত্ৰৰূপে ঘোষনা কৰা, পূৰ্বৰ চৰকাৰে ঘোষনা কৰা ঐতিহাসিক জেৰেঙা পথাৰৰ জয়মতী কলা ক্ষেত্ৰ স্থাপন কৰা ,অসমৰ শিক্ষানুষ্ঠানত বুৰঞ্জী আৰু ভূগোল বিষয় মাধ্যমিক স্তৰলৈকে বাধ্যতামূলক কৰা, টাই আহোম নিবনুৱা যুৱক যুৱতীৰ আৰ্থ সামাজিক উন্নয়নৰ বাবে সুকীয়া আঁচনি যুক্ত ৫০০ কোটি টকা আৰ্থিক পুঁজি আৱণ্টন দিয়া, আহোম জনগোষ্ঠীৰ অধ্যুষিত অঞ্চলৰ ৪৫ টা বিধান সভা সমষ্টি আৰু ৬ টা লোকসভা সমষ্টিত আহোম জনগোষ্ঠীৰ প্ৰাৰ্থীৰ বাবে সংৰক্ষিত কৰা , আহোম জনগোষ্ঠীৰ শিক্ষিত নিবনুৱাক অইল / অ . এন . জি . চি আদি প্ৰতিষ্ঠানত শতকৰা পঞ্চাশ শতাংশ নিযুক্তি নিশ্চিত কৰা, অসমৰ টাই আহোম যুৱক সকলক লৈ অসমত এটা চাওদাং বেটেলিয়ন গঠন কৰাৰ দাবীৰে এখন স্মাৰক পত্ৰ শিৱসাগৰ জিলা উপায়ুক্তৰ যোগে প্ৰধানমন্ত্ৰী, মুখ্যমন্ত্ৰী, আৰু বিভাগীয় মন্ত্ৰীলৈ প্ৰেৰণ কৰিছে।\nস্মাৰক পত্ৰ প্ৰেৰণৰ আগমুহূৰ্তত সংগঠনটোৱে এই দাবী সমুহেৰে শ্ল’গানেৰে উত্তাল কৰি তোলে অৱস্থানস্থলী। অন্যথাই সংগঠনটোৱে গণতান্ত্ৰীকভাৱে অতি জংগী আন্দোলন গঢ়ি তুলিব বুলি সংগঠনটোৰ সভাপতি চাও হেমন্ত চাংমাই সম্পাদক চাও জয়নাৰায়ণ বুঢ়াগোঁহায়ে স্মাৰক পত্ৰ যোগে জানিবলৈ দিছে।\nনগাঁৱত বৃদ্ধি পাইছে মোবাইল আৰু চেইন চোৰৰ\nগহপুৰত সুধাকণ্ঠক স-শ্ৰদ্ধ সোঁৱৰণ\nযোৰহাটত আলফা(স্বা:)ৰ নামত ধনদাবী\nনলবাৰীৰ টিহু হাটখলাত বিজেপিৰ বিশাল সন্মিলন\nকলগাছিয়াত ৰেডিয়েন্স একাডেমিৰ অষ্টম বাৰ্ষিক অধিৱেশন


মহীশূৰ - অসমীয়া ৱিকিপিডিয়া\n(মহীশুৰৰ পৰা পুনঃনিৰ্দেশিত)\nমহীশূৰ (কন্নড়: ಮೈಸೂರು) কৰ্ণাটকৰ তৃতীয়খন বৃহৎ আৰু জনপ্ৰিয়তাৰ তৃতীয় স্থানত থকা মহানগৰ। কৰ্ণাটকৰ ৰাজধানী বাংগালুৰুৰ দক্ষিণ পশ্চিম দিশলৈ চামুণ্ডী শিলৰ তললৈ অৱস্থিত এই মহানগৰখনৰ কালি ১২৮.৪২ বৰ্গ কিল'মিটাৰ, জনসংখ্যা ২০১১ চনৰ লোকপিয়ল অনুসৰি ৮৮৭,৪৪৬।\nঘড়ীকাঁটাৰ দিশত ওপৰৰপৰা: মহীশূৰ মহল, মন্দ্যাৰ শিৱনাসমুদ্ৰা জলপ্ৰপাত, ইনফোচিচ কোম্পানীৰ মহীশূৰ কেম্পাচ, মন্দ্যাৰ বৃন্দাবন উদ্যান, শোমনাথপুৰাৰ মন্দিৰ, ললিতা মহল, চেইণ্ট ফিলোমেনাৰ গীৰ্জা আৰু চামুন্দেশ্বৰী মন্দিৰ\n(৬০.১২ বৰ্গ মাইল)\nউচ্চতা ৭৬৩ মিটাৰ (২,৫০৩.২৮ ফুট)\n- জনঘনত্ব ৬,০৫৬.৩ প্ৰতি বৰ্গ কি.মি.\n(১৫,৬৮৫.৬ প্ৰতি বৰ্গ মাইল)\n- মহানগৰ ৯,৯০,৯০০ জন\n১৩৯৯ চনৰ পৰা ১৯৫৬ চনলৈ মহীশূৰ আছিল মহীশূৰ ৰাজ্যৰ ৰাজধানী। ৱডেয়াৰ বংশৰ দ্বাৰা এই ৰাজ্য পৰিচালিত হৈছিল। এই সময়খিনিতে ঠাইখন কলা আৰু সাংস্কৃতিক দিশত আগবাঢ়ি গৈছিল। সেইবাবেই ইয়াক কৰ্ণাটকৰ সাংস্কৃতিক ৰাজধানী বুলিও কোৱা হয়। মহীশূৰ ইয়াত থকা ঐতিহ্যমণ্ডিত ঠাই আৰু ভাস্কৰ্যৰ বাবে বিখ্যাত। দশেহৰা উৎসৱৰ সময়ত ইয়ালৈ দেশ বিদেশৰ পৰ্যটকে ভীৰ লগায়। ইয়াৰ মহীশূৰ দশেহৰা, মহীশূৰ চিত্ৰ, মহীশূৰ পাক(মিঠাই), মহীশূৰ মচলা দোচা, মহীশূৰ চণ্ডাল চাবোন, মহীশূৰ চিঞাহী, মহীশূৰ পেটা(স্থানীত পাগুৰি) আৰু মহীশূৰ শাৰী ইত্যাদি অন্যতম। পৰ্যটনেই ইয়াৰ মূল উদ্যোগ হিচাপে চিহ্নিত হৈছে যদিও আন উদ্যোগো নথকা নহয়। ইয়াৰ পৰিবহণ ব্যৱস্থাৰ ভিতৰত মুখ্যতঃ ৰেল, বাছ আৰু দশেহৰাৰ সময়ত বিমান পৰিবহণ ব্যৱস্থা সক্ৰিয় হৈ পৰে। ভাৰতৰ প্ৰথম ব্যক্তিগত ৰেডিঅ' সংস্থা মহীশূৰতেই আছিল। মহীশূৰ বিশ্ববিদ্যালয়ৰ মুখ্য কাৰ্যালয়ো ইয়াত অৱস্থিত। ক্ৰিকেট, লন টেনিছ ইয়াত জনপ্ৰিয় খেল।\nমহীশূৰৰ অৰ্থ হৈছে মহীষা (কন্নড় ভাষাৰ শব্দ)-ৰ বাসস্থান। সংস্কৃতৰ পৰা চাবলৈ গ'লে ইয়াৰ অৰ্থ হৈছে ম'হ। এই মহীষা নামটো আহিছে হিন্দু পৌৰাণিক কাহিনীৰ দৈত্য মহীষাশূৰৰ পৰা, যিয়ে মানুহ আৰু ম'হৰ ৰূপ ধাৰণ কৰিব পাৰিছিল আৰু মহীশূৰ ৰাজ্যৰ ৰজা আছিল। দৈত্য মহীষাশূৰক বধ কৰিছিল চামুণ্ডেশ্বৰী দেৱীয়ে আৰু তেওঁৰ নামেৰে চামুণ্ডি পাহাৰৰ শীৰ্ষত এক মন্দিৰ আছে। তাৰ পাছৰে পৰা নামটো মহীষপুৰ হয় আৰু পাছলৈ মহীশূৰ হৈ পৰে। পাছত বৃটিছসকলৰ আগমনৰ পাছত এই নামটো মাইচৰ নামেৰে প্ৰসিদ্ধ হৈ পৰে।\n২০০৫ চনৰ ডিচেম্বৰত কৰ্ণাটকৰ ৰাজ্য চৰকাৰে মহানগৰখনৰ ইংৰাজী নামটো Mysuru কৰাৰ সিদ্ধান্ত কৰে আৰু ২০১৪ চনৰ অক্টোবৰ মাহত ভাৰত চৰকাৰে এই সিদ্ধান্তক আদৰণি জনায়।\nমহীশূৰৰ অৱস্থিতি 12°18′N 74°39′E / 12.30°N 74.65°E / 12.30; 74.65 আৰু গড় উচ্চতা ৭৭০ মিটাৰ আৰু কালি ১২৮.৪২ বৰ্গ কিল'মিটাৰ। ইয়াৰ ওচৰ চুবুৰীয়া মহানগৰ কেইখন হৈছে কেৰালা, তামিলনাডু ইত্যাদি। ভাষা কন্নড়। ইয়াত থকা কেইটামান পুখুৰীৰ নাম হৈছে কুক্কাৰাহালী, কাৰাঞ্জী আৰু লিংগমবুধি। মহানগৰখন দুখন নদীৰ মাজত অৱস্থিত, কাবেৰী নদী আৰু কাবিনী নদী।\nইয়াত গ্ৰীষ্মকাল মাৰ্চ মাহৰ পৰা জুন মাহলৈ আৰু বৰ্ষাকাল হয় জুলাইৰ পৰা নৱেম্বৰৰ ভিতৰত আৰু শীতকাল হয় ডিচেম্বৰৰ পৰা ফেব্ৰুৱাৰীত। সৰ্বোচ্চ তাপমাত্ৰা আছিল ৩৯.৪ ডিগ্ৰী চেলচিয়াছ (১৯১৭ চনৰ ৪ এপ্ৰিল) আৰু সৰ্বনিম্ন ২০১২ চনৰ ১৬ জানুৱাৰীত ৭.৭ ডিগ্ৰী চেলচিয়াছ। বাৰ্ষিক গড় বৰষুণ হয় ৮০৪.২ মিলিমিটাৰ।\n↑ "Table 2: PR cities 1 lakh and above" (XLS). Provisional Population Totals, Census of India 2011. Registrar General and Census Commissioner of India. Archived from the original on 1 April 2012. http://censusindia.gov.in/2011-prov-results/paper2/data_files/India2/Table_2_PR_Cities_1Lakh_and_Above.xls। আহৰণ কৰা হৈছে:3March 2012.\n↑ "Mysuru first city with 1 million people to be free of open defecation - Times of India". Archived from the original on 16 October 2016. http://timesofindia.indiatimes.com/city/mysuru/Mysuru-first-city-with-1-million-people-to-be-free-of-open-defecation/articleshow/54504652.cms.\n↑ "Table 3: PR UAs/ cities 1 lakh and above" (XLS). Provisional Population Totals, Census of India 2011. Registrar General and Census Commissioner of India. Archived from the original on 17 October 2013. http://censusindia.gov.in/2011-prov-results/paper2/data_files/India2/Table_3_PR_UA_Citiees_1Lakh_and_Above.pdf। আহৰণ কৰা হৈছে:3March 2012.\n↑ Vasudeva, Rashmi (3 November 2006). "Land of milk and honey". The Deccan Herald. http://archive.deccanherald.com/Deccanherald/Nov32006/sesame1148592006112.asp। আহৰণ কৰা হৈছে: 12 November 2007.\n↑ Station, Anthropological Survey of India South India (1978-01-01) (en ভাষাত). Cultural profiles of Mysore City. Anthropological Survey of India, Govt. of India. https://books.google.com/books?id=xLsLAAAAIAAJ&q=mahishapura&dq=mahishapura&hl=en&sa=X&ved=0ahUKEwjt3u39xuPSAhUI_4MKHbcVCBUQ6AEIHDAA.\n↑ "They will be Belagavi, Mangalooru, Mysuru from November next". The Hindu. 19 December 2005. http://www.hindu.com/2005/12/19/stories/2005121906010600.htm। আহৰণ কৰা হৈছে: 14 December 2007.\n↑ Renaming, Cities (18 October 2014). "Bangalore, Mysore, Other Karnataka Cities to be Renamed on 1 November". ibtimes.co.in. http://www.ibtimes.co.in/bangalore-mysore-other-karnataka-cities-be-renamed-1-november-611683.\n↑ Renaming, Cities (18 October 2014). "Centre nod for Karnataka's proposal on renaming cities". The Hindu. http://www.thehindu.com/news/national/karnataka/centre-nod-for-karnatakas-proposal-on-renaming-cities/article6514079.ece.\n↑ New City, Names to Karnatka. "New name for cities". The Hindu. http://www.thehindu.com/news/national/karnataka/from-bangalore-to-bengaluru/article6553314.ece। আহৰণ কৰা হৈছে: 1 November 2014.\n"https://as.wikipedia.org/w/index.php?title=মহীশূৰ&oldid=265777"ৰ পৰা অনা হৈছে\nশেষ সম্পাদনা কৰা হৈছে2March 2021 তাৰিখে 06:15 বজাত\nএই পৃষ্ঠাখন ০২ মাৰ্চ, ২০২১ তাৰিখে ১১:৪৫ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=43878।


একেবাৰে কম দামত লাভ কৰিব 6000mAhৰ Xiaomiৰ এই Smartphone ! ক'ত, কেনেকৈ ?– News18 assam\nএকেবাৰে কম দামত লাভ কৰিব 6000mAhৰ Xiaomiৰ এই Smartphone ! ইয়াত আছে বিশেষ Display আৰু Camera, ক'ত কিমান কম মূল্যত লাভ কৰিব এই ফোনটো ?\nআজি আমি Redmi9Powerৰ বিষয়ে কথা পাতি আছো। Mi.com পৰা প্ৰাপ্ত তথ্য অনুসৰি, ৰেডমি ৯ পাৱাৰৰ ৪ জিবি ৰেম + ৬৪ জিবি ষ্ট'ৰেজ ভেৰিয়েণ্টৰ মূল্য ১০,৯৯৯ টকা, আনহাতে ইয়াৰ ৪ জিবি ৰেম + ১২৮ জিবি ষ্ট'ৰেজ বিকল্প১১,৯৯৯ টকাত আৰু ৬ জিবি ৰেম+১২৮ জিবি ষ্ট'ৰেজ ১৩,৪৯৯ টকাত আগবঢ়োৱা হৈছে।\nLast Updated : August 16, 2021, 13:50 IST\nফোন এটা ক্ৰয় কৰোঁতে, প্ৰথমে চাওঁ আহক আমি কি কি দিশ চাই ফোন এটা কিনিব লাগিব। গতিকে যদি আপোনাৰ ক্ষেত্ৰত এনে হয়, বজাৰত বহুতো ফোন আছে আৰু কিছুমান স্মাৰ্টফোন অফাৰৰ সৈতে ক্ৰয় কৰিব পাৰি। আজি আমি জিয়াওমিৰ জনপ্ৰিয় বাজেট ফোন Redmi9Powerৰ বিষয়ে কথা পাতি আছো যিটো গ্ৰাহকে যথেষ্ট ভাল অফাৰেৰে ক্ৰয় কৰিব পাৰে। Mi.com পৰা প্ৰাপ্ত তথ্য অনুসৰি, ৰেডমি ৯ পাৱাৰৰ ৪ জিবি ৰেম + ৬৪ জিবি ষ্ট'ৰেজ ভেৰিয়েণ্টৰ মূল্য ১০,৯৯৯ টকা, আনহাতে ইয়াৰ ৪ জিবি ৰেম + ১২৮ জিবি ষ্ট'ৰেজ বিকল্প১১,৯৯৯ টকাত আৰু ৬ জিবি ৰেম+১২৮ জিবি ষ্ট'ৰেজ ১৩,৪৯৯ টকাত আগবঢ়োৱা হৈছে।\nকিন্তু যদি গ্ৰাহকসকলে ফোন এটা কিনিবলৈ এমআই এক্সচেঞ্জ অফাৰ ব্যৱহাৰ কৰে, আপুনি ১০ হাজাৰ টকাৰ ৰেহাই পাব পাৰে।\nঅৱশ্যে, আপুনি কিমান ৰেহাই পাব সেয়া আপোনাৰ পুৰণি ফোনৰ ওপৰত নিৰ্ভৰ কৰে (যিটো আপুনি বিনিময় কৰিব)। ইয়াৰ উপৰিও, যদি গ্ৰাহকসকলে মোবিকুইক ব্যৱহাৰ কৰে, ২০০ টকাৰ কেছবেক পাব পাৰে।\nৰেডমি9পাৱাৰত 6.53 ইঞ্চিৰ ফুল-HD+ ডট নচ ডিচপ্লে আছে। এই ফোনটোৱে শেহতীয়া এমআইইউআই 12 অপাৰেটিং চিষ্টেমত কাম কৰে।ৰেডমি9পাৱাৰ স্মাৰ্টফোনটো নোট94জিৰ এটা ৰিবেজড সংস্কৰণ, যাক যোৱা মাহৰ শেষৰ ফালে চীনত প্ৰৱৰ্তন কৰা হৈছিল। আপুনি এই জিয়াওমি স্মাৰ্টফোনত ডুৱেল নেনো চিম পোৰ্ট বিচাৰি পাব। আনহাতে এই স্মাৰ্টফোনটোৱে এণ্ড্ৰইড 10 ৰ ওপৰত আধাৰিত এমআইইউআই 12 ত কাম কৰে।\nআটাইতকৈ গুৰুত্বপূৰ্ণভাৱে 6000এমএএইচ বেটাৰি\nকেমেৰালৈ আহোঁতে, আপুনি এটা 48 মেগাপিক্সেল প্ৰাথমিক কেমেৰা চেন্সৰ, এটা আল্ট্ৰা-ৱাইড-এংগল লেন্সৰ সৈতে 8 মেগাপিক্সেল ছেকেণ্ডাৰী চেন্সৰ,2মেগাপিক্সেল মেক্ৰো শ্বুটাৰ আৰু2মেগাপিক্সেল ডেথ চেন্সৰ পাব।\nআপুনি ছেলফিৰ বাবে এই স্মাৰ্টফোনৰ সন্মুখত 8 মেগাপিক্সেল কেমেৰা চেন্সৰ এটাও পাব। সংযোগৰ বাবে, এই ফোনটোত 4জি ভিঅ'এলটিই, ডুৱেল-বেণ্ড ৱাই-ফাই, Wi-Fi, Bluetooth v5.0, GPS/ A-GPS, infrared (IR) blaster, USB Type-C, আৰু 3.5 মিমি হেডফোন জেক প্ৰদান কৰা হয়।\nFirst published: August 16, 2021, 13:48 IST